text:
ཆུང་ཚེ་རིང་ལགས། སྐུ་ཉིད་ཀྱི་ཨ་རིའི་ལོ་རྒྱུས་སྤེལ་རིམ་ཚང་མ་བཀླགས་ཡིན། ད་དུང་མུ་མཐུད་ནས་ཀློད་འདོད་ཆེན་པོ་ཡོད་པས་སྐུ་ཉིད་ཀྱིས་ཨ་རིའི་གསར་བརྗེ་སྐོར་སྤེལ་རྒྱུར་རེ་སྒུག་བྱས་ཏེ་སྡོད་རྒྱུ་ཡིན། ཐུགས་རྗེ་ཆེ།
ལེའུ་བཅུ་པ། རང་བཙན་གྱི་རྒྱལ་ཁབ།
རྩོམ་པ་པོ། ཆུང་ཚེ་རིང་།
སྤེལ་ས། བོད་ཀྱི་དུས་བབས།
སྤེལ་དུས། ༢༠༡༦།༢།༢༤ ལྷག་དཀར།
༄༅།། ཡོག་ཊོང་དུ་དམག་ཕམ་ཉེས་བྱུང་བ་དེས། དབྱིན་ཇི་བ་ཚོར་གནོད་སྐྱོན་ཆེན་པོ་བྱུང་། དབྱིན་ཡུལ་རང་གི་མི་སེར་རྣམས་མཇུག་བསྒྲིལ་དུས་མེད་པའི་དམག་འཁྲུག་དང་། དེའི་འགྲོ་གྲོན་ཆེན་པོ་ལ་མ་འདོད་པ་ཆེན་པོ་ཆགས། ཕྱི་ལོ་ ༡༧༨༡ ལོའི་ཟླ་བ་བཅུ་གཉིས་པའི་ནང་། དབྱིན་ཇིའི་གྲོས་ཚོགས་ཀྱིས་ཨ་རི་དང་ཞི་འགྲིག་བྱ་རྒྱུའི་གྲོས་ཆོད་བཞག །དབྱིན་ཇིའི་རྒྱལ་པོ་འཇོར་ཇི་དང་ཁོང་གི་ཕྱོགས་གཏོགས་ཉུང་ཤས་ཤིག་དེ་ལ་མོས་མཐུན་མེད་ཀྱང་། མཐར་ཁས་ལེན་དགོས་བྱུང་། དབྱིན་ཇིའི་གྲོས་ཚོགས་དང་དམག་དཔུང་གཉིས་ཀས་མུ་མཐུད་དམག་རྒྱག་འདོད་མེད་པས། མཐར་ ༡༧༨༢ ལོའི་ཟླ་བ་གཉིས་པར། དབྱིན་ཇིའི་གྲོས་ཚོགས་ཀྱིས། ཨ་རིར་དམག་རྒྱག་མཁན་སུ་ཡིན་རུང་དབྱིན་ཇིའི་རྒྱལ་པོའི་དགྲར་བརྩི་རྒྱུའི་གྲོས་ཆོད་ཀྱང་བཞག །དམག་མཇུག་བསྒྲིལ་བའི་གཏམ་སྙན་ཐོས་པ་དང་། ཨ་རིའི་མི་མང་གིས་ཁྲོམ་སྲང་དག་ཏུ་དགའ་བའི་གླུ་དབྱངས། སྐྱིད་པའི་ཞབས་བྲོ་འཁྲབས་ཏེ་རྟེན་འབྲེལ་བྱས། དམག་སྤྱི་ཆེན་མོ་འཇོར་ཇི་ ཝ་ཤིང་ཊོན་རྒྱལ་ཁབ་ཀྱི་དཔའ་བོ་ཆེན་པོར་གྱུར། གང་ལྟར་ཨ་རིའི་རང་བཙན་འཐབ་རྩོད་ཀྱི་དམག་འཁྲུག་དེའི་ནང་། ཁྱོན་བསྡོམས་ཉུང་མཐར་ཨ་རིའི་དམག་མི་དགུ་སྟོང་གི་སྲོག་མཚོན་ཆའི་འོག་ཏུ་ཤོར་ཤིང་། ཆིག་ཁྲི་ཉིས་སྟོང་ལྷག་ལ་རྨས་སྐྱོན་བྱུང་། དེ་ལས་ཀྱང་ཆེས་མང་བ་ཞིག་བཀྲེས་ལྟོགས་དང་། གྲང་ངར། ནད་མནར་བཅས་ལ་བརྟེན་ནས་གྲོངས་པར་བཤད།
རྩོམ་ཡིག་འདིའི་འགོ་རུ་གླེང་ཟིན་པའི་སྦྲུལ་གཟུགས་རི་མོ་འབྲི་མཁན་ བྷན་ཇི་མན་ ཧྥེ་རན་ཀི་ལིང་གིས་ཨ་རིའི་སྐུ་ཚབ་གཙོ་བོ་གནང་སྟེ། ཧྥ་རན་སི་བར་བཞུགས་ཐོག་གྲོང་ཁྱེར་པེ་རི་སིར་དབྱིན་ཇི་དང་ཞི་བའི་གྲོས་མོལ་བྱས། གྲོས་མོལ་གྱི་བརྒྱུད་རིམ་ནང་། ཨ་རིས་ཧྥ་རན་སི་བར་བཞུགས་བྱས་པ་དེས་ཕན་ལས་གནོད་ཆེ་བར་མཐོང་སྟེ། དབྱིན་ཇི་དང་ཐད་ཀར་གྲོས་མོལ་བྱས་ཤིང་། དབྱིན་ཇིའི་ངོས་ནས་ཀྱང་། ཨ་རིར་རང་བཙན་སྤྲད་དེ་མཐུན་ཕྱོགས་རྒྱལ་ཁབ་ཅིག་ཏུ་བསྒྱུར་ན། ཨ་རིའི་ནང་དབྱིན་ཇིའི་ཚོང་ལས་རྒྱ་ཆེར་སྤེལ་ཐུབ་པ་དང་། ཨ་རི་ཁུལ་དུ་དབྱིན་ཇིའི་དམག་འཇོག་མི་དགོས་པའི་འཕྲལ་ཕུགས་གཉིས་ཀྱི་དགེ་མཚན་མང་པོ་མཐོང་སྟེ། ཨ་རི་དང་ཐད་ཀར་གྲོས་མོལ་བྱས། དབྱིན་ཇིར་དེ་འདྲའི་དམིགས་ཡུལ་ཞིག་ཡོད་པའི་རྒྱུ་མཚན་གྱིས། ཐེངས་འདིའི་གྲོས་མོལ་ནང་ཨ་རིར་ཁེ་ཕན་ཧ་ཅང་ཆེན་པོ་ཐོབ། དེ་ཡང་དབྱིན་གཞུང་དང་ཨ་རིའི་དབར་བཞག་པའི་ཆིངས་ཡིག་ནང་། དབྱིན་ཇི་དང་ཨ་རིའི་བར་གྱི་སྔར་སོང་གོ་འཛོལ་དང་འགལ་བ་རྣམས་བརྗེད་པ་བྱས་ཏེ་ཕྱོགས་གཉིས་དབར་ཞི་བདེ་དང་འཆམ་མཐུན་གཏན་གནས་ཡོང་ཐབས་ཀྱི་རྩ་དོན་འོག་རྩ་བའི་དོན་ཚན་བཅུ་བཞག་ཡོད་པའི་སྙིང་པོར། དབྱིན་ཇིའི་ངོས་ནས་ཨ་རིའི་མི་སེར་སྤེལ་ཡུལ་གཞིས་ཆགས་བཅུ་གསུམ་རྣམས་ད་ཆ་རང་དབང་དང་མངའ་དབང་ཆ་ཚང་ལྡན་པའི་རྒྱལ་ཁབ་རང་བཙན་ཞིག་ཏུ་ངོས་འཛིན་བྱ་རྒྱུ་དང་། ཨ་རི་དང་དེའི་ཁྱབ་ཁོངས་ཡོངས་ཀྱི་ནང་དབྱིན་ཇིར་བདག་དབང་བདག་ཐོབ་ཡོད་ཚུལ་རྣམས་ད་ཕྱིན་དབྱིན་ཇིའི་རྒྱལ་པོ་རྒྱལ་རྒྱུད་དང་བཅས་པས་དང་བླངས་ཐོག་བློས་གཏོང་བྱ་རྒྱུ། ཨ་རི་ཆིག་སྒྲིལ་རྒྱལ་ཁབ་དང་། བྱང་ཨ་རིའི་དབྱིན་ཇིའི་མངའ་ཁོངས་བར་ས་མཚམས་དབྱེ་རྒྱུ་སོགས་གསལ་ཡོད་ཅིང་། ས་མཚམས་དངོས་སུ་དབྱེ་སྐབས་ཨ་རིར་ས་ཁྱོན་རྒྱ་ཆེ་ཐོབ་ཡོད། ཆིངས་ཡིག་དེ་ལ་ཕྱི་ལོ་ ༡༧༨༣ ཟླ་བ་ ༩ ཚེས་ ༣ ཉིན་དངོས་སུ་མིང་རྟགས་བཀོད་པས། དེ་ཉིན་ནས་དབྱིན་ཇི་སོགས་ཀྱི་གཞུང་འབྲེལ་ངོས་ལེན་ཡོད་པའི་ཨ་རི་ཆིག་སྒྲིལ་རྒྱལ་ཁབ་གསར་དུ་དབུ་བརྙེས་སོ།།
གོང་གསལ་ཆིངས་གྲོངས་སྐབས། རྩོད་གླེང་ཡང་བྱུང་བ་དཔེར་ན། དེ་སྔོན་ཨ་རིར་བཅའ་སྡོད་མི་རིགས་དཀར་པོའི་ཁོངས་ནས་མང་པོ་ཞིག་གིས། དབྱིན་ཇིའི་ཕྱོགས་སུ་ལངས་པ་རྣམས་ལ། དབྱིན་ཇི་དམག་ཕམ་རྗེས་ཨ་རིའི་ནང་དཀའ་ངལ་ཆེན་པོ་འཕྲད་དེ། ཁེ་ཎ་ཌ་སོགས་སུ་ཉེན་གཡོལ་དུ་སོང་བ་དང་། ཁོང་ཚོའི་ས་ཁང་རྒྱུ་དངོས་རྣམས་ཨ་རིའི་ཕྱོགས་ནས་བཙན་འཕྲོག་བྱས་ཡོད་སྟབས། དེ་དག་སླར་ཨ་རིར་ལོག་ཆོག་མིན་དང་། ལོག་རྗེས་རང་གི་ས་ཁང་རྒྱུ་དངོས་རང་བདག་ཆོག་མིན་སྐོར་ཨ་རི་དང་དབྱིན་ཇིའི་འདོད་ཕྱོགས་མི་མཐུན་པར་གྱུར། དབྱིན་ཇིའི་ངོས་ནས་དེ་ཚོ་ཨ་རིར་ཡང་བསྐྱར་ལོག་ཆོག་དགོས་པ་མ་ཟད། རང་གི་རྒྱུ་དངོས་སླར་དབང་ཆོག་དགོས་པའི་དགོས་འདུན་བཏོན་ཡང་ཨ་རིས་ཁས་ལེན་ཡེ་ནས་མ་བྱས། དེར་བརྟེན་དབྱིན་ཇིར་ཞེན་ཁོག་བྱེད་མཁན་དེ་ཚོ་ཚེ་མཇུག་ཆ་ཚང་ཨ་རིའི་ཕྱི་ལོགས་ལ་སྐྱེལ་དགོས་བྱུང་།
ཨ་རིའི་དམག་སྤྱི་ཆེན་མོ་འཇོར་ཇི་ ཝ་ཤིང་ཊོན་ལ་ཡོག་ཊོང་ནས་རྒྱལ་ཁ་ཐོབ་པའི་རྗེས་སུའང་། ད་དུང་དམག་འཁྲུག་ཡོངས་སུ་མཇུག་བསྒྲིལ་མིན་ངེས་པ་མེད་པས་མུ་མཐུད་དམག་དཔུང་གི་སྣེ་འཁྲིད་ནས་བཞུགས། འོན་ཀྱང་གྲོང་ཁྱེར་པེ་རི་སིར་དབྱིན་ཇི་དང་ཨ་རིའི་གཞུང་དབར་ཞི་གྲོས་ཀྱིས་ཆིངས་ཡིག་ལ་མིང་རྟགས་བཀོད་འཕྲལ། ཁོང་གིས་དམག་སྤྱིའི་གོ་གནས་ནས་བཤོལ་ཏེ་དམག་དཔུང་དང་ཁ་བྲལ། སྐབས་དེར་དམག་མི་མང་པོ་མིག་ཆུ་དབང་མེད་དུ་ཤོར། སྔོན་མ་གླེང་ཟིན་པའི་དམག་མི་འཇོ་སེབ་ མར་ཏིན་སྐབས་དེར་ཡང་ཝ་ཤིང་ཊོན་གྱི་དམག་མིའི་ཁོངས་སུ་ཡོད། ཁོང་གི་ཉིན་ཐོའི་ནང་། ང་ཚོ་ད་ཕན་ནང་མི་གཅིག་གི་བུ་སྤུན་ལྟར་མཉམ་དུ་ཡོང་ཞིང་། ད་ཆ་དུས་གཏན་དུ་སོ་སོར་ཁ་བྲལ་དགོས་རེད་སོགས་ཡིད་གདུང་ཆེན་པོས་བྲིས་འདུག
ཨ་རི་དང་དབྱིན་ཇིའི་བར་གྱི་དམག་འཁྲུག་ཡོངས་སུ་མཇུག་བསྒྲིལ་བ་དེ་དགའ་འོས་པ་ཞིག་ཡིན་ཀྱང་། ད་ཆ་རྒྱལ་ཁབ་གསར་པ་ཞིག་ཡིན་པར་བརྟེན་གདོང་ལེན་བྱ་དགོས་པའི་དཀའ་ངལ་མང་པོ་མཆིས། དཀའ་ངལ་དང་པོ་ནི་དཔལ་འབྱོར་གྱི་དཀའ་ངལ་རེད། ཨ་རིའི་གཞུང་ལ་འཕྲལ་ཕུགས་གཉིས་འཕེར་གྱི་དཔལ་འབྱོར་མེད་པས། ཐ་ན་དམག་འཁྲུག་ནང་སྲོག་བློས་གཏོང་གིས་དམག་འཐབ་བྱེད་མཁན་དམག་མི་ཚོའི་གླ་ཕོགས་ཀྱང་སྤྲོད་མ་ཐུབ་སྟབས། དམག་མི་མང་པོ་ཉམས་ཐག་པར་གྱུར་ཅིང་། འགའ་ཞིག་ནི་སྲང་ལམ་ནང་གི་སློང་མོ་བར་གྱུར། དམག་མི་འགའ་ཞིག་ནི་འུ་ཐུག་སྟེ། སྟོབས་ཞན་ནུས་མེད་ཀྱི་ཨ་རིའི་གཞུང་གསར་པ་མགོ་རྟིང་སློག་རྩིས་བྱེད། གནས་ཚུལ་དེ་གསན་རྗེས་འཇོར་ཇི་ ཝ་ཤིང་ཊོན་གྱིས་ཕྱི་ལོ་ ༡༧༨༣ ལོའི་ཟླ་བ་གསུམ་པའི་ནང་། དམག་མི་དེ་ཚོ་དང་ངོ་ཐུག་གནང་སྟེ། ཁོང་གི་ངོས་ནས་གླ་ཕོགས་དེ་དག་ཐོབ་ཐབས་གང་ཐུབ་གནང་རྒྱུ་ཡིན་པས། དམག་མི་ཚོར་རང་གིས་རང་གཅུན་ཏེ་ངང་རྒྱུད་རིང་ཙམ་བྱ་དགོས་པའི་སྐོར་བཀའ་སློབ་གནང་། འོན་ཀྱང་དེས་དམག་མི་ཚོར་སེམས་འགུལ་གང་ཡང་མ་ཐེབས། དེ་ནས་ཁོང་གིས་ཁུག་མའི་ནང་ནས་ཤོག་བུ་ཞིག་བཏོན་ཏེ། དམག་མི་ཚོར་ཀློག་རྩིས་གནང་སྐབས། སྤྱན་མི་གསལ་བས་ཡི་གེ་དེ་ཀློག་མ་ཐུབ། དེ་ནས་ཁོང་གིས་སྤྱན་ཤེལ་བཞེས་ཞོར། རྒྱལ་ཁབ་ལ་ཞབས་འདེགས་ཞུ་ཆེད་ངའི་མགོ་སྐྲ་དཀར་པོ་ཆགས་སོང་། ད་མིག་ལོང་བ་ཆགས་ས་རེད། ཅེས་གསུངས། བཀའ་མོལ་དེ་དམག་མི་ཚོས་གོ་བ་དང་སེམས་འགུལ་ཆེན་པོ་ཐེབས་ཏེ་ཚང་མ་ཁུ་སིམ་ངང་། རང་གནས་སུ་ལོག །
དམག་འཁྲུག་གི་དུས་ཡུན་རིང་། ཨ་རིས་གཙོ་བོ་ཧྥ་རན་སི་དང་། སི་པཎ། ཧོ་ལཎྜི་ནས་དངུལ་མང་པོ་གཡར་ཡོད། འོན་ཀྱང་དམག་ཐག་ཆོད་རྗེས། ཨ་རིའི་མངའ་སྡེ་བཅུ་གསུམ་གྱིས་ཁྲལ་འབུལ་གྱི་མེད་ལ། ཨ་རིའི་ལྷན་ཚོགས་ཀྱང་ནུས་པ་ཞན་སྟབས། མངའ་སྡེ་བཅུ་གསུམ་ལ་ནུས་ལྡན་གྱི་བཀའ་གཏོང་ཐུབ་ཀྱི་མེད། དེའི་དབང་གིས་བུ་ལོན་ཆེན་པོ་དེ་ཚོ་འཇལ་ཐབས་མ་མཆིས། དེ་བས་ཀྱང་ཚབས་ཆེ་བ་ཞིག་ནི། མངའ་སྡེ་བཅུ་གསུམ་རྣམས་ཀྱིས་རང་རང་གི་དངུལ་ཊམ་དང་ཤོག་སྒོར་བཟོས་ཀྱང་དེ་ཚོའི་ཛ་ཐང་ཆེ་ཆུང་ཇི་ཙམ་ཡིན་མིན་ངེས་གཏན་གང་ཡང་མེད། སྐབས་དེ་དུས་ཨ་རིའི་ནང་གི་མི་ཚོར་གང་ནས་ཡིན་མིན་སྐད་ཆ་དྲིས་ན། རང་ཉིད་ཡོང་སའི་མངའ་སྡེ་དེའི་མིང་སྨྲ་བ་ལས། ཨ་རི་ཆིག་སྒྲིལ་རྒྱལ་ཁབ་ནས་ཡིན་ཟེར་མཁན་ཧ་ལམ་མེད། དེ་སྔོན་དབྱིན་ཇིའི་བཙན་གནོན་དང་བཤུ་གཞོག་དབང་གིས། ཨ་རིའི་མངའ་སྡེ་རྣམས་ཆིག་སྒྲིལ་གང་ཙམ་བྱུང་ཡང་། ད་ཆ་དམག་འཁྲུག་མཇུག་བསྒྲིལ་རྗེས་འབྲེལ་ལམ་དང་ཆིག་སྒྲིལ་གྱི་གནས་སྟངས་སྡུག་ཏུ་སོང་ནས་རྒྱལ་ཁབ་ཅིག་ཡིན་པའི་འདུ་ཤེས་མེད་པ་ལྟ་བུར་གྱུར།
ལྷག་པར་དུ་ཨ་རིའི་ལྷན་ཚོགས་ལ་དོན་དམ་གྱི་དབང་ཆ་དང་ནུས་པ་མེད་པ་ཇེ་གསལ་དུ་གྱུར། མ་སི་ཆུ་སི་ཊི་(Massachusetts)མངའ་སྡེའི་ནང་། གཞུང་གི་རོགས་རམ་གནང་མ་ཐུབ་པའི་དབང་གིས་ཞིང་པ་ཚོའི་ས་ཞིང་བརླག་ཅིང་། དེ་ལ་ཞིང་པ་ཚོ་ཁོང་ཁྲོ་ལངས་ཏེ་ཟིང་སློང་ངོ་རྒོལ་ཤུགས་ཆེ་བྱས་པ་མ་ཟད། གཞུང་གི་གོ་མཛོད་ནས་མཚོན་ཆ་བརྐུ་རྩིས་བྱས། མ་སི་ཆུ་སི་ཊི་མངའ་སྡེས། ཨ་རིའི་ལྷན་ཚོགས་ལ་དེའི་ཐད་རོགས་རམ་གནང་རོགས་ཞུ་དུས་ལྷན་ཚོགས་ལ་གནང་རྒྱུ་ཅི་ཡང་མེད། དེར་བརྟེན་ཞིང་པའི་ཟིང་ཆ་ལངས་ཤིང་། དྲག་ཟིང་དེ་ཚོའི་ཁྲོད་དུ་ཨ་རིའི་རྒྱལ་ཁབ་གསར་པ་དེ་རང་མགོ་ཐོན་མིན་ལ་མི་ཚོ་སེམས་ཁྲལ་བྱ་དགོས་བྱུང་།
སྐབས་དེར་འཇོར་ཇི་ ཝ་ཤིང་ཊོན་ནི་རྟ་ལ་ཆིབས་ཏེ། མངའ་སྡེ་ཝི་ཇི་ནི་ཡར་ཡོད་པའི་རང་གི་གཞིས་ཀར་ཕེབས་ཏེ། སོས་དལ་བག་ཕེབས་ཀྱི་ཚེ་མཇུག་སྐྱེལ་འདུན་བཅངས། ཁོང་གིས་སྐབས་དེར་བྲིས་པའི་ཡི་གེ་ཞིག་གི་ནང་དུའང་རང་གི་གཞིས་ཀའི་ཤིང་ཏོག་གི་སྡོང་པོའི་འོག་ཏུ་ངལ་གསོ་གནང་ནས་བཞུགས་རྒྱུ་སོགས་བྲིས་སྣང་། ཡིན་ནའང་ཁོང་གིས་དཀའ་ལས་བརྒྱབ་སྟེ་རྒྱལ་ཁ་བླངས་པའི་ཨ་རིའི་རྒྱལ་ཁབ་གསར་པའི་ནང་། ད་ལྟ་རྙོག་ཟིང་ལངས་ཡོད་པས། ཁོང་ལ་དེ་ལྟར་བཞུགས་ཁོམ་ག་ལ་ཡོད། དཀའ་རྙོག་ཆེན་པོ་དེ་ལས་གྲོལ་ཆེད། ཨ་རིའི་ལྷན་ཚོགས་ཟླ་བ་གསུམ་རིང་འཚོགས་ཏེ་གྲོས་བསྡུར་ཞིབ་ཕྲ་བྱས་ཤིང་། ལྷན་ཚོགས་དེའི་གཙོ་སྐྱོང་གནང་མཁན་དུ། སྤྱི་མོས་ཆེ་བའི་ཝ་ཤིང་ཊོན་གདན་འདྲེན་ཞུས། ཨ་རིའི་ལྷན་ཚོགས་ཀྱིས་ཨ་རིའི་འཕྲལ་གྱི་དཀའ་ངལ་དང་ཕུགས་རྒྱང་རིང་པོའི་ལས་དོན་དང་དམིགས་ཡུལ་སྐོར་ལ་གྲོས་བསྡུར་ཞིབ་ཚགས་བྱས་ཤིང་། གྲོས་བསྡུར་གྱི་བརྒྱུད་རིམ་ནང་། ཨ་རིའི་མངའ་སྡེ་རྣམས་ཕན་ཚུན་མཛའ་བརྩེ་དམ་ཟབ་ཀྱི་ཚོགས་སྡེ་ཙམ་ལས། དོན་དུ་མངའ་སྡེ་རང་རང་སྒེར་བཙན་པའི་ངོ་བོར་གནས་མུས་དེས་མི་འགྲིག་པར། ངེས་པར་དུ་དབང་ཆ་ཆེ་བའི་གཞུང་ཞིག་བཙུགས་ཏེ། གཞུང་དེའི་འོག་ཏུ་མངའ་སྡེ་ཁག་གནས་དགོས་པའི་ངོས་འཛིན་བྱུང་། དེའི་ཆེད་གཞུང་གི་ཡན་ལག་ཁག་དང་། མངའ་སྡེའི་བར་གྱི་འགན་དབང་གསལ་པོ་བཟོ་ཆེད། རྒྱལ་ཁབ་ཀྱི་རྩ་ཁྲིམས་ཤིག་དགོས་གལ་མཐོང་བས། ཕྱི་ལོ་ ༡༧༨༧ ལོའི་ཟླ་བ་ལྔ་པར་ཝ་ཤིང་ཊོན་དང་མངའ་སྡེའི་སྐུ་ཚབ་ཁག་ཅིག་ཧྥེ་ལ་རྡ་ཕི་ཡར་འཛོམས་ཏེ་གཞུང་གསར་པའི་རྩ་ཁྲིམས་ཟིན་བྲིས་སུ་བཏབ། གཞུང་གསར་པའི་ཁྱད་ཆོས་གཙོ་བོ་ནི། “རང་དབང་གི་མི་མང་ཆེད་དུ། མི་མང་གིས་བཙུགས་པའི་མི་མང་གི་གཞུང་ཡིན་པ་”དེ་རེད། ཚོགས་འདུ་དེའི་ནང་ཕེབས་མཁན་དགུང་ལོ་མཐོ་ཤོས་ནི་ང་ཚོས་དེ་སྔོན་ཡང་ཡང་གླེང་ཟིན་པའི་སྐུ་ཞབས་བྷན་ཇི་མན་ ཧྥེ་རན་ཀི་ལིང་(Benjamin Franklin)ཡིན་ཞིང་། དེ་དུས་ཁོང་དགུང་ལོ་ ༨༡ ལ་སླེབས་ཤིང་གཟུགས་པོ་མི་བདེ་བས་རྐུབ་སྟེགས་ཐོག་དབོར་དགོས་ཀྱི་ཡོད། ཡིན་ནའང་ཁོང་གི་རིག་པ་ད་དུང་ཡང་ཧ་ཅང་གྲུང་པོ་ཡིན།
རྩ་ཁྲིམས་ཟིན་བྲིས་ཐད་གྲོས་བསྡུར་བྱས་རྗེས་མངའ་སྡེ་བཅུ་གསུམ་ཚང་མས་འོས་ཤོག་འཕངས་ཤིང་མིང་རྟགས་བཀོད་ནས་གཏན་ལ་ཕབ། སྐུ་ཞབས་བྷན་ཇི་མན་གྱིས་རྩ་ཁྲིམས་གསར་པར་མིང་རྟགས་འགོད་དུས་མིག་ཆུ་དབང་མེད་དུ་ཤོར་ཞིང་། ཞལ་ནས་རྩ་ཁྲིམས་འདི་སྐྱོན་མེད་ཡང་དག་ཅིག་མིན་རུང་། ཧ་ཅང་ཡག་པོ་ཞིག་རེད་ཅེས་གསུངས། རྩ་ཁྲིམས་གསར་པས་གཞུང་དེ། ཁྲིམས་བཟོའི་སྡེ་ཚན་གྲོས་ཚོགས་དང་། ལས་དོན་ལག་བསྟར་གྱི་སྡེ་ཚན་འཛིན་སྐྱོང་ངམ་སྲིད་འཛིན་ལས་ཁུངས། ལས་དོན་དང་བྱ་སྤྱོད་ཁྲིམས་ལྟར་བྱུང་ཡོད་མེད་ཐག་གཅོད་བྱེད་མཁན་གྱི་སྡེ་ཚན་ཁྲིམས་ཁང་བཅས་སྡེ་ཚན་གསུམ་དུ་ཕྱེ་ནས། སྡེ་ཚན་དེ་དག་ཕན་ཚུན་རྟོག་ཞིབ་དང་སྟངས་འཛིན་བྱེད་དགོས་པའི་སྲོལ་ཕྱེ་ཡོད། དེ་ནི་དེ་སྔོན་རྒྱལ་པོའི་རིང་ལུགས་སོགས་ཀྱི་སྐབས་སུ། གང་ཟག་ཅིག་གམ་སྡེ་ཚན་གཅིག་ལ། ཁྲིམས་ལུགས་གཏན་ལ་འབེབས་པ་དང་། བྱ་སྤྱོད་གང་ཞིག་ཁྲིམས་ལྟར་བྱུང་མིན་ཐག་གཅོད་བྱེད་པ། འཛིན་སྐྱོང་གི་ལས་དོན་ལག་བསྟར་བྱེད་པ་བཅས་ཀྱི་དབང་ཆ་ཡོངས་རྫོགས་ཡོད་པ་ཆགས་ཏེ། སུས་ཀྱང་དེ་ལ་རྟོག་ཞིབ་དང་སྟངས་འཛིན་བྱེད་མི་ཐུབ་པའི་སྐྱོན་ཆ་ཡོང་མུས་འགོག་ཐབས་ཤིག་རེད་ལ། གཞུང་དེ་མི་མང་རང་གི་གཞུང་ཡིན་པའི་མཚོན་དོན་ཡང་རེད། མི་མང་གི་ཐོབ་ཐང་ནང་དུ། ཨ་རིའི་མི་སེར་རྣམས་རང་གི་བསམ་ཚུལ་ཅི་འདྲ་ཞིག་ཡིན་ཡང་བཤད་ཆོག་པ་དང་། ཚགས་པར་དང་རྩོམ་ཡིག་སོགས་སུ་སྤེལ་ཆོག་པ། བསམ་ཚུལ་དེ་ཚོ་མི་སྒེར་རམ་ཚོགས་པ་བཙུགས་ཏེ་སྤེལ་ཆོག་པ། གཞུང་གི་ལས་དོན་ལ་མོས་མཐུན་མི་བྱེད་པ་སོགས་ཀྱི་རང་དབང་ཡོད་པ་གཏན་ལ་ཕབ་ཅིང་། དེ་ཚོ་ནི་འཛམ་གླིང་གི་ལོ་རྒྱུས་ནང་ཐོག་མར་བྱུང་བ་ཞིག་རེད།
འོན་ཀྱང་ཨ་རིའི་རྩ་ཁྲིམས་ཀྱིས། ཨ་རིར་ཡོད་མུས་ཀྱི་བྲན་གཡོག་མི་རིགས་ནག་པོ་རྣམས་ལ་རང་དབང་སྤྲད་མེད་པ་མ་ཟད། ཨ་རིའི་གདོད་མའི་མི་རིགས་རྒྱ་གར་བ་དམར་པོར་འབོད་པ་དག་ལའང་ཐོབ་ཐང་གང་ཡང་སྤྲད་མེད། ཁོང་ཚོར་རང་དབང་དང་འོས་ཤོག་འཕེན་པའི་དབང་ཆ་ཐོབ་པར་ལོ་མང་པོ་འགོར་བ་རེད།
རྩ་ཁྲིམས་གས
ར་པའི་དགོངས་དོན་ལྟར་མི་མང་གིས་ཨ་རིའི་སྲིད་འཛིན་འོས་འདེམས་བྱས་ཤིང་། སྲིད་འཛིན་དང་པོར་འཇོར་ཇི་ ཝ་ཤིང་ཊོན་བདམས། འོན་ཀྱང་ཝ་ཤིང་ཊོན་ཐོག་མར་སྲིད་འཛིན་གནང་རྒྱུར་མཉེས་པོ་མ་བྱུང་། ཁོང་གིས་ང་ད་ལྟ་ལོ་ ༥༦ ལ་སླེབས་ཚར་སོང་། ངའི་ཕ་དང་བུ་སྤུན་ཚང་མ་ངའི་ལོ་ཚད་ལ་མ་སླེབས་གོང་ནས་གྲོངས་པ་རེད། གལ་སྲིད་ང་སྲིད་འཛིན་བྱེད་མུར་ཤི་ན་རྒྱལ་ཁབ་ལ་སྐྱོན་ཆེན་པོ་ཡོང་གི་རེད། ཅེས་གསུངས་པ་མ་ཟད། གལ་སྲིད་ང་སྲིད་འཛིན་ངན་པ་ཞིག་ཏུ་གྱུར་ན། ཨ་རི་བ་ཚོས་ངས་དམག་འཁྲུག་ནང་བྱས་རྗེས་བཞག་པ་རྣམས་བརྗེད་མ་ཡོང་ངམ་ཞེས་ཀྱང་གསུངས་མྱོང་། ཡིན་ནའང་ཐ་མ་ཁོང་གིས་སྲིད་འཛིན་གནང་རྒྱུའི་ཞལ་བཞེས་གནང་བས། ཕྱི་ལོ་ ༡༧༨༩ ལོར་ཁོང་ཨ་རིའི་སྲིད་འཛིན་ཐོག་མ་དང་། འཇོན་ ཨ་ཌམ་སྲིད་འཛིན་གཞོན་པ། ཨ་རིའི་རང་བཙན་བསྒྲགས་གཏམ་འབྲི་མཁན་ཐོ་མ་སེ་ འཇེ་ཧྥར་སོན་(Thomas Jefferson)རྒྱལ་དོན་དྲུང་ཆེ། དམག་འཁྲུག་སྐབས་ཐག་རིང་ནས་ཉེན་ཁར་མ་འཛེམས་པར་མེ་སྒྱོགས་དབོར་མཁན་ཧན་རེ་ ནོག་སེ་དམག་དོན་དྲུང་ཆེར་བསྐོས། ཝ་ཤིང་ཊོན་གྱིས་ཨ་རིའི་སྲིད་འཛིན་གནང་བའི་རིང་། ཁོང་གི་རྣམ་དཔྱོད་དང་དྲང་ཚུགས། སྒམ་ནན་ཆེན་པོའི་མཛད་ཕྱོགས་ལ་བརྟེན་ནས་ཨ་རིའི་རྒྱལ་ཁབ་མུ་མཐུད་མདུན་སྐྱོད་ཐུབ་པ་བྱུང་ཞིང་། ཨ་རི་བ་ཚོས་ད་ལྟའང་ཁོང་ནི་རྒྱལ་ཁབ་ཀྱི་ཡབ་ཆེན་དུ་བརྩིས་ཏེ་གུས་བཀུར་ཞུ་བཞིན་མཆིས་པ་བཅས་ཨ་རིའི་གསར་བརྗེ་ཞེས་པའི་དྲྭ་རྩོམ་མཇུག་རྫོགས་སོ།། །།
འདིའི་རྗེས་ནས་དུས་ཁོམ་བྱུང་ན། ཨ་རིའི་གསར་བརྗེ་དང་འབྲེལ་ཡོད་ཀྱི་མི་སྣ་འགའ་ཞིག་གི་ལོ་རྒྱུས་འབྲི་བར་འདོད་ཀྱང་། ལྷག་དཀར་ནམ་ཡིན་ལ་ཐེངས་རེ་སྤེལ་ཐུབ་པའི་ངེས་པ་མེད་དོ།། །།
Leave a Reply
One thought on “ཨ་རིའི་གསར་བརྗེ། ༼ ༡༠ ༽”
-
(0) (0)
བརྙན།
སྒྲ
དྲ་འབྲེལ།
བརྗོད་བྱ་གསར་པ།
རིག་པ་གསར་ཤོས།
སྡོམ་གྲངས།
- སྤྱིའི་སྤེལ་གྲངས། (༡༣)
- སྤྱིའི་མཆན་གྲངས། (༥༩)
- སྤྱིའི་ཀློག་གྲངས། (༥༨༧༨)


c: text/html

text:
བོད་མིའི་ཁྲིམས་ལུགས་རིག་པ་བའི་ཚོགས་པ་ནི་ཕྱི་ལོ་༢༠༡༣ལོར་༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གིས་ཇི་ལྟར་བཀའ་གནང་པ་བཞིན་བཙུགས་ཡོད་པ་དང་། ཕྱི་ལོ་༢༠༡༤ལོར་བྷེན་ལོར་རྒྱ་གར་ཡུལ་ཁྲིམས་ལྟར་དེབ་སྐྱེལ་བྱས་ཡོད་པ་དང་། དེ་ནས་བོད་ཀྱི་ཐེབས་རྩ་དང་མཚོ་པདྨ་སོགས་ཚོགས་པ་ཁག་གིས་རྒྱབ་སྐྱོར་བྱེད་ཡོད་པ་དང་། ཚོགས་པ་འདི་ནི་དེང་རབས་ཅན་གྱི་ལས་ཁུངས་བཞིན་ལས་བྱེད་འཐུས་ཚང་ཡོད་པ་དང་། རྩིས་ཕྲ་གཅང་གསལ་ཡིན་པ་རེད། ལས་ཁུངས་ཤིག་ལ་མཚོན་ན་ལས་བྱེད་རྣམས་སོ་སོའི་ལས་འགན་ཐོག་རིག་རྩལ་དང་རྣམ་དཔྱོད་ལྡན་དགོས་པ་ཤིན་ཏུ་གལ་འགངས་ཆེ་བས། ཚོགས་པ་འདིས་རྒྱུན་དུ་ལས་བྱེད་ཀྱི་རྣམ་དཔྱོད་ཡར་རྒྱས་དང་ལག་རྩལ་དེང་རབས་ཅན་དུ་གྱུར་པར་གཟབ་སྦྱོང་དང་སློབ་སྦྱོང་སོགས་ཀྱི་གོ་སྐབས་གང་མང་འཛིན་གྱིས་ཡོད་པ་རེད། ཐེངས་འདིར་ལས་ཁུངས་ཀྱི་རྩིས་པ་རྩིས་རིག་རབ་འབྱམས་སྨྲ་བ་བསོད་ནམས་བུ་ཁྲིད་ལགས་ཕྱི་ལོ་༢༠༡༧ཟླ་༡༢ཚེས་༡ནས་ཚེས་༢༩་བར་བོད་མིའི་སྒྲིག་འཛུགས་ནང་སྲིད་ལས་ཁུངས་ཀྱི་ན་གཞོན་རོགས་སྐྱོར་ཚན་པའི་ཡན་ལག་ཏེ་བོད་མིའི་འདུན་ལམ་སློབ་སྟོན་ཁང་གིས་གོ་སྒྲིག་འོག་རྩིས་གཉེར་ལག་རྩལ་གྱི་གཟབ་སྦྱོང་སྤྲད་པའི་ནང་འཛུལ་བཞུགས་བྱས་ཡོད་པ་རེད་ལ། དེ་རིང་གཟབ་སྦྱོང་ཡོངས་སུ་ལེགས་གྲུབ་བྱུང་ཡོད།
(Visited 1 times, 1 visits today)

robotstxt: allowed

filter: keep


text:
མི་དམངས་དྲ་བའི་འཕྲིན། རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མིའི་སློབ་སྦྱོང་འཛིན་གྲྭ་དུས་ཐེངས་དང་པོ་ཚེས་11ཉིན་པེ་ཅིང་དུ་མཇུག་འགྲིལ་ཞིང་། ཉིན་བཞི་ཡི་སློབ་སྦྱོང་རིང་རྒྱལ་ཡོངས་ཀྱི་འདེམས་བསྐོའི་ཚན་པ་15ནས་ཡོང་བའི་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི་277གྱིས་རྩ་ཁྲིམས་དང་འབྲེལ་ཡོད་བཅའ་ཁྲིམས་ཀྱི་ལམ་ལུགས་སློབ་སྦྱོང་གཏིང་ཟབ་བྱས་ཏེ་སློབ་སྦྱོང་གི་གྲུབ་འབྲས་ཁྲིམས་བཞིན་འགན་འཁྲི་སྒྲུབ་པའི་ནུས་པར་ཧུར་ཐག་འགྱུར་བ་བྱས་པ་རེད།
འདི་ལོ་ནི་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་དོན་འཁྱོལ་བྱེད་པའི་འགོ་ཚུགས་ལོ་ཞིག་རེད་ལ་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པ་དང་དེ་བཞིན་དེའི་རྒྱུན་ལས་ཨུ་ལྷན་གྱིས་ཁྲིམས་བཞིན་འགན་འཁྲི་སྒྲུབ་པའི་ལོ་དང་པོའང་རེད། ངོ་སྤྲོད་བྱས་པར་གཞིགས་ན། སྐབས་འདིའི་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི་2980ཡི་ཁྲོད་གསར་དུ་བདམས་པའི་འཐུས་མིས་70%ཙམ་བཟུང་ཡོད། འདི་ལོའི་ཟླ་གཉིས་པའི་ཟླ་མཇུག་ཏུ་ཏང་ཀྲུང་དབྱང་གི་གཅིག་གྱུར་བཀོད་སྒྲིག་ལ་གཞིགས་ནས་རྒྱལ་ཡོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་འཐུས་མི་ཡོངས་སྒྲིག་འཛུགས་བྱས་ནས་འགན་ཐོག་མར་འཁུར་བའི་སློབ་སྦྱོང་བྱས་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་གཏིང་ཟབ་བྱས་ཤིང་། སློབ་སྦྱོང་བྱས་པའི་རྨང་གཞིའི་ཐོག་རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་2018ལོའི་ལས་ཀའི་གཙོ་གནད་ནང་གསར་དུ་བདམས་པའི་འཐུས་མིའི་འགན་སྒྲུབ་ཀྱི་སློབ་སྦྱོང་ལ་ཤུགས་སྣོན་བརྒྱབ་སྟེ་འཐུས་མིའི་ཆབ་སྲིད་ཀྱི་བྱང་ཚད་དང་ཁྲིམས་བཞིན་འགན་འཁྲི་སྒྲུབ་པའི་ནུས་པ་ཆེ་རུ་ཏན་ཏིག་གཏོང་དགོས་ལུགས་བཏོན་ཡོད། འདི་ལོ་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མིའི་སློབ་སྦྱོང་འཛིན་གྲྭ་ཐེངས་3གཉེར་ནས་རྒྱལ་ཡོངས་མི་དམངས་འཐུས་ཚོགས་ཀྱི་འཐུས་མི་1100ཙམ་སྒྲིག་འཛུགས་བྱས་ཏེ་གཅིག་སྡུད་སློབ་སྦྱོང་བྱ་རྩིས་ཡོད་པ་ནི་གཙོ་བོ་གསར་དུ་བདམས་པའི་འཐུས་མི་དང་གཞི་རིམ་གྱི་འཐུས་མི་ཡིན་པ་རེད།
ད་རེས་ཀྱི་སློབ་སྦྱོང་འཛིན་གྲྭའི་ནང་དོན་ཕུན་སུམ་ཚོགས་པ་དང་རྣམ་པ་འདྲ་མིན་སྣ་ཚོགས་ཡོད། སློབ་སྦྱོང་གི་ནང་དོན་ལ་རྒྱལ་ཁབ་ཀྱི་རྩ་ཁྲིམས་ལམ་ལུགས་དང་། རྒྱལ་ཡོངས་མི་དམངས་འཐུས་ཚོགས་དང་དེ་བཞིན་དེའི་རྒྱུན་ལས་ཨུ་ལྷན་གྱི་ཁྲིམས་འཛུགས་དང་ལྟ་སྐུལ་ལས་དོན། ཚོགས་མཇུག་འགྲིལ་རིང་གི་འཐུས་མིའི་བྱེད་སྒོ་དང་འཐུས་མི་འགན་སྒྲུབ་ཚད་གཞི། འཐུས་མིའི་གྲོས་གཞི་དང་བསམ་འཆར་འདོན་པ་དང་གྲོས་ཞིབ་སྒྲུབ་གཉེར་སོགས་ཚུད་ཡོད། ཆེས་མཐོའི་མི་དམངས་ཁྲིམས་ཁང་གི་ཡོན་ཀྲང་ཀྲོའུ་ཆང་དང་ཆེས་མཐོའི་མི་དམངས་ཞིབ་དཔྱོད་ཁང་གི་ཅན་ཁྲ་ཀྲང་ཀྲང་ཅུན་གྱིས་རང་རྒྱལ་གྱི་འདྲི་གཅོད་ལམ་ལུགས་དང་འདྲི་གཅོད་ལས་དོན་དང་། དེ་བཞིན་ཞིབ་དཔྱོད་ལམ་ལུགས་དང་ཞིབ་དཔྱོད་ལས་དོན་ཐད་ཆེད་དོན་སྙན་ཞུ་སོ་སོར་བྱས་པ་རེད། སློབ་སྦྱོང་འཛིན་གྲྭར་ད་དུང་ཚོགས་ཆུང་ཁག་བགོས་ཀྱི་གྲོས་བསྡུར་དང་། ཚོགས་ཆེན་གྱི་སྤེལ་རེས། མཉམ་འགུལ་སློབ་ཁྲིད་སོགས་ཀྱི་ལྷུ་ཚིགས་བཀོད་སྒྲིག་བྱས་པ་དང“བདེན་པའི་སྟོབས་ཤུགས། མར་ཁེ་སི་སྐུ་འཁྲུངས་ནས་ལོ་200འཁོར་བར་དྲན་གསོ་ཞུ་བའི་བརྗོད་དོན་གཙོ་བོའི་འགྲེམས་སྟོན”ལ་ལྟ་སྐོར་བྱས་ཡོད།
རྒྱལ་ཡོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་དྲུང་ཆེ་དབྱང་ཀྲེན་ཝུའུ་ཡིས་འཐུས་མི་ཚོས་ཆབ་སྲིད་ཀྱི་ཚུགས་གནས་སྔར་བས་མཐོ་རུ་བཏང་སྟེ་མི་དམངས་འཐུས་ཚོགས་ལས་ཀའི་ཡང་དག་པའི་ཆབ་སྲིད་ཀྱི་ཁ་ཕྱོགས་ཐོག་མཐའ་བར་གསུམ་དུ་མཐའ་འཁྱོངས་བྱེད་པ་དང་། མི་དམངས་འཐུས་མི་ཚོགས་ཆེན་གྱི་ལམ་ལུགས་ཀྱི་གདེང་ཚོད་བརྟན་དུ་བཏང་སྟེ་ལས་འགན་སྒྲུབ་པའི་འགན་འཁྲི་འཁུར་སེམས་དང་ལས་འགན་སྒྲུབ་སེམས་ཆེ་རུ་གཏོང་བ། སྙིང་རུས་ལྷོད་མེད་ངང་སློབ་སྦྱོང་ལ་དམ་འཛིན་གྱིས་ཕྱོགས་ཡོངས་ནས་འཇོན་ཐང་ཆེ་རུ་གཏོང་བ། ཏན་ཏན་ཏིག་ཏིག་ངང་བརྟག་ཞིབ་ཀྱིས་མང་ཚོགས་དང་འབྲེལ་བ་དམ་ཟབ་བྱེད་པ། རྒྱུན་སྲིང་ལྷོད་མེད་ངང་སྤྱོད་ཚུལ་ལེགས་སུ་བཏང་ནས་འཐུས་མིའི་གཟུགས་བརྙན་བཟང་པོ་གཏོད་དགོས་པ་བཅས་ཀྱི་རེ་བ་བཏོན་པ་རེད།


text:
ཁ་སང་ལྷོ་ཨ་ཧྥི་རི་ཀའི་ཆོས་དཔོན་ཌ་སེ་མོན་ཌེ་ཀྲུ་ཌོ་མཆོག་གིས་ཡེ་ཤུའི་བླ་ཆེན་པོབ་ཧྥན་སི་སི་མཆོག་གིས་༧གོང་ས་ཏཱ་ལའི་བླ་མར་མཇལ་འཕྲད་གནང་མེད་པར་བློ་ཕམ་ཡོད་ཅེས་གསུངས་འདུག
ཟླ་འདིའི་ཚེས་ ༡༢ ནས་ ༡༤ བར་ཨི་ཊ་ལིའི་རྒྱལ་ས་རོམ་དུ། འཛམ་གླིང་གི་ཞི་བདེ་གཟེངས་རྟགས་བཞེས་མྱོང་མཁན་རྣམ་པའི་ལྷན་ཚོགས་ཐེངས་ ༡༤ པ་དེ་ཚོགས་ཡོད་པ་དང་། དེར་བོད་མིའི་དབུ་ཁྲིད་༧གོང་ས་མཆོག་མཉམ་ཞུགས་གནང་སྟེ། ཡུན་གནས་ཐུབ་པའི་འགྲོ་བ་མིའི་འཕེལ་རྒྱས་ལ་མཁོ་བའི་དོན་དམ་གྱི་ཞི་བདེ་དང་། སའི་གོ་ལ་སྲུང་སྐྱོབ་ཆེད་རྒྱལ་སྤྱིའི་སྒྲིག་འཛུགས་ཁག་གིས་རྩོད་རྙོག་སེལ་རྒྱུ་དང་དམག་འཁྲུག་སྔོན་འགོག་བྱས་ཏེ་དོན་དམ་གྱི་ཞི་བདེ་བསྐྲུན་རྒྱུ། ཨ་ཧྥི་རི་ཀའི་དམག་འཁྲུག་གཙོས་རྒྱལ་སྤྱིའི་ཐོག་ཡུན་རིང་གནས་པའི་དམག་འཁྲུག་ཁག་གི་དཀའ་ངལ་སེལ་ཐབས་བཅས་ཀྱི་བརྗོད་གཞི་ཁག་གསུམ་གྱི་ཐོག་གསུང་བཤད་གནང་ཡོད་འདུག
ལྷན་ཚོགས་མ་ཚུགས་སྔོན་ལ་༧གོང་ས་མཆོག་ཡེ་ཤུའི་བླ་ཆེན་པོབ་ཧྥན་སི་སི་ (Pope Francis) མཆོག་དང་མཇལ་འཕྲད་གནང་རྒྱུའི་ཐུགས་རེ་ཡོད་པ་ཡེ་ཤུ་བླན་ཆེན་མཆོག་གི་གདན་ས་ཝུ་ཌེ་ཁཱན་གཞུང་ལ་ཞུས་པར། བླ་ཆེན་པོབ་མཆོག་གིས་རྒྱ་ནག་གཞུང་ལ་དོ་ཕོག་མི་འགྲོ་བའི་ཆེད་༧གོང་ས་མཆོག་དང་མཇལ་འཕྲད་གནང་མེད་སྟབས། ཁ་སང་ལྷོ་ཨ་ཧྥི་རི་ཀའི་ཆོས་དཔོན་ཌ་སེ་མོན་ཌེ་ཀྲུ་ཌོ་མཆོག་གིས་བླ་ཆེན་པོབ་མཆོག་གི་གནང་སྟངས་དེ་ནི་སེམས་སྐྱོ་དགོས་པ་ཞིག་ཡིན་སྟབས། ཁོང་གིས་ཐག་གཅོད་དེར་བསྐྱར་དུ་བསམ་གཞིགས་བྱེད་དགོས་སྐོར་བརྗོད་འདུག
ཌ་སེ་མོན་ཀྲུ་ཌོ་མཆོག་གིས། “ཏཱ་ལའི་བླ་མ་མཆོག་ནི་ཆོས་ལུགས་ཕན་ཚུན་མཐུན་སྒྲིལ་དང་འཛམ་གླིང་ཞི་བདེ་བསྐྲུན་དགོས་པའི་བཀའ་སློབ་ལམ་སྟོན་གནང་མཁན་ཞིག་ཡིན་པ་མ་ཟད། འཛམ་གླིང་ཞི་བདེ་དང་ཆོས་ལུགས་མཐུན་སྒྲིལ་ཐོག་ཕྱག་ལས་གནང་མཁན་གྱི་སྐྱེས་ཆེན་ཞིག་ཡིན་སྟབས། ཡེ་ཤུའི་བླ་ཆེན་པོབ་མཆོག་གིས་རྒྱལ་ཁབ་གཞན་གྱི་གནོན་ཤུགས་འོག་ཏཱ་ལའི་བླ་མ་མཆོག་ལ་མཇལ་འཕྲད་མ་གནང་བ་དེ་ནི་སེམས་སྐྱོ་དགོས་པ་ཞིག་ཆགས་ཡོད། ད་ལྟའི་དུས་ཚོད་འདིར་རྒྱལ་ཁབ་ཁག་གི་མགོ་ཁྲིད་དང་གནད་ཡོད་མི་སྣ་མང་པོ་ཞིག་གིས་ཏཱ་ལའི་བླ་མ་མཆོག་དང་རྒྱ་ནག་གཞུང་གི་འབྲེལ་ལམ་གཉིས་ལས་གང་འདེམས་མིན་ཐག་གིས་གཅོད་དཀའ་བ་ཆགས་ཀྱིན་ཡོད་པའི་སྐབས་ལ། རྒྱ་གཞུང་གིས་དཔལ་འབྱོར་གྱི་བསླུ་བྲིད་འོག་ཚུད་ཀྱི་ཡོད་པ་དེ་དྲང་བདེན་ཁ་ལ་འཁྱེར་ནས་སོ་སོའི་ཁེ་ཕན་བསྒྲུབ་པ་ཞིག་ཆགས་ཡོད།”ཅེས་གསུངས་འདུག
ཐེངས་འདིའི་ཞི་བདེའི་ལྷན་ཚོགས་མཇུག་བསྒྲིལ་བ་དང་བསྟུན་ཏེ་ཐུན་མོང་གི་བསྒྲགས་གཏམ་ཞིག་སྤེལ་བའི་ནང་། ད་ལྟ་འཛམ་གླིང་གི་སྟོབས་ཆེན་རྒྱལ་ཁབ་མང་པོ་ཞིག་གིས་དམག་ཤུགས་ངོམ་སྟེ། རྒྱལ་སྤྱིའི་ཞི་བདེར་གཏོར་རྒོལ་གཏོང་གི་ཡོད་སྟབས། མ་འོངས་པར་རྒྱལ་སྤྱིའི་སྒྲིག་འཛུགས་དང་རྒྱལ་ཁབ་ཁག་གིས་གཟབ་གཟབ་མ་བྱས་ཚེ། འཛམ་གླིང་གི་གྲང་དམག་བསྐྱར་གསོ་བྱེད་སྲིད་པ་ཞིག་ཡིན་སྟབས། འཛམ་གླིང་རྒྱལ་ཁབ་ཁག་གིས་སྤྱི་འབངས་ཀྱི་བདེ་སྡུག་ལ་བསམ་ཤེས་བྱས་ནས་ཁོར་ཡུག་སྲུང་སྐྱོབ་དང་གནམ་གཤིས་འགྱུར་ལྡོག་གི་དཀའ་ངལ་སེལ་ཐབས་བྱེད་དགོས་པ་དང་། ད་ལྟ་རྒྱལ་སྤྱིའི་ཐོག་མང་ཚོགས་ཐེར་འབུམ་ ༢ ཙམ་ལ་ཉིན་གཅིག་ལ་ཨ་སྒོར་ ༢ ལས་ཐོབ་ཀྱི་མེད་སྟབས། ཁོ་ཚོའི་དཀའ་ངལ་དག་སེལ་དགོས་པ་མ་ཟད། རྒྱལ་སྤྱིའི་ཐོག་རྡུལ་ཕྲན་མཚོན་ཆ་ ༡༦༠༠༠ ཡོད་པ་དག་ཇེ་ཉུང་དུ་བཏང་ནས་འཛམ་གླིང་འདི་འདྲ་མཉམ་དང་ཞི་བདེའི་བསྟི་གནས་ཤིག་ཏུ་འགྱུར་ཐུབ་དགོས་པས། ཆོས་སྲིད་གཉིས་ཀྱི་མགོ་ཁྲིད་དང་ཁེ་ལས་མཁས་ཅན་ཚོས་མཉམ་ལས་བྱས་ནས་འཛམ་གླིང་འདི་དམག་འཁྲུག་མེད་པའི་ཡུལ་གྲུ་ཞིག་ཏུ་འགྱུར་བ་བྱེད་དགོས་ཞེས་སོགས་བཀོད་འདུག
ཐེངས་འདིར་ཡེ་ཤུ་བླ་ཆེན་༧གོང་ས་མཆོག་ལ་ཐུག་འཕྲད་མ་གནང་བའི་ཐད། ཝུ་ཌེ་ཁཱན་གཞུང་གི་མགྲིན་ཚབ་པས་བླ་ཆེན་པོབ་མཆོག་རྒྱུ་རྐྱེན་དང་ཛ་དྲག་གནས་སྟངས་མང་པོ་ཞིག་གི་དབང་གིས་༧གོང་ས་མཆོག་དང་མཇལ་འཕྲད་གནང་རྒྱུ་ཁས་ལེན་བྱས་མེད་ཀྱང་། ཁོང་གིས་༧གོང་ས་མཆོག་ལ་ཆེ་མཐོང་དང་གུས་བརྩི་ཆེན་པོ་གནང་གི་ཡོད་པ་མ་ཟད། ད་ཐེངས་ཞི་བདེའི་ལྷན་ཚོགས་ཐོག་ཕེབས་པའི་ཞི་བདེའི་དེད་དཔོན་སུ་གང་ལའང་བླ་ཆེན་པོབ་མཆོག་གིས་མཇལ་འཕྲད་གནང་མེད་སྟབས། ཁོང་གིས་༧གོང་ས་མཆོག་ལ་མཇལ་འཕྲད་མ་གནང་བ་དེ་ནི་ཕྱི་ཕྱོགས་ཀྱི་གནོན་ཤུགས་ལ་ཞེད་བ་ཞིག་མིན་པར་ད་ལྟ་སྡུག་བསྔལ་གྱིས་མནར་བའི་མི་དེ་དག་བསྐྱར་དུ་སྡུག་བསྔལ་ནང་མི་ལྷུང་བའི་ཆེད་དུ་ཐག་གཅོད་དེ་ལྟར་བྱས་པ་ཞིག་ཡིན་ཞེས་སོགས་བརྗོད་འདུག འདིའི་ཐད། དྷ་རམ་ས་ལའི་སྐུ་སྒེར་དྲུང་ཆེ་བསྟན་འཛིན་སྟག་ལྷ་ལགས་ཀྱིས་ཨེ་མལ་བརྒྱུད་༧གོང་ས་མཆོག་གིས་བླ་ཆེན་པོབ་མཆོག་ལ་མཛད་དཀའ་བཟོ་འདོད་གནང་གི་མི་འདུག་ཅེས་བརྗོད་འདུག
ད་རེབ་ཀྱི་ཞི་བདེའི་ལྷན་ཚོགས་འདི་ཐོག་མ། ལྷོ་ཨ་ཧྥི་རི་ཀའི་ཞི་བདེའི་དེད་དཔོན་ཞིང་གཤེགས་དམ་པ་ནེལ་སན་མན་ཌ་ལར་རྗེས་དྲན་དང་བསྟུན་ཏེ། ནེལ་སན་མན་ཌ་ལཱ་དང་ཆོས་དཔོན་ཌ་སེ་མོན་ཌེ་ཀྲུ་ཌོ་མཆོག་བཅས་ཀྱི་ཐེབས་རྩ་ཁང་གི་གོ་སྒྲིག་འོག ལྷོ་ཨ་ཧྥི་རི་ཀའི་གྲོང་ཁྱེར་ཀེབ་ཌོན་དུ། ད་ལོའི་ཕྱི་ཟླ་ ༡༠ ཚེས་ ༡༣ དང་ ༡༤ ཉིན་བར་ཚོགས་གཏན་འཁེལ་ཡོད་ཀྱང་། སྐབས་དེར་རྒྱ་ནག་གཞུང་གི་གནོན་ཤུགས་འོག་ལྷོ་ཨ་ཧྥི་རི་ཀའི་གཞུང་གིས་༧གོང་ས་མཆོག་ལ་ཐོངས་མཆན་ཕུལ་མེད་སྟབས། ནོ་བྷེལ་ཞི་བདེའི་གཟེངས་རྟགས་བཞེས་མཁན་མང་པོ་ཞིག་ཕྱིར་འཐེན་བྱས་སྟབས་ལྷན་ཚོགས་དེ་ཡང་ཕྱི་འགྱངས་བྱེད་དགོས་བྱུང་ཡོད། སྐབས་དེར་ཌ་སེ་མོན་ཌེ་ཀྲུ་ཌོ་མཆོག་གིས་གསར་འགོད་གསལ་བསྒྲགས་ཤིག་སྤེལ་ཏེ། “ད་རེབ་ལྷོ་ཨ་ཧྥི་རི་ཀའི་གླིང་ཆེན་ནང་ནེལ་སན་མན་ཌ་ལཱ་མཆོག་གི་མཛད་རྗེས་ལ་རྗེས་དྲན་ཞུ་ཆེད་ཞི་བདེའི་ལྷན་ཚོགས་ཐོག་མ་ཆགས་ཡོད་ཀྱང་། རང་གཞུང་གིས་ཚོང་གི་ཁེ་ཕན་ཆེད་ཁོང་གི་མཆེད་གྲོགས་ཏཱ་ལའི་བླ་མ་མཆོག་ལ་ཐོངས་མཆན་མ་ཕུལ་པ་དེ་ནི། ནེལ་སན་མན་ཌ་ལཱ་མཆོག་ལ་འགྲམ་ལྕག་ཞུས་པ་དང་གཅིག་མཚུངས་ཆགས་ཡོད།”ཅེས་སོགས་གསུངས་ཡོད།
དུས་རབས་བདུན་པ་ནས་བཟུང་རྒྱ་ནག་དང་ཨི་ཊ་ལིའི་ཝུ་ཌེ་ཁཱན་བར་འབྲེལ་ལམ་ཡག་པོ་ཡོད་ཀྱང་། ༡༩༥༡ ལོར་མའོ་ཙེ་ཏུང་གིས་རྒྱ་ནག་དང་ཝུ་ཅེ་ཁཱན་བར་གྱི་འབྲེལ་ལམ་མེད་པ་བཟོས་རྗེས། རྒྱ་ནག་རྒྱལ་ཡོངས་ཀྱི་རིག་གནས་གསར་བརྗེའི་ཡོ་ལང་མཇུག་མ་སྒྲིལ་བར་ཡུལ་ལུང་གཉིས་བར་འབྲེལ་ལམ་མེད་པ་ཆགས་ཡོད་ཀྱང་། ཡེ་ཤུའི་བླ་ཆེན་པོབ་ཇོན་པོལ་གཉིས་པ་ (John Paul II) མཆོག་གིས་རྒྱ་ནག་གཞུང་དང་འབྲེལ་ལམ་བཙུགས་རྗེས། བླ་ཆེན་པོབ་རིམ་བྱོན་གྱིས་རྒྱ་ནག་གཞུང་དང་འབྲེལ་ལམ་ཟབ་ཏུ་གཏོང་ཐབས་ལ་འབད་བརྩོན་བྱས་ཡོད་པ་མ་ཟད། ད་ལྟའི་བླ་ཆེན་པོབ་མཆོག་གིས་རྒྱ་ནག་གཞུང་དང་འབྲེལ་ལམ་བཟང་དུ་གཏོང་ཆེད་ ༢༠༡༣ ལོར་ཞི་ཅིན་ཕིན་རྒྱ་ནག་གི་སྲིད་འཛིན་ལ་བསྐོ་བཞག་བྱུང་སྐབས། ཐུགས་གསོའི་འཚམས་འཕྲིན་བསྐུར་ཡོད་པ་དང་། ཞི་ཅིན་ཕིན་ངོས་ནས་ཀྱང་པོབ་མཆོག་ཡེ་ཤུའི་དབུ་བླར་བསྐོ་བཞག་བྱུང་བར་འཚམས་འདྲི་ཞུས་ཡོད། འདི་ལོའི་ཟླ་ ༨ ནང་བླ་ཆེན་པོབ་མཆོག་ལྷོ་ཀོ་རི་ཡར་བསྐྱོད་སྐབས། ཁོང་གིས་དྲ་ཐོག་བརྒྱུད་རྒྱ་ནག་གི་ཡེ་ཤུའི་ཆོས་ལུགས་རྗེས་འབྲང་བ་ས་ཡ་ ༡༠༠ ལྷག་ལ་འཚམས་འདྲི་ཞུས་ཡོད།
སྲིད་དོན་དབྱེ་ཞིབ་པ་ཚོས་ད་རེབ་པོབ་ཧྥན་སི་སི་མཆོག་གིས་༧གོང་ས་ཏཱ་ལའི་བླ་མར་མཇལ་འཕྲད་མ་གནང་བ་དེ། མ་འོངས་པར་རྒྱ་ནག་ནང་གི་ཡེ་ཤུ་བླ་ཆེན་བསྐོ་བཞག་ཐོག་ཝུ་ཌེ་ཁཱན་དང་བླ་ཆེན་པོབ་ཀྱིས་ཐེ་ཇུས་བྱེད་པའི་དབང་ཆ་ཐོབ་ཆེད་ཡིན་ཚུལ་དང་། ཡེ་ཤུའི་བླ་ཆེན་པོབ་ཀྱིས་རྒྱ་ནག་གཞུང་དང་འབྲེལ་བ་བཟང་ཏུ་བཏང་སྟེ་ ༢༠༣༠ ལོའི་ནང་ཚུད་དུ་རྒྱ་ནག་ནང་ཡེ་ཤུའི་ཆོས་བྱེད་མཁན་ས་ཡ་ ༢༤༧ ལྷག་ཡོང་རྒྱུར་འབད་བརྩོན་བྱེད་ཀྱིན་ཡོད་ཚུལ་སོགས་བརྗོད་འདུག
ལོ་རྗེས་མའི་ཞི་བདེའི་ལྷན་ཚོགས་དེ་ཨ་རིའི་ཇོར་ཇེ་ཡའི་མངའ་སྡེའི་རྒྱལ་ས་ཨ་ལཱ་སེ་ཁཱ་ནང་འཚོགས་རྒྱུའི་ཐག་གཅོད་བྱས་ཡོད་འདུག


text:
རང་རྒྱལ་གྱི《ཉེས་ཁྲིམས》དོན་ཚན་ཉིས་བརྒྱ་རེ་བཞི་པའི་གཏན་འབེབས་ནང་། གཞུང་དང་མི་སྒེར་གྱི་རྒྱུ་དངོས་རྐུ་འཕྲོག་བྱས་པ་དང་གྲངས་འབོར་ཆེ་བའམ་ཡང་ན་རྐུ་འཕྲོག་ཐེངས་མང་བྱས་པ་དང་། དུད་ཁྱིམ་དུ་འཛུལ་ནས་རྐུ་འཕྲོག་བྱས་པ། མཚོན་ཆ་ཁྱེར་ནས་རྐུ་འཕྲོག་བྱས་པ། མཐེབ་དྲས་རྐུ་རྒྱག་བྱས་རིགས་ལ་ལོ་གསུམ་མན་གྱི་དུས་བཀག་བཙོན་འཇུག་དང་། བཙན་ཉར་ལས་སྐུལ། གཅུན་འདོམས་བཅས་བྱེད་པ་དང་འབྲེལ་དངུལ་ཆད་གཅོད་རྒྱུ། གྲངས་འབོར་ཅུང་ཆེ་བའམ་ཡང་ན་གནས་ཚུལ་ཚབས་ཆེན་གཞན་དག་ཡོད་རིགས་ལ་ལོ་གསུམ་ཡན་དང་ལོ་བཅུ་མན་གྱི་དུས་བཀག་བཙོན་འཇུག་བྱེད་པ་དང་འབྲེལ་དངུལ་ཆད་གཅོད་རྒྱུ། གྲངས་འབོར་ཧ་ཅང་ཆེ་བའམ་ཡང་ན་གནས་ཚུལ་ཧ་ཅང་ཚབས་ཆེན་གཞན་དག་ཡོད་རིགས་ལ་ལོ་བཅུ་ཡན་གྱི་དུས་བཀག་བཙོན་འཇུག་གམ་ཡང་ན་ཚེ་གང་བཙོན་འཇུག་བྱ་རྒྱུ་དང་དངུལ་ཆད་གཅོད་རྒྱུ་མ་ཟད་རྒྱུ་ནོར་ཚང་མ་གཞུང་བཞེས་གཏོང་རྒྱུ་ཡིན་པ་འཁོད་ཡོད།
ཆེས་མཐོའི་མི་དམངས་ཁྲིམས་ཁང་གིས《རྒྱུན་མཐོང་ཉེས་གསོག་ལ་ཉེས་ཆད་གཅོད་ཚད་སྐོར་གྱི་མཛུབ་ཁྲིད་བསམ་འཆར》ནང་རང་ཉེས་ངོས་ལེན་ཞུ་སྐབས་རང་ཉེས་ངོས་ལེན་ཞུ་བའི་སྐུལ་སློང་དང་། དུས་ཚོད། བྱ་ཐབས། ནག་ཉེས་ཚབས་ཆེ་ཆུང་། ནག་ཉེས་གསོག་པའི་རྒྱུད་རིམ་ཇི་བཞིན་བརྗོད་པའི་ཚད་གཞི། རང་ཉེས་འགྱོད་བཤགས་ཀྱི་རྣམ་འགྱུར་སོགས་ལ་བལྟས་ནས་གཞི་རྩའི་ཉེས་ཆད་ཀྱི་ཚད་གཞིའི་40%མན་ཡང་དུ་གཏོང་ཆོག་ལ། ཉེས་གསོག་ཚབས་ཆེན་པོ་མེད་ཚེ་གཞི་རྩའི་ཉེས་ཆད་ཀྱི་ཚད་གཞིའི་40%ཡན་ནམ་ཡང་ན་ཁྲིམས་ལྟར་ཆད་གཅོད་མེད་པ་བཟོ་ཆོག རྐང་བཙུགས་ནས་རང་ཉེས་ངོས་ལེན་ཞུ་བའི་ཐབས་ལ་བརྟེན་ནས་བཅའ་ཁྲིམས་ཀྱི་ཆད་གཅོད་ལས་གཡོལ་ཐབས་བྱེད་པ་སོགས་ཡིན་ཚེ་ཉེས་ཆད་གུ་ཡངས་གཏོང་རྒྱུ་མིན་པ་བཏོན་ཡོད།
རྐུ་འཕྲོག་ཉེས་གསོག་དོགས་ཅན་གྱིས་རང་འགུལ་ངང་རང་ཉེས་ངོས་ལེན་ཞུས་ཚེ་ཉེས་ཆད་གཅོད་པའི་ཚད་གཞིར་གཞིགས་ནས་བསམ་གཞིགས་བྱེད་ངེས། ཁྲིམས་ཁང་གིས་གྱོད་གཞི་ཁྲུན་ཐག་གཅོད་སྐབས་ཉེས་བསགས་ཐོག་མ་ཡིན་པ་དང་རང་ཉེས་ངོས་ལེན་ཞུ་བའི་གནས་ཚུལ་ལ་གཞིགས་ནས་ཁྲིམས་དཔོན་གྱིས་ཉེས་གསོག་དོགས་ཅན་ལ་ཁྲིམས་ཐག་ཡང་པོ་གཅོད་པ་ཡིན།


text:
དེང་གི་ཆར་མཁར་རྨེའུ་བསམ་གཏན་རྒྱལ་མཚན་མཆོག་ནི་ཕྷཱརནྶཱིའི་(France)རྒྱལ་ས་པཱེ་རཱིས་(Paris)སློབ་གྲྭ་ཆེན་མོ་ནས་རྒན་ཡོལ་ཐོན་ནས་དེ་གར་བཞུགས་ཤིང་། ད་ལྟ་དགུང་ལོ་ ༧༨ ལ་ཕེབས་བཞིན་འདུག ཁོང་ནི་བོད་མདོ་སྨད་ཨ་མདོའི་ལྷོ་ཤར་དུ་ཡོད་པའི་ཤར་ཁོག་གམ་ཟུང་ཆུ་ཡུལ་གྱི་ ཀི་ཚལ་གྲོང་གསེབ་ཏུ་སྤྱི་ལོ་ ༡༩༣༦ ལོར་མཁར་རྨེའུ་ཚང་གི་ཡབ་ཚེ་དགའ་དང་ཡུམ་ཟིན་མོ་གཉིས་ཀྱི་སྲས་གཉིས་ལས་གཏེར་བརྒྱ་དགའ་དབང་ཞེས་གཅེན་པོར་སྐུ་འཁྲུངས། དགུང་ལོ་བརྒྱད་ནས་བོད་ཡིག་འབྲི་ཀློག་འགོ་རྩམས་པ་ན་ཡུལ་གྱི་ཉེ་འགྲམ་དུ་བོན་ལུགས་ཀྱི་སྣ་སྟེང་དགོན་པ་ཞེས་པར་གྲྭ་བཞུགས་གནང་། དགོན་སྡེ་དེར་དགུང་ལོ་བཅུ་གསུམ་བར་དུ་བསླབ་པ་སློབ་གཉེར་མཛད། རྩོམ་ཡིག་འདིའི་འཕྲོ་ཀློག » »
3,460 total views, 2 views today
ངའི་སྐྱེས་ཡུལ་ནི་ཨ་མདོའི་ལྷོ་ཤར་དུ་ཡོད་པའི་ཡུལ་སྐད་དུ་ཤར་ཁོག་ཟེར་བ་དང་དབུས་གཙང་དུ་ཟུང་ཆུར་འབོད་པ་དེ་ཡིན། སྔོན་སྤྱི་ལོ་དུས་རབས་བདུན་པའི་མགོ་ནས་བཟུང་སྟེ་དགུ་བའི་དཀྱིལ་བར་དུ་བྱུང་བའི་བོད་བཙན་པོའི་རྒྱལ་ཁབས་དུས་སུ་ཡུལ་དེ་ལ་ཟོང་ཆུ་ཞེས་གྲགས། དེར་བརྟེན་ས་ཁུལ་དེ་ནི་བོད་ཀྱི་ལྷོ་ཤར་མཐའ་མཚམས་ཀྱི་ས་ཁུལ་གནད་ཅན་ཞིག་ཡིན་པར་མ་ཟད་བཙན་པོའི་དུས་སྐབས་སུ་དེར་རྒྱུན་འཇགས་སུ་སྡོད་པའི་མཐའ་མཚམས་སྲུང་དམག་གི་ལས་ཁུངས་དང་དམག་སྒར་ཡང་ཡོད་པར་ངེས། ཡུལ་ཟུང་ཆུའི་བྱང་ངོས་སུ་འཕན་ཆུ་ཞེས་པའམ་བོག་ཟོ་རུ་ཡང་འབོད་པ་དེ་ཡོད། ཡུལ་མིང་ཟུང་ཆུ་དང་འཕན་ཆུ་གཉིས་བསྡུས་ནས་མིང་བཏགས་པ་རྒྱའི་མཁར་སོང་ཕན་ ༼Songpan༽ ཞེས་པ་དེ་ཟུང་ཆུ་ལུང་འདབས་སུ་ལུང་པ་གཉིས་ཀྱི་འདུས་མདོར་ཆགས་ཡོད། མཁར་དེར་བོད་རྒྱ་གཉིས་དུས་རབས་ནས་དུས་རབས་བར་དམག་འཐབ་བྱེད་མྱོང་ཡོད། རྩོམ་ཡིག་འདིའི་འཕྲོ་ཀློག » »
1,171 total views, 1 views today
གཤེན་གྱི་འབྱུང་ལྡན་སུམ་བརྒྱ་དང་གཅིག་སྟེ། ཕྱི་ལོ་༡༩༥༨ལོར་མཚོ་སྔོན་ཁྲི་གཤོག་རྒྱལ་མོའི་ལྷོ་ངོས་རྨ་ཡུལ་ཁྲི་ཀ་རྫོང་སྟོང་ཆེ་ལུང་བའི་སྟོང་སྐོར་ཚང༌དུ་སྐུ་འཁྲུངས། ད་ལྟ་ཀྲུང་དབྱང་མི་རིགས་སློབ་གྲྭ་ཆེན་མོར་སློབ་དཔོན་གྱི་ཕྱག་ལས་གནང་བཞིན་ཡོད། སློབ་སྦྱོང་གི་ཐོབ་ཐང་ནི། རབ་འབྱམས་པ། ལས་བྱེད་ཀྱི་ཐོབ་ཐང་ནི། ཞིབ་འཇུག་མཁན། ཞར་བྱུང་གི་སྤྱི་ཚོགས་ལས་གནས་ནི། ཀྲུང་གོ་སྤྱི་ཚོགས་ཚན་རིག་ཁང་ཤ་མན་རིག་གནས་ཞིབ་འཇུག་ལྟེ་གནས་ཀྱི་གདན་ཞུས་ཞིབ་འཇུག་མཁན། བོད་ལྗོངས་སློབ་གྲྭ་ཆེན་མོའི་རྩོམ་རིག་ཚན་ཁག་གི་གདན་ཞུས་སློབ་དཔོན། མཚོ་སྔོན་བོད་སྨན་སློབ་གྲྭ་ཆེན་མོའི་གདན་ཞུས་སློབ་དཔོན། རྩོམ་ཡིག་འདིའི་འཕྲོ་ཀློག » »
2,065 total views, 1 views today


text:
ས་རཱ་མཐོ་སློབ། ཤར་སྒང་པདྨ་རྣམ་རྒྱལ། ང་རང་ཆུང་དུས་ན་མཉམ་གྱི་བྱིས་པ་ཚོ་དང་ལྷན་དུ་བསང་ཁྲིའི་མཐའ་འཁོར་གྱི་རླུང་རྟ་བསྒྲུགས་ཤིང་། དབྱུག་ཐུར་རེར་ཞོན་ཏེ་ལབ་རྩེ་བསྟོད་ཁུལ་བྱས་ནས་རྩེད་རྒྱུར་ཧ་ཅང་དགའ་ལ། དེ་ནི་བྱིས་དུས་ཀྱི་རྩེད་མོའི་ཆ་ཤས་གལ་ཆེན་ཞིག་དང་ནར་སོན་པར་རྔམ་པའི་རེ་སྙེག་ཅིག་ཀྱང་ཡིན། ཕ་ཡུལ་གྱི་བྱིས་པ་ཚོར་མཚོན་ན་ཆེས་ཆེ་བའི་ཕུགས་བསམ་དང་འདུན་མ་ཞིག་ཡོད་པ་ནི་ཁོ་རང་ཚོ་ཡང་ནར་སོན་ནས་མི་རྒན་པ་ཚོ་བཞིན་དུ་རྟ་ལ་ཞོན་ཏེ་ལབ་རྩེ་བསྟོད་རྒྱུ་དང་རླུང་རྟ་སྤུར་རྒྱུ་དེ་ཡིན་ལ། དེ་ལྟར་བྱེད་པ་ནི་རང་ཉིད་སྐྱེས་ཕོ་རབ་ཅིག་ཏུ་འགྱུར་བའི་རྟགས་མཚན་འབའ་ཞིག་ཏུའང་སེམས།
ས་རཱ་མཐོ་སློབ། པདྨ་བསྟན་འཛིན། (གཡང་གཟི་མིག) འཇིག་རྟེན་སྲིད་པའི་ཡ་ཐོད་ནས་བཟུང་འགྲོ་བ་མི་རྣམས་ཀྱིས་བདེ་སྐྱིད་ཀྱི་འཚོ་གནས་ཤིག་དང་། ལྷིང་འཇགས་ཀྱི་ཁོར་ཡུག་ཅིག་ལ་ཕུགས་རེ་བཅོལ་ནས་རྩོད་སྒྲུབ་དང་དཀའ་ཐུབ་ཀྱི་འཁོར་ལོ་བསྐོར་ཏེ་ད་ལྟའི་འཐུས་སྒོ་ཚང་བའི་འཛམ་གླིང་འདི་བསྐྲུན་ཡོད་ནའང་། དེ་ནི་འཛམ་གླིང་གི་ཕྱིའི་གཟུགས་ཀྱི་ཆ་རྐྱེན་དེ་སྟབས་བདེ་ཞིང་སྣ་འཛོམས་པ་ཤིག་འགྱུར་ཡོད་པ་ཁོ་ན་ལས་ནང་བསམ་མནོའི་གཡོ་སྒྱུ་ཁྲམ་གསུམ་ཀྱི་སྦྱོར་བ་ངན་པའི་འགོས་ནད་དེ་ད་དུང་དྲགས་སྐྱེད་དུ་གཏོང་ཐུབ་མེད་པ་རེད།
ས་རཱ་མཐོ་སློབ། འཕྲིན་ཆོས་ནས། འགྱིང་ངེར་བཞུགས་པའི་པོ་ཏ་ལ། ཁྱེད་ནི། ངོ་མཚར་ཆེ། བརྗིད་ཅིང་ཆགས། འོན་ཀྱང་ཁྱེད་ཀྱི་རང་དབང་རྩ་བ་ནས་འཕྲོག་པས། ཉིན་མཚན་ལ་དབྱེ་བ་མེད་པར། བདག་ལ་སྐྱོ་བ་དང་འཇིགས་སྣང། དངངས་ཚབ་ཀྱིས་ཁེངས་ཤིང། ད་ནི་གདུང་དབྱངས་ཤིག་འདི་ལྟར་ལེན་་ཤོར། པོ་ཏ་ལ། ཁྱེད་ཀྱིས་གསན་པ་ཨེ་བྱུང།གདུང་དབྱངས་ཕྲ་མོ་འདི་ནི། དེ་རིང་ཙམ་མིན་ལ། ཁ་སང་གི་དེ་ཡང་མིན། དེ་ནི་ཡུན་རིང་པོའི་སྔོན་ནས་ཁྱེད་ཕྱོགས་སུ་ཡང་ཡང་སྤྲིངས་ཤིང།
སྟག་ཚང་རིག་རྒོད། ཁ་སང་དགོང་མོར་སོག་པོའི་ལྟད་མོ་ཞིག་ལྟ་བཞིན་མཚན་དཀྱིལ་གྱི་ཆུ་ཚོད་གསུམ་པ་ཟིན་སོང་བས། དེ་རིང་ཞོགས་ཇ་ཡང་འཐུང་རྒྱུ་མ་བྱུང་བར་འཛིན་ཁང་ལ་ཆས་པ་ཡིན། ལྟད་མོ་དེའི་བག་ཆགས་ཡིན་ནམ། ཡང་ན་ཅི་ཞིག་མ་འགྲིག་པ་ཡིན་ངས་ཀྱང་མི་ཤེས་མོད། ཡིད་ཀྱི་ཟབ་ས་ནས་ཁྱོད་དྲན་ཡོང་། དོ་ནུབ་ཀྱི་ཉི་མ་བཞིན་ནུབ་སོང་བའི་ཁྱོད་དྲན་གྱིན་ཡོད། ལོ་ངོ་གསུམ་གྱི་ཡར་སྔོན་དུ་ཁྱོད་ནི་བདག་གི་ཉེ་ས་ན་མེ་ཏོག་བཞིན་བཞད་ཡོད་ཅིང་། ཆུ་དང་ཉ་མོ་བཞིན་འགྲོགས་ཡོད་པས། གྱེས་བྲལ་གྱི་ལོ་ཟླ་རིང་མོའི་ཁྲོད། ངས་ཁྱོད་དྲན་པའི་ན་ཟུག་བཟོད་ཐབས་མི་འདུག
ས་རཱ་མཐོ་སློབ། སྟག་ཚང་རིག་རྒོད། བཙན་བྱོལ་བའི་སྤྱི་ཚོགས་ཆུང་ཆུང་འདིའི་ནང་བགྲོ་གླེང་དང་ཟབ་སྦྱོང་སོགས་ཧ་ཅང་མང་། དཔེར་ན་ཆབ་སྲིད་ཟབ་སྦྱོང་དང་། ལས་བྱེད་འོས་སྦྱོང་། མདུན་ལམ་སློབ་སྟོན། ཁྲིམས་ལུགས་ཟབ་སྦྱོང་སོགས་ཡོད་ལ། ཤེས་ཡོན་དང་འབྲེལ་བའི་ཐོག་ནས་དགེ་རྒན་ཟབ་སྦྱོང་དང་འོས་སྦྱོང་སོགས་(སྦྱོང་)ཟེར་བ་དང་(ཚོགས་)ཟེར་བའི་ཐ་སྙད་དེ་ཉིད་ང་ཚོའི་སྤྱི་ཚོགས་ནང་ཤིན་ཏུ་མང་། ང་ཡང་བཙན་བྱོལ་དུ་འབྱོར་ནས་ད་བར་མི་ལོ་བཅུ་ལྷག་ཙམ་སོང་ཞིང་། བགྲོ་གླེང་ཆེན་པོ་དང་ཆུང་ཆུང་། ཟབ་སྦྱོང་ཆེན་པོ་དང་ཆུང་ཆུང་མང་པོར་བཅར་རྒྱུའི་གོ་སྐབས་བྱུང་ལ་སྣེ་འཁྲིད་ཀྱི་ལས་ཀ་ཡང་མི་ཉུང་ཙམ་བྱས་མྱོང་། ཟབ་སྦྱོང་དང་འོས་སྦྱོང་དེ་དག་གི་ཁྲོད་དུ་མིང་ཙམ་ལས་དོན་དུ་གང་ཡང་ཐོབ་རྒྱུ་མེད་པ་ཡོད་ལ། སྤྱི་ཚོགས་ནང་ལ་འགྱུར་བ་ཡོང་རྒྱུ་ཕར་བཞག ཐ་ན་བགྲོ་གླེང་བ་རང་ཉིད་ཀྱང་འགྱུར་བ་མ་ཕྱིན་པའི་ཟབ་སྦྱོང་དེ་འདྲ་མང་པོ་ཡོད་ལ། དོན་སྙིང་ཨོའུ་ཙམ་ཡོད་པ་དེ་འདྲ་ཡང་མང་པོ་ཡོད།
གཅན་དུག་རླངས། ༡༽ ཕ་ཡུལ་ནི་མཛེས་སྡུག་གི་མེ་ཏོག་གངས་ལྷ་ཞིག་སྟེ། བྱིས་དུས་ནས་རིམ་གྱིས་ཚོར་སྣང་འདྲ་མིན་དཔང་དུ་འཁྱེར་ཏེ་ཡོང་ས་ཡིན། ང་དེ་ལ་ཅིས་ཀྱང་ཞེན་དགོས། ཁྱོད་ཀྱི་ཆེད་དུ་ངས་བསམ་གཞིགས་ཀྱང་བཏང་མྱོང་བ་བདེན་པ་ཡིན། སྐབས་རེར་དྲན་སྣང་གི་བར་མཚམས་རེ་ལ་ཁྱོད་ལ་མི་འཚམ་པ་མང་པོ་ཞིག་ཀྱང་དྲན་ཡོང་། རེད་དེ་སྦ་གསང་ལར་ནས་མི་འདོད།
རྩོམ་པ་པོ། ཨ་འདུས་མིག་ཆུ། ཟླ་ཟེར་ཕར་ཟད་སྐར་འོད་ཙམ་ཡང་མེད་པའི་མཚན་གུང་སྟེ། མུན་པ་རབ་ཏུ་ནག་ཅིང་། ཅེ་སྤྱང་གི་ངུ་འབོད་རྒོད་པའི་དུས་སྐབས་རེ་རེ་ནི། ཅི་འདྲའི་ཞེད་སྣང་ཚ་ལ། འཇིགས་སྐྲག་མོད་པའི་ནམ་དུས་དེ་ཡིན་ཨང་། མུན་པའི་བཙན་རྫོང་འཐུག་པའི་ཁོར་ཡུག་ནི་ལྷིང་འཇགས་ཤིག་མིན་ཏེ། ཝ་མོས་གཡོ་ཇུས་བཤམས་ཤིང་། འུག་པས་ལྐོག་མིག་གཏད་དེ། ཅེ་སྤྱང་གི་འདུར་རྒྱུགས་མོད་པས། ཉམ་ཆུང་ཞིང་རང་དབང་ལ་དགའ་བའི་འགྲོ་བ་གཞན་དག་ནི།
སྒྲེ་བོ། ད་ལྟ། ངས་ནི་གློག་ཀླད་དུ་ཉར་ཚགས་བྱས་ཡོད་པའི་བྱ་བ་ཙག་ཙིག་དག་ཡོངས་སུ་ཚར་རྗེས་གློག་ཀླད་ཁ་གཏན་ཏེ་འདུག་སྟེགས་ལས་ཡར་ལངས་མ་ཐག རོ་སྟོད་དུ་རྣོངས་བབ་པ་དང་མིག་ཀོ་ཚ་བ། དཔྲལ་བར་ཟ་འཕྲུག་ལངས་བ་སོགས་རིམ་ཅན་དུ་ངལ་ཞིང་དུབ་འོང་བས་ང་ནི་ཚོད་ཚོད་དུ་གླང་བསྒྱིལ་རིང་པོ་ཞིག་དང་། ཁོག་དབུགས་རིང་རྔུབ་ཅིག་མོས་པ་ལ་ཚད་ཚོད་ཅིག་མི་འདུག་གོ།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ6པའི་ཚེས12 ལ། ཉིན6 རིང་གི 2018 ལོའི་ཀྲུང་གོའི( མཚོ་སྔོན) བོད་ལུགས་ས་གདན་རྒྱལ་སྤྱིའི་འགྲེམས་ཚོགས“མགོ་ལོག་ལ་བསྐྱོད་པ ”ཞེས་པའི་ས་གདན་འཐག་སླེ་ལག་རྩལ་གསོ་སྦྱོང་འཛིན་གྲྭ་དེ་མགོ་ལོག་བོད་རིགས་རང་སྐྱོང་ཁུལ་མང་ཚོགས་སྒྱུ་རྩལ་ཁང་དུ་དངོས་སུ་སྤེལ་འགོ་ཚུགས་ཤིང་། མགོ་ལོག་ཁུལ་གྱི་ས་གནས་ཁག་ནས་ཡོང་བའི་ཁེ་ལས12 ཀྱི་མཉམ་ལས་ཁང་གི་འཐུས་མི30 གསོ་སྦྱོང་ནང་ཞུགས་པ་རེད།
རྒྱུས་ལོན་བྱུང་བ་ལྟར་ན ། བོད་ལུགས་ས་གདམ་སོགས་རྣམ་པ་ཅི་རིགས་ཀྱི་མི་རིགས་ཁྱད་ལྡན་ལག་ཤེས་ཐོན་རྫས། ལོ་རྒྱུས་སྟེང་ནས་བཟུང་མགོ་ལོག་ཁུལ་དུ་དར་ཁྱབ་ཏུ་སོང་ཡོད་ལ། ཐེངས་འདིའི་ས་གདན་གྱི་འཐག་སླེ་ལག་རྩལ་གསོ་སྦྱོང་འཛིན་གྲྭ་འཛུགས་གཉེར་བྱེད་པ་ནི། མགོ་ལོག་ཁུལ་གྱི་བོད་ལུགས་ས་གདམ་ཐོན་སྐྱེད་གཉེར་སྐྱོང་བྱེད་སྟངས་དང་། ཡང་བའི་ལས་བཟོ་འཐག་སླེ་བཟོ་ལས་ཐོན་རྫས་ལོ་གསུམ་གྱི་བཀོད་པའི་དམིགས་འབེན་ལ་འཚོལ་ཞིབ་བྱེད་པའི་འགོ་བརྩམས་པ་རེད། ཐེངས་འདིའི་གསོ་སྦྱོང་ལ་ཀྲུང་གོའི་བོད་ལུགས་ས་གདམ་མཐུན་ཚོགས་ཀྱི་ལག་རྩལ་ཞིབ་འཇུག་གསར་སྤེལ་ལྟེ་གནས་སུ་ཡོང་བའི་དགེ་རྒན་ཚོས་རིགས་པའི་གཞུང་ལུགས་དང་ལག་ལེན་དངོས་ཟུང་འབྲེལ་བྱེད་སྟངས་བརྒྱུད་ནས་སློབ་ཁྲིད་བྱ་རྒྱུ་རེད། སློབ་མ་ཚོས་ཡང་གཅིག་རྗེས་གཉིས་མཐུད་ངང་ཚད་ཡོད་ཀྱི་དུས་ཚོད་ལས་བརྒལ་བའི་དེང་རབས་ཀྱི་བོད་ལུགས་ས་གདམ་འཐག་སླེ་ཡི་ལག་རྩལ་དེ་ཁེ་ལས་སུ་འཁྱེར་ཡོང་ནས། ལྷན་ཅིག་ཏུ་དགེ་རྒན་ཆེན་མོའི་རིག་པ་ཉམས་སུ་མྱངས་ཏེ་རང་གི་ལག་ཤེས་རྒྱུན་འཛིན་གྱི་མ་དཔེ་ཇེ་ལེགས་སུ་གཏང་རྒྱུ་རེད།
ལོ་ཙཱ་བ། གཡང་སྐྱིད།


text:
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་12ཚེས་5ཉིན་གློག་འཕྲིན་འབྱོར་གསལ། ཚེས་5ཉིན་ཕྱི་འབྲེལ་པུའི་ཀྲུང་གོའི་ཁེ་སྐྱོང་ཞབས་ཞུ་དྲ་བའི་ཐོག་སྤེལ་བའི་གནས་ཚུལ་ལྟར་ན། ཚེས་4ཉིན་གྱི་ཆུ་ཚོད་12བར། ཕྱི་འབྲེལ་པུས་འབྲེལ་ཡོད་སྡེ་ཚན་དང་མཉམ་དུ་ཨ་ཀོང་མེ་རི་འཕྱུར་བའི་རྐྱེན་གྱིས་ཧིན་རྡུ་ཉི་ཞི་ཡའི་པ་ལི་གླིང་ཕྲན་དུ་ལུས་པའི་ཀྲུང་གོའི་ཡུལ་སྐོར་བ་15237ནང་སར་ལོག་རྒྱུའི་གཞོགས་འདེགས་བྱས་པ་དང་། ཀྲུང་གོའི་ཡུལ་སྐོར་བ་600ཙམ་འབྲེལ་ཡོད་དུས་གཏན་གནམ་གྲུར་བསྡད་དེ་ཤང་ཀང་དུ་ལོག་པ་རེད།
ཤེས་རྟོགས་བྱུང་བར་གཞིགས་ན། ཟླ་11ཚེས་27ཉིན། ཨ་ཀོང་མེ་རི་འཕྱུར་བའི་རྐྱེན་གྱིས་ཧིན་རྡུ་ཉི་ཞི་ཡའི་པ་ལི་གླིང་ཕྲན་གྱི་ཝུའུ་ལ་ལའེ་རྒྱལ་སྤྱིའི་གནམ་ཐང་གནས་སྐབས་སྒོ་བརྒྱབ་པས་ཀྲུང་གོའི་ཡུལ་སྐོར་བ་ཆིག་ཁྲི་ལྷག་དེ་གར་ལུས་པ་རེད།
ཉིན་ཤས་བསྟུད་མར། ཕྱི་འབྲེལ་པུའུ་ཡིས་རྒྱལ་ཁབ་ཡུལ་སྐོར་ཅུས་དང་ཀྲུང་གོ་དམངས་སྤྱོད་མཁའ་འགྲུལ་ཅུས་སོགས་དང་མཉམ་དུ་ཐག་གཅོད་ཧུར་ཐག་བྱས་ཏེ་རྒྱལ་ནང་གི་འབྲེལ་ཡོད་མཁའ་འགྲུལ་ཀུང་སི་དང་ཡུལ་སྐོར་ལས་དོན་ཁང་དང་སྤྱི་འདོམས་མཐུན་སྦྱོར་གྱིས་ཚོང་ལས་གནམ་གྲུའི་རྣམ་པ་དང་ཁྲོམ་རའི་སྒྲིག་སྲོལ་གཞིར་བཟུང་བ་དང་། ཆབས་ཅིག་ཕན་ཚུན་ལྟ་རྟོག་གི་སྤྱི་ཚོགས་ཀྱི་འགན་ཡང་འཁུར་ནས་དེ་གར་ལུས་པའི་ཀྲུང་གོའི་ཡུལ་སྐོར་བ་གང་མགྱོགས་དང་བདེ་འཇགས་ངང་ཀྲུང་གོར་ལོག་རྒྱུར་གཞོགས་འདེགས་བྱས་པ་རེད། ཏེང་པ་སར་བཅའ་སྡོད་ཀྲུང་གོའི་སྤྱི་ཁྱབ་ཁེ་སྐྱོང་ལས་ཤག་གིས་ཧིན་རྡུ་ཉི་ཞི་ཡའི་ས་གནས་སྲིད་གཞུང་དང་། གནམ་ཐང་། ཀྲུང་གོ་དང་ཕྱི་རྒྱལ་གྱི་མཁའ་འགྲུལ་ཀུང་སི་བཅས་དང་དེ་བཞིན་ཡུལ་དེ་གའི་ཡུལ་སྐོར་ལས་དོན་ཁང་དང་མཐུན་སྦྱོར་ཧུར་ཐག་བྱས་པ་མ་ཟད། གནམ་ཐང་དུ“ཀྲུང་གོའི་ཡུལ་སྐོར་བའི་བློ་འདྲི་ལྟེ་གནས”བཙུགས་ཏེ་དེ་གར་ལུས་པའི་ཀྲུང་གོའི་ཡུལ་སྐོར་བ་བཀོད་སྒྲིག་འོས་འཚམ་དང་བདེ་བླག་ངང་རྒྱལ་ནང་དུ་ལོག་ཐུབ་པའི་འགན་ལེན་བྱས་པ་རེད། སི་ཧྲུའེ་རུ་བཅའ་སྡོད་ཀྲུང་གོའི་སྤྱི་ཁྱབ་ཁེ་སྐྱོང་ལས་ཤག་གིས་ཀྱང་སི་ཧྲུའེ་ཀྲུའུ་ཨན་ཏ་རྒྱལ་སྤྱིའི་གནམ་ཐང་དུ“ཀྲུང་གོའི་ཡུལ་སྐོར་བའི་བློ་འདྲི་ལྟེ་གནས”བཙུགས་ཏེ་གནམ་ཐང་དེ་ནས་གནམ་གྲུ་བརྗེས་ནས་འགྲོ་མཁན་ཀྲུང་གོའི་ཡུལ་སྐོར་བར་གཞོགས་འདེགས་བྱས་པ་རེད། ཧིན་རྡུ་ཉི་ཞི་ཡ་དང་མ་ལེ་ཞི་ཡར་བཅའ་སྡོད་གཞུང་ཚབ་ཁང་དང་དེ་བཞིན་ཤང་ཀང་དང་ཨའོ་མོན་དུ་བཅའ་སྡོད་ཕྱི་འབྲེལ་པུའི་ཆེད་མངགས་པའི་ཀུང་ཧྲུའུ་ཡིས་ཀྱང་ཧུར་ཐག་ཞུགས་ཏེ་འབྲེལ་ཡོད་ཕྱོགས་ལ་འབྲེལ་གཏུག་བྱས་ནས་ཡུལ་སྐོར་བ་རྣམས་རྒྱལ་ནང་དུ་ལོག་རྒྱུར་གཞོགས་འདེགས་བྱེད་པའི་ལས་དོན་ལ་འགན་ལེན་བྱས་ཡོད།
ཤེས་རྟོགས་བྱས་པར་གཞིགས་ན། ཝུའུ་ལ་ལའེ་རྒྱལ་སྤྱིའི་གནམ་ཐང་དེ་ཉིད་ཟླ་11ཚེས་29ཉིན་གྱི་ཆུ་ཚོད་14དང་སྐར་མ་28ནས་ཟླ་12ཚེས་4ཉིན་གྱི་ཆུ་ཚོད་12བར་སླར་ཡང་སྒོ་འབྱེད་རྒྱུ་ཡིན་པ་དང་། འབྲེལ་ཡོད་སྡེ་ཚན་གྱིས་ཀྲུང་གོ་དང་ཕྱི་རྒྱལ་གྱི་མཁའ་འགྲུལ་ཀུང་སི་དང་མཐུན་སྦྱོར་བྱས་ནས་ཚོང་ལས་གནམ་གྲུ་82བཏང་སྟེ་རིམ་རྩིས་བྱས་ན་དེ་གར་ལུས་པའི་ཀྲུང་གོའི་ཡུལ་སྐོར་བ་15237པ་ལི་གླིང་ཕྲན་ནས་ནང་སར་ལོག་རྒྱུར་གཞོགས་འདེགས་བྱས་པ་དང་། ཀྲུང་གོའི་ཡུལ་སྐོར་བ་600ཙམ་འབྲེལ་ཡོད་གནམ་གྲུར་བསྡད་དེ་ཤང་ཀང་དུ་ལོག་པ་རེད། གཞན་ཡང་དེ་གར་ལུས་པའི་ཀྲུང་གོའི་ཡུལ་སྐོར་བ་3041སི་ཧྲུའེ་བརྒྱུད་མངའ་ཁོངས་སྒྲོལ་ནས་རྒྱལ་ནང་དུ་ལོག་ཡོད་པ་རེད།
གནས་ཚུལ་སྤེལ་བའི་ནང་། མིག་སྔའི་བར། རྒྱལ་ནང་དུ་ལོག་འདོད་པའི་ཀྲུང་གོའི་ཡུལ་སྐོར་བ་མང་ཆེ་བ་སྤྱིའི་ཆར་བདེ་འཇགས་ངང་རྒྱལ་ནང་དུ་ལོག་ཡོད། “འདི་གར་ང་ཚོས་ད་ཐེངས་ཀྱི་གཞོགས་འདེགས་ལས་དོན་ནང་ཞུགས་པའམ་ཡང་ན་སྟབས་བདེ་སྐྲུན་མཁན་དང་རྒྱབ་སྐྱོར་བྱེད་མཁན་གྱི་ཀྲུང་ཕྱིའི་འབྲེལ་ཡོད་ཕྱོགས་ཁག་ལ་ལྷག་བསམ་ཟོལ་མེད་ངང་ཐུགས་རྗེ་ཆེ་ཞུ་རྒྱུ་ཡིན། ཀྲུང་གོའི་སྤྱི་དམངས་ལ་ཕྱི་འབྲེལ་པུའུ་དང་ཧིན་རྡུ་ཉི་ཞི་ཡར་བཅའ་སྡོད་ཀྲུང་གོའི་གཞུང་ཚབ་ཁང་གིས་སྤེལ་བའི་འབྲེལ་ཡོད་ཀྱི་བདེ་འཇགས་དྲན་སྐུལ་ལ་དོ་སྣང་ཆེན་པོ་བྱས་ཏེ་ཉེ་དུས་པ་ལི་གླིང་ཕྲན་དུ་གནས་སྐབས་བསྐྱོད་མི་རུང་བའི་གྲོས་འགོ་ནན་པོ་བསྐྱར་དུ་འདོན་རྒྱུ་ཡིན། པ་ལི་གླིང་ཕྲན་དུ་མུ་མཐུད་སྡོད་འདོད་ཡོད་པའི་ཀྲུང་གོའི་སྤྱི་དམངས་ཉུང་ཤས་དེ་དག་གིས་དོགས་ཟོན་ཆེར་སྐྱེད་ངང་རང་ཉིད་ཀྱི་བདེ་འཇགས་ལ་དོ་སྣང་བྱས་ཏེ་མེ་རིའི་ཉེ་འཁོར་དུ་སྐྱོད་མི་རུང་བ་མ་ཟད་དེ་གར་ཐོན་སྲིད་པའི་ཉེན་ཁ་དང་དེ་གར་ལུས་པ་ལས་སོང་བའི་གྲོན་དངུལ་ལ་བསམ་བློའི་གྲ་སྒྲིག་གང་མང་ཡོད་པ་བྱེད་དགོས”ཞེས་འཁོད་ཡོད་པ་རེད།


text:
ཁ་བ་སྙན་གྲགས། 2018-10-10
མ་རིག་མུན་པའི་རྨོངས་པ་སེལ་མཁན་དང་མི་རིགས་བཟོ་སྐྲུན་པ་ཞེས་མིང་རྫིག་པོ་ཤ་སྟག་བཏགས་མོད། འོན་ཏང་། མུན་པ་སེལ་མཁན་དང་བཟོ་སྐྲུན་པ་ཞིག་ཡིན་ཕྱིར། མུན་པ་བསལ་བྱ་གང་ཡིན་པ་དང་། བཟོ་རྒྱུའི་ཅ་ལག་གམ་བསྐྲུན་རྒྱུའི་དངོས་པོ་ཅི་ཞིག་ཡིན་པ་གསལ་པོ་ཤེས་དགོས་ཤིང་། དྭངས་གཙང་བྱིས་བློའི་རྒྱུད་ལ་བག་ཆགས་བཟང་པོ་དང་། རང་ཡིག་རང་སྐད་ལ་ཆ་རྒྱུས་ཡོད་པ། ཐ་སྙད་ལ་ངེས་ཤེས་ལྡན་པ། གཤིས་སྤྱོད་དྲང་མོ། ལན་འདེབས་ཀྱི་སྤོབས་པ་ལྡན་པ། རང་རྟོགས་ཀྱིས་བྱ་འགུལ་ཁག་ལ་ཞུགས་པའི་མོས་པ་བཅས་ནི་སྔོན་འགྲོའི་སློབ་གསོ་འམ་སློབ་སྔོན་ཆ་རྐྱེན་དེ་ཡིན་འོས།
དེང་གི་དགེ་རྒན་གྱི་དཔུང་སྡེ་ཞན་པའམ་སློབ་གསོའི་ཆ་རྐྱེན་མི་བཟང་བ། ཡང་ན་སློབ་མའི་བྱང་ཚད་ཇེ་སྡུག་དུ་ཕྱིན་པ། གང་ཡིན་མི་ཤེས་པའི་གནད་དོན་ཅི་རིགས་ཤིག་འབྱུང་བཞིན་འདུག སློབ་ཆུང་དུ་ལོ་ངོ་དྲུག་གི་རིང་དུ་སློབ་སྦྱོང་བྱས་ནས་དམའ་འབྲིང་གི་སྒོ་ཐེམ་སྤོ་དགོས་པ་ནི་འོས་འགན་སློབ་གསོས་བཏོན་པའི་ཆ་རྐྱེན་ཞིག་རེད། ཡིན་ན་ཡང་། སློབ་ཆུང་ལས་མཐར་ཕྱིན་ཞིང་དམའ་འབྲིང་གི་སྒོ་ཐེམ་སྤོ་བའི་སློབ་མ་མང་ཆེ་བས་བོད་སྐད་གཙང་མ་མི་གོ་ལ། དེ་བཞིན་བོད་ཡིག་གཙང་མ་ཞིག་ཀྱང་འབྲི་མི་ཐུབ་པའི་གནད་དོན་གང་མང་ཞིག་འདུག འདི་དག་གི་འབྱུང་ཁུངས་ལྟ་བུའི་རྒྱུ་རྐྱེན་ཉག་ཅིག་ཡོད་པ་ནི་སློབ་གྲྭ་སོ་སོའི་སློབ་གཙོ་དང་བོད་ཡིག་དགེ་རྒན་རྣམས་ལ་ཐུག་ཡོད། གང་ཡིན་ཞེ་ན། སློབ་གཙོ་ནི་སློབ་གྲྭའི་སྲོག་ཤིང་དང་གདུང་འདེགས་ཀྱི་ཀ་བ་རེད། བོད་ཡིག་དགེ་རྒན་ནི་བོད་རིགས་སློབ་མ་ཚོས་ཆེས་མཐོང་ན་འདོད་པའི་དགེ་རྒན་དང་པོ་དེ་རེད། འོན་ཏང་། དེང་གི་བོད་ཡིག་དགེ་རྒན་ཚོས་སློབ་མའི་གནས་ཚུལ་དང་སློབ་མའི་འབྲི་ཀློག་གི་དཀའ་ངལ་ལ་མ་བལྟས་པ་ཁྲིད་རྐྱང་བྱས་པའི་དབང་གིས་སློབ་མའི་རྒྱུད་ལ་རིག་གནས་ཡག་པོ་མི་འབྱོར་ཞིང་། ཐ་ན་རྒྱུན་སྤྱོད་ཀྱི་ཐ་སྙད་རྐུབ་སྟེགས་དང་། སློབ་གྲྭ། སློབ་ཁང་། དགེ་རྒན། སློབ་ཆུང་། ཇ་ཁང་། མཐར་ཕྱིན། དམའ་འབྲིང་ལྟ་བུའི་ཐ་སྙད་དག་ཀྱང་འབྲི་ལ་མི་བྱང་ཞིང་ཐ་ན་བོད་ཀྱི་ཐ་སྙད་དུ་མེད་པའི་མིང་ཚིག་རྒན་དགེ་ལྟ་བུ་གང་མང་ཞིག་ཀྱང་འབྲི་བཞིན་པའི་གནས་ཚུལ་དང་གནད་དོན་འདུག འདི་དག་ནི་གཅིག་ན་སློབ་གྲྭའི་ཁོར་ཡུག་དང་། དགེ་རྒན་གྱི་དཔུང་སྡེའི་ཁྲོད་ནས་སྐད་དང་པོའི་སློབ་གསོས་མ་འཇོན་པ་རང་རེད། དེ་མིན་རྒྱུན་སྤྱོད་ཀྱི་འཚོ་བའི་ཁྲོད་ནས་སྐད་དང་པོའམ་ཕ་སྐད་གཙང་མ་མང་ཙམ་བཤད་ན་སློབ་མའི་རྒྱུད་ལ་བོད་ཀྱི་ཐ་སྙད་མང་པོ་གསོག་ཆོག་ལ། དཔེར་ན། ཇ་ཁང་དུ་ཟ་མ་ཟ་སྐབས། སློབ་གྲྭའི་ཚོགས་འདུ་ཆེ་མ་ཆུང་གསུམ་སྐབས། བོད་ཡིག་སློབ་ཁྲིད་སྐབས། དགེ་སློབ་བར་གྱི་ཁ་བརྡའི་ཁྲོད་སོགས་ནས་བོད་སྐད་གཙང་མའི་ལབ་གླེང་བྱེད་ན་བོད་ཀྱི་ཐ་སྙད་མང་པོ་ཞིག་སློབ་མའི་རྒྱུད་ལ་གསོག་འགྲོ་བས་ཡིག་ནོར་དང་བོད་ཡིག་འབྲི་ཀློག་སོགས་ལ་ཡང་ཕན་ཐོགས་ངེས་ཅན་ཞིག་ལྡན་ངེས་ཡིན།
ཉེ་བའི་ལོ་ངོ་དུ་མའི་རིང་དགེ་རྒན་དང་སློབ་མའི་སྤུས་ཚད་ཇེ་སྡུག་དུ་འགྲོ་བཞིན་ཡོད་པ་ནི་མིག་མཐོང་ལག་ཟིན་དང་མིག་མཐོང་རྣ་ཐོས་རང་རེད། དགེ་རྒན་གྱི་དཔུང་སྡེ་ཇི་ཙམ་ཞན་ན་སློབ་གྲྭའི་ཁོར་ཡུག་དང་སློབ་གྲྭའི་སྤྱོད་པ་ཡང་དེ་བཞིན་ཇེ་སྡུག་ཕྱིན་པ་ཆོས་ཉིད་རེད། དེ་བཞིན་དགེ་རྒན་གྱི་དཔུང་སྡེ་ཞན་པ་ནི་སློབ་མའི་སྤུས་ཚད་སྨོས་མ་དགོས་རེད། སློབ་ཆུང་ནི་སློབ་མ་ཕལ་ཆེར་བའི་ཀ་ཁའི་གདངས་དབྱངས་ཐོག་མ་གྱེར་ས་དེ་ཡིན་པས་སློབ་ཆུང་གི་དགེ་རྒན་ནི་ཡིག་རྨོངས་ལས་ཐོག་མ་གྲོལ་མཁན་དེ་ཡིན་འོས། དེར་བརྟེན་སློབ་ཆུང་གི་དགེ་རྒན་ཚོས་སློབ་མའི་རྒྱུད་ལ་རྨང་རྡོ་ཡག་པོ་མ་བརྩིགས་ན་དམའ་འབྲིང་སུ་སླེབས་སྐབས་རྨང་རྡོ་ཞིག་པའི་ཉེན་ཁ་དང་འཕྲད་སྲིད་པས་དགེ་རྒན་ཚོས་སྒྲིག་ལམ་དང་ཁྲིད་རྐྱང་བྱེད་པ་ལས་དོན་དངོས་ཐོག་སློབ་མ་ལ་ཆ་རྒྱུས་ལོན་རྒྱུ་དང་སློབ་མས་དགེ་རྒན་ལ་ཆ་རྒྱུས་ལོན་རྒྱུ་ནི་ཧ་ཅང་གལ་ཆེ་བར་སྙམ།
མདོར་ན། སློབ་གསོ་བ་གཅན་རོང་བསྟན་འཛིན་མཆོག་གིས་གསུངས་པ་ལྟར། ཟུང་བཀུར་ཟུང་གཅེས་བྱ་རྒྱུ་ནི་ཆེས་ལེགས་པའི་ཐབས་ལམ་ཞིག དགེ་སློབ་གཉིས་ཀྱི་སློབ་ཁྲིད་བརྗེ་རེས་དང་མི་དང་སྤྱི་ཚོགས་ཀྱི་འབྲེལ་བའི་ཁྲོད་ནས་རང་རང་གི་འོས་འགན་དང་དབང་ཆའི་རྨང་གཞིའི་སྟེང་ནས་ལག་བསྟར་བྱེད་དགོས་ལ། དེ་ནི་དགེ་སློབ་འཕེལ་རྒྱས་དང་། སྤྱི་ཚོགས་ཡར་རྒྱས། ཀུན་ལ་ཕན་པའི་བསམ་བློ་ཕུན་སུམ་ཚོགས་པ་ཞིག་ཡིན་པས་སློབ་གསོའི་ལག་ལེན་ལས་བྱུང་བའི་བསམ་བློ་དང་ཐབས་ལམ་དག་ལ་བརྟེན་སློབ་ཁྲིད་དང་སློབ་མ་གསོ་སྐྱོང་བྱ་རྒྱུ་ཧ་ཅང་གལ་ཆེན་རེད་འདུག དེང་གི་སློབ་མའི་རྨང་གཞི་དང་མི་སྤུས་སོགས་ཀྱི་འགྱུར་ཚད་ཧ་ཅང་མྱུར་བས་འཇིགས་ཤིང་གནས་དགོས་པའི་ཚད་དུ་འདུག་སྙམ་པའི་སེམས་ཚོར་དང་བཅས་ཕུལ།
དོ་སྣང་ཆེ་བའི་རྩོམ།
རྩོམ་གསར། 10


text:
ཀྲུང་གོ་བོད་ཀྱི་དྲ་བའི་འཕྲིན། མི་རིགས་མཐུན་སྒྲིལ་ཡར་ཐོན་གྱི་སློབ་གསོ་སྔར་ལས་ལྷག་པའི་སྒོ་ནས་གཏིང་ཟབ་དུ་གཏོང་ཆེད། ཉེ་ཆར། སི་ཁྲོན་ཞིང་ཆེན་རྔ་བ་བོད་རིགས་རང་སྐྱོང་ཁུལ་མཛོད་དགེ་རྫོང་གིས“ལག་གདང་སྦྲེལ་ནས་མི་རིགས་མཐུན་སྒྲིལ་ཡར་ཐོན་ལ་སྲུང་སྐྱོང་དང་། གཅིག་སེམས་གཅིག་འབྲེལ་སྒོས་འཆམ་མཐུན་བདེ་སྐྱིད་ཀྱི་ཁྱིམ་གཞིས་མཉམ་སྐྲུན་བྱེད་པ”ཞེས་པ་བརྗོད་གཞི་ཡིན་པའི་མི་རིགས་མཐུན་སྒྲིལ་ཡར་ཐོན་གྱི་དྲིལ་བསྒྲགས་སློབ་གསོའི་བྱེད་སྒོ་སྤེལ།
ཤེས་རྟོགས་བྱུང་བ་ལྟར་ན། ད་ཐེངས་ཀྱི་བྱེད་སྒོས་འགྲོ་འོང་བྱེད་མཁན་མང་ཚོགས་ལ་མི་རིགས་སྲིད་ཇུས་ཀྱི“ ཁ་འབྲལ་ཐབས་མེད་པ་གསུམ” དང་། “ ངོས་འཛིན་གཅིག་མཐུན་ལྔ” “བྱེད་མི་ཆོག་པ་ལྔ” སོགས་རིགས་པའི་གཞུང་ལུགས་ཤེས་བྱ་སྒྲོག་འགྲེལ་བྱས་པ་ཡིན། ཁྲོམ་ལམ་ཏུ་སྦྱར་ཡིག17འཕྲེད་འགེལ་བྱས་ཏེ། LED གློག་རྡུལ་བརྙན་ཤེལ་སྟེང་མི་རིགས་མཐུན་སྒྲིལ་ཡར་ཐོན་གྱི་དྲིལ་བསྒྲགས་ཁ་བྱང་ཐེངས2000ལྷག་ཙམ་ཁྱབ་གཏོང་དང་མི་རིགས་མཐུན་སྒྲིལ་ཡར་ཐོན་དྲིལ་བསྒྲགས་ཀྱི་བརྡ་ཁྱབ2000ལྷག་འགྲེམ་སྤེལ་བྱས་པ་དང་། ཀྲུང་གོའི་ཆོས་ལུགས་སྐོར་གྱི་དཔེ་དེབ་དང་མི་རིགས་དུས་དེབ་སོགས་ཀྱི་དྲིལ་བསྒྲགས་དེབ900ལྷག་ཙམ་འགྲེམ་གཏོང་བྱས། ད་ཐེངས་ཀྱི་བྱེད་སྒོའི་སྟེང་མི་གྲངས2000ལྷག་ཙམ་ཞུགས་ཡོད།
དྲིལ་བསྒྲགས་སློབ་གསོའི་བྱེད་སྒོ་སྤེལ་བ་བརྒྱུད་དེ། མི་རིགས་ཁག་གི་མང་ཚོགས་ཚོས་ཏང་གི་མི་རིགས་ཆོས་ལུགས་སྲིད་ཇུས་དང་། མི་རིགས་མཐུན་སྒྲིལ་ཡར་ཐོན་ཐད་ལ་བཟུང་བའི་ངོས་འཛིན་དང་ཤེས་རྟོགས་ལ་ཤུགས་བསྣན་ཏན་ཏིག་བརྒྱབ་ནས་རྫོང་ཡོངས་སུ་མི་རིགས་མཐུན་སྒྲིལ་ཡར་ཐོན་དྲིལ་བསྒྲགས་ཀྱི་ཁོར་ཡུག་བསྐྲུན་པ་རེད། །
རྩོམ་སྒྲིག་པ། ཀླུ་མོ་མཚོ།


text:
མི་ཉག་སྐལ་བཟང་གི་ >མཆན།
མཚན་བགྲོད།
ངས་མི་ཉག་སྐལ་བཟང་གཉིས་ངོ་ཤེས། གཅིག་སུ་ཇ་བོད་ཁྱིམ་དང་གཞན་དེ་དྷ་སྟེང་བོད་ཁྱིམ་ནས་རེད། གལ་ཏེ་གོང་གི་རྩོམ་ཡིག་འདིའི་རྩོམ་པ་པོ་ཁོང་གཉིས་ལས་གཅིག་ཡིན་ན་རྩོམ་པ་པོ་ཁོང་ནི་བོད་སྤྱི་པ་ཕར་བཞག་ནས་རང་གི་ཆོལ་ཁར་རྒྱུ་མཚན་མེད་པའི་ཞེན་ཁོག་བྱེད་མཁན་ཞིག་མིན་པར་ང་རང་ཡིད་ཆེས་བརྒྱ་ཆ་བརྒྱ་ཡོད། འོན་ཀྱང་། གོང་གི་རྩོམ་ཡིག་འདིར་བལྟས་ན་རྩོམ་པ་པོས་བོད་སྤྱི་པར་བསམ་བློ་མ་བཏང་བར་རང་གི་ཆོལ་ཁར་སྡིག་པ་མིག་བཙུམ་གྱིས་ཞེན་ཁོག་བྱས་ཡོད་པ་གསལ་པོ་རེད་འདུག ཡང་མིན་ན་རྩོམ་པ་པོ་ཁོང་མང་གཙོའི་ལམ་ལུགས་ལ་རྒྱུས་མངའ་གཏན་ནས་མེད་ཀྱང་། སྤྱི་དོན་ལ་སེམས་ཚོར་ཆེ་བར་བརྟེན་སེམས་ནང་གང་དྲན་ཡིག་ཐོག་ཏུ་བཀོད་ཡོད་པ་གསལ་པོ་རེད་འདུག
ང་རང་ལ་ཆ་བཞག་ན། སློབ་བཟང་སངས་རྒྱས་ཁམས་པ་ཡིན་ཙང་ཁོང་ལ་མི་དགའ་མཁན་ཞིག་མིན། མི་དྲང་པོ་དྲང་བཞག་དང་། ཁ་ཁོག་མཐུན་པ། བློ་རྒྱ་ཆུང་ཆུང་མིན་པ། ཁ་ཤོབ་ཚ་པོ་མེད་པའི་ཆོལ་ཁ་ཆོས་ལུགས་དབྱེ་བ་མེད་པའི་བོད་པ་སུས་ང་ཚོའི་འགོ་ཁྲིད་བྱས་ཀྱང་ང་ལ་ཁྱད་པར་མེད། འོན་ཀྱང་། སློབ་བཟང་སངས་རྒྱས་ལ་ཁ་ཤོབ་ཤོད་རྒྱུ(གལ་ཏེ་དེ་ཡོན་ཏན་ཞིག་ཡིན་ན)ལས་གཞན་པའི་ཡོན་ཏན་གང་ཡང་མེད་པ་རྩོམ་པ་པོས་མ་མཐོང་བ་ཡ་མཚན་རེད། སློབ་བཟང་སངས་རྒྱས་དང་སྤེན་ཚེའི་དོན་རྐྱེན་དེ་གླེང་ན་སློབ་བཟང་སངས་རྒྱས་མི་ཅི་འདྲའི་བློ་རྒྱ་ཆུང་ཆུང་དང་། ངོ་ཚ་མེད་པ། རྫུན་དང་གཡོ་སྒྱུར་ལོབ་པ་ཞིག་ཡིན་པའི་སྐོར་སྐད་ཆ་བཤད་ན་བཤད་མི་ཚར་བ་ཡོད་པས། དེ་བས་སློབ་བཟང་སངས་རྒྱས་ཀྱིས་ཆབ་སྲིད་ཀྱི་དབང་ཆའི་རྐུབ་སྟེགས་ཆེད་འོས་འགྲན་དུས་བཞག་པའི་དམ་བཅའ་དེ་ཚོ་ཅུང་ཙམ་གླེང་ན་མི་ཉག་སྐལ་བཟང་ཁྱོད་རང་ཇི་ཙམ་རྨོངས་པའི་གཞན་དབང་དུ་ཤོར་ཡོད་པ་གསལ་པོ་ཆགས་ཀྱི་རེད།
དེའང་ཐོག་མར་སློབ་བཟང་སངས་རྒྱས་ཀྱིས་བོད་པའི་སྤྱི་ཚོགས་ནང་ཆིག་སྒྲིལ་དང་རང་ཁ་རང་གསོ་ཡོང་བ་བྱེད་ཀྱི་ཡིན། ཤེས་ཡོན་ཐོག་ཤུགས་རྒྱག་གི་ཡིན་ཞེས་བཤད་ཡོད་པ་ཁྱོད་ཀྱི་དྲན་པར་ཡོད་ངེས་རེད། ང་ཚོ་བོད་པའི་བཙན་བྱོལ་ལོ་རྒྱུས་ནང་ད་ལྟ་ལས་སྡུག་པའི་ཆིག་སྒྲིལ་གྱི་དཀའ་ངལ་ཞིག་ག་དུས་བྱུང་འདུག་གམ། མི་སུ་འགོ་ཁྲིད་དུ་བསླེབས་རྗེས་ཆིག་སྒྲིལ་རྩབ་ཧྲལ་དུ་འགྲོ་འགོ་ཚུགས་སོང་ངམ། དེང་གི་ཆར་ང་ཚོའི་བཙན་བྱོལ་གཞུང་མང་ཁྲོད་རང་ཁ་རང་གསོ་ཕར་ཞོག དེ་ལས་ལྡོག་སྟེ་རོགས་དངུལ་ལེན་ཚད་སྔར་ལས་ཇེ་མཐོར་སོང་ནས་སློབ་བཟང་སངས་རྒྱས་ཀྱིས་དེ་རང་གི་འཇོན་ཐང་ལྟ་བུར་བརྩིས་ཏེ་གང་སར་ངས་འཇོན་ངས་བཏང་ཤོད་ཀྱི་ཡོད་པ་ཁྱོད་ཀྱིས་མ་ཐོས་སམ། ད་ལྟ་རང་ཁ་རང་གསོའི་སྐད་ཆ་གང་དུ་སོང་བ་རེད་དམ། ད་དུང་སློབ་བཟང་སངས་རྒྱས་ཀྱིས་བཙན་བྱོལ་བོད་མིའི་ཁྲོད་ཤེས་ཡོན་གལ་ཆེར་འཛིན་གྱི་ཡིན་ཞེས་བཤད་ཡོད་ཀྱང་། སྲིད་སྐྱོང་མཆོག་གི་ཤེས་ཡོན་ཞེས་པའི་ཚིག་འདིའི་ནང་བོད་པའི་སྐད་དང་ཡི་གེ་ཚུད་མེད་པ་ལྟ་བུ་རེད། དེ་ཕལ་ཆེར་ཁོ་རང་གིས་བོད་ཡིག་ཤེས་ཀྱི་མེད་ཙང་ཡིན་ངེས་རེད།
རྩོམ་པ་པོས་ད་དུང་གཞུང་གི་འགོ་ཁྲིད་དང་ལས་བྱེད་བྱེ་བྲག་ཁག་གཅིག་ལ་སྐྱོན་བརྗོད་བྱེད་མཁན་ཚོ་ཇག་ཚོགས་དང་སྐབས་འཚོལ་བ་དང་འདྲ་བ་རེད་ཅེས་གསུངས་འདུག་ཀྱང་། མི་ཉག་སྐལ་བཟང་ལགས་ཀྱིས་ཐོག་མར་མང་གཙོའི་ལམ་ལུགས་ལ་སློབ་སྦྱོང་མཐིལ་ཕྱིན་པ་གནང་། དེ་ནས་ཁྱོད་རང་གིས་སྐབས་འཚོལ་བ་ཞེས་མིང་བཏགས་པའི་མི་དེ་ཚོས་རང་རེའི་བཙན་བྱོལ་མང་གཙོའི་གཞུང་དང་དེའི་ཆེ་མཐོང་ལ་སྲུང་སྐྱོབ་བྱེད་ཀྱི་འདུག་གམ། ཡང་ན་གནོད་པ་བྱེད་ཀྱི་འདུག་པར་བསམ་བློ་ཞིག་ཐོངས། ཁྱོད་རང་གིས་སེམས་ཤུགས་དང་ལྷག་བསམ་རྣམ་དག་གིས་བྲིས་པའི་རྩོམ་ཡིག་དེའང་ཁྱོད་རང་གི་བསམ་པར་རང་གཞུང་ལ་རྒྱབ་སྐྱོར་ཆེད་བྲིས་ཡོད་བསམ་གྱི་ཡོད་ངེས་ཀྱང་། འདི་གཅིག་བྱས་ན་དཔོན་ངན་ལ་རྒྱབ་སྐྱོར་བྱས་པ་དང་། ཆོལ་ཁའི་འཐེན་འཁྱེར་བྱས་པ། ད་དུང་ང་ཚོའི་མང་གཙོའི་ལམ་ལུགས་རྩ་མེད་དུ་གཏོང་ཐབས་བྱས་པ་ཞིག་མིན་པའི་ངེས་པའང་མེད་པ་ཁྱོད་ཀྱི་བསམ་བློར་ཁོར་ཨེ་བྱུང་།


text:
བོད་ཀྱི་རིག་པ་སྨྲ་བ་རྒྱལ་ཚང་སྙིང་པོ་རྒྱལ་གྱི་གནས་ཚུལ་ཆེད་བཀོད།
——སྔོན་ནུབ་བྱང་མི་རིགས་སློབ་གླིང་གི་གླིང་གཙོ་གཞོན་པ། བོད་ཀྱི་རིག་པ་སྨྲ་བ་དགེ་རྒན་རྒྱལ་ཚང་སྙིང་པོ་རྒྱལ་གྱི་གནས་ཚུལ་ཆེད་བཀོད།
རྒྱལ་ཚང་སྙིང་པོ་རྒྱལ།
རིག་པའི་གནས་ལ་དཀའ་བ་འབུམ་གྱིས་བསྙེགས།
རྒྱལ་ཚང་སྙིང་པོ་རྒྱལ་མཆོག་ནི་སྤྱི་ལོ་1930ལོར་ཡུལ་མདོ་སྨད་ཀྱི་རྡོ་སྦིས་དགུ་རུའི་རྒྱལ་ཚང་དུ་ཡབ་བསྟན་འཛིན་རབ་རྒྱས་དང་ཡུམ་སྙིང་མོ་སྐྱིད་གཉིས་ཀྱི་སྲས་སུ་སྐུ་འཁྲུངས། འཁྲུངས་ནས་ཉིན་བདུན་འགོར་བའི་ཉིན་མོ་ནི་བོད་རབ་བྱུང་བཅུ་དྲུག་པའི་ལྕགས་ཕོ་རྟ་ལོའི་གནམ་ལོ་གསར་ཚེས་ཀྱི་བཀྲ་ཤིས་དུས་བཟང་གི་ཉིན་མོར་འཁེལ་ཡོད། ཁ་དཔེར་བུ་སྐྱེས་པ་ལ་མིང་དང་། ཆང་དྲངས་པ་ལ་གཏམ་ཞེས་པའི་དཔེ་ལྟར། རྡོ་སྦིས་གྲྭ་ཚང་གི་དགེ་བཤེས་ཆེན་མོ་ཨ་ཁུ་བློ་གྲོས་རྒྱ་མཆོག་ལ་མིང་ཞིག་གནང་དགོས་པར་ཞུས་པའི་ལན་དུ། ཁོའི་ཨ་མའི་མིང་གི་ཟུར་དྲངས་ནས་སྙིང་པོ་རྒྱལ་ཞེས་གདགས་ན་ཤིན་ཏུ་བཟང་བར་གསུངས། དེ་ནས་གནམ་ལོ་གསར་ཚེས་ཀྱི་དགའ་སྟོན་དང་གཅིག བུ་འཁྲུངས་ནས་ཉིན་བདུན་འགོར་བ་དང་གཉིས། འཁྲུངས་འགོ་བུ་ཡིན་པའི་དགའ་བ་དང་གསུམ་སྟེ་མ་བསྒྲིགས་རང་འགྲིག་གི་བཀྲ་ཤིས་རྟེན་འབྲེལ་སུམ་འཛོམས་ཀྱི་དགྱེས་སྟོན་ཕུན་སུམ་ཚོགས་པ་ཞིག་སྤེལ། ཁོང་དགུང་ལོ་བདུན་ལ་སླེབས་པའི་སྐབས་མཱ་པུའུ་ཧྥང་གིས་ཡུལ་ཕྱོགས་དེར་གཉའ་གནོན་དང་བཤུ་གཞོག བཙན་འཛུལ་སོགས་ཡ་ང་བའི་དྲག་གནོན་བྱས་རྐྱེན་དམངས་ཀྱི་འཚོ་བ་ཧ་ཅང་དཀའ་ངལ་ཆེ། གཞན་ད་དུང་དམག་ཁྲལ་ཞིག་ཡུལ་ཕྱོགས་སོ་སོར་སྡུད་གྲབས་ཡོད་པ་ཁོང་གི་ཡབ་ཀྱིས་ཐོས་པ་ན། བུ་ཁྲིད་ནས་བླ་བྲང་གི་ཨ་ནེ་ཁྱི་ལོ་ཚང་ལ་བཅོལ། དེ་ནས་ཨ་ནེ་སྒྲོལ་དཀར་འཚོ་དང་བྲོས་ནས་བླ་བྲང་བོད་མིའི་སློབ་ཆུང་དུ་ཞུགས། ཡབ་ཀྱིས་སློབ་ཆུང་གི་འགོ་འདྲེན་ཨ་ཕ་ཨ་བློ་མཆོག་ལ་ལུག་ཤ་གཟུགས་གཅིག་ཕུལ་ནས་ངའི་བུ་འདི་དམག་འཁྲུག་ལ་བཤོལ་ཆེད་འདིར་སྐྱེལ་བ་ཡིན་སྟབས་ཐུགས་ལ་འཛིན་རོགས་ཞེས་ཞུ་བ་ཕུལ། ཨ་ཕ་ཨ་བློ་མཆོག་ནས་འདིར་བསྡད་པ་ནས་བཟུང་གཞན་གྱིས་གནོད་འཚེ་མེད། བཟང་གི སློབ་གྲྭར་ཞུགས་ན་རྗེས་སུ་མི་བདག་གཉིས་ཀར་གོ་ཆོད་པར་གསུང་། དེར་བརྟེན་སློབ་གྲྭ་དེར་ཞུགས་ནས་དགེ་རྒན་དབྱང་ཅཱན་ཡོན་དང་གསེར་ཚང་ཕུན་ཚོགས་བཀྲ་ཤིས། བོད་གཞུང་རྩེ་དྲུང་ལྷ་སའི་ཐུབ་བསྟན་བསྟན་འཛིན། དཀོན་མཆོག་སོགས་ཀྱི་ཞབས་ལ་གཏུགས་ནས་སློབ་སྦྱོང་ལ་འབད་བརྩོན་གནང་། ཁྱད་པར་དུ་བྲིས་པ་ཐུབ་བསྟན་བསྟན་འཛིན་ལགས་ཀྱི་སྐུ་མདུན་ནས་གཟབ་ཆེན་དང་གཟབ་ཆུང་། འབྲུ་ཆུང་དང་གཤར་མ། དཀྱུས་ཡིག་དང་འབྲུ་ཚ་སོགས་བསླབས། སྐབས་དེར་ན་གཞོན་ཡིག་མཁན་སྐོར་ཅིག་བྱུང་བ་ནི་ཁོང་དང་། བླ་བྲང་ཡིག་ཚགས་ཁང་གི་དྲུང་ཡིག་སྨོན་ལམ། དགོན་པའི་ཡིག་མཁན་ཡེ་ཤེས་རྒྱ་མཚོ། བསང་ཆུ་རྫོང་བོད་མིའི་སློབ་ཆུང་གི་འགོ་འདྲེན་སངས་རྒྱས་སོགས་ཡིན། བླ་བྲང་བོད་མིའི་སློབ་ཆུང་དུ་ལོ་ངོ་དྲུག་ལ་སློབ་སྦྱོང་གི་དཀའ་སྤྱད་འབད་བརྩོན་བརྒྱུད་དེ་སྐབས་ཐོག་དེའི་སློབ་མ་ཡོངས་ལས་སྦྱངས་འབྲས་ཨང་གཉིས་པ་བླངས་ནས་མཐར་ཕྱིན།
ནུབ་བྱང་མི་རིགས་སློབ་ཆེན་ནས་སློབ་དཔོན་དམུ་དགེ་བསམ་གཏན་སོགས་དང་ལྷན་དུ་བསྐྱོན་པའི་པར།
སྤྱི་ལོ་1944ལོའི་དབྱར་ཁར་ཞཱ་ཧའོ་དམའ་རིམ་དགེ་ཐོན་སློབ་གྲྭར་རྒྱུགས་འཕྲོད་ནས་སློབ་གྲྭ་དེ་ནས་སློབ་སྦྱོང་བྱེད་པའི་སྐལ་བ་སྨིན། སློབ་གྲྭ་དེར་མཐར་ཕྱིན་ལ་ཉེ་བའི་སྐབས་སུ་སློབ་གྲྭའི་གཞུང་གྲོན་ལམ་ལུགས་དེ་སྒེར་གྲོན་ལམ་ལུགས་སུ་བསྒྱུར་བ་ན་ཁོང་གིས་སློབ་ཡོན་དང་འཚོ་བའི་གྲོན་དངུལ་མ་ཐེག་པར་སློབ་བཤོལ་མི་བྱེད་ག་མེད་བྱུང་། དེ་ནས་སློབ་གྲྭ་ནས་བུད་དེ་ཕ་ཡུལ་རྡོ་སྦིས་ལ་ལོག ཡབ་ཀྱིས་སྔ་འགྱུར་གསང་སྔགས་མཁས་ཆེན་མདོ་རྩེ་ཨ་ཁུ་ལྕགས་ལོ་ལགས་ཀྱི་དྲུང་དུ་བསྐྱལ་ནས་ཁོང་གི་སྲས་བྱམས་པ་རྒྱལ་དང་ལྷན་དུ་ཏག་ཏག་ལོ་ངོ་གཅིག་གི་ཡུན་ལ་སུམ་ཅུ་པ་དང་རྟགས་ཀྱི་འཇུག་པ། ས་སྐྱ་ལེགས་བཤད། དག་ཡིག་སྐྱ་རེངས་གསར་པ་སོགས་ལ་སྦྱངས་བརྩོན་ཡོད་མོད། འོན་ཀྱང་། སྐབས་དེར་ཡང་མ་པུའུ་ཧྥང་གིས་རྡོ་སྦིས་ཡུལ་ལ་དམག་ཁྲལ་བསྡུ་བར་ཡང་བསྐྱར་ཐོན་པས་ཡུལ་བྱོལ་ལ་ཆས།
སྤྱི་ལོ་1946ལོའི་ཟླ་7པར་ག་ཅུ་ནུབ་བྱང་རྒྱལ་གཉེར་སློབ་གྲྭར་ཞུགས། སྐབས་དེའི་སློབ་གྲྭའི་དགེ་རྒན་མང་ཤོས་ནི་འཇར་པན་གྱིས་ཀྲུང་གོར་བཙན་འཛུལ་བྱེད་སྐབས་ནང་ལོགས་ཀྱིི་ཤེས་ཡོན་པ་དང་སློབ་གྲྭ་ཆེན་མོ་བ་ཡུལ་བྱོལ་དུ་ཡོང་བ་རེད། ཁོང་ཚོ་ནི་ཡོན་ཏན་ཁུར་གྱིས་ལྗིད་པ་ཏག་ཏག་རེད། སྔ་རྗེས་སུ་སློབ་གྲྭ་དེར་རྒྱ་ཡིག་དང་དབྱིན་ཡིག བོད་ཡིག་དང་རོལ་དབྱངས། གྲངས་རིག་དང་ལོ་རྒྱུས། དངོས་ལུགས་དང་རྫས་འགྱུར། འཕྲོད་བསྟེན་དང་ལུས་རྩལ་སོགས་སློབ་སྦྱོང་བྱས་ཏེ་བཟང་པོ་གསུམ་ལྡན་གྲས་སུ་ཚུད། དུས་རྒྱུན་དུ་ཁོང་དང་ལྷན་དུ་ཅོག་ཙེ་གཅིག་ཏུ་ཡོད་པའི་སློབ་གྲོགས་ཧུའུ་པེན་གཉིས་ཀྱིས་སྣུམ་སྒྲོན་འོག་ཏུ་རྒྱ་ནག་གི་གནའ་ཡིག་བརྡ་རྙིང་གི་རྩོམ་ཡིག་བློར་འཛིན་གྱི་ལས་ལ་གཞོལ། རྗེས་སུ་སློབ་མ་ཡོངས་ཀྱི་གྲལ་ནས་ཁོང་གིས་རྒྱ་ཡིག་ལམ་ནས་བྲིས་པའི་རྩོམ་ཡིག་ལ་སློབ་སྦྱོང་བྱེད་པའི་སྐོར་གསུང་བ་དང་། དེ་ལྟར་ཁོང་གི་རྒྱ་ཡིག་གི་རྩོམ་ཡིག་དང་ཀུན་སྤྱོད་ལ་དགེ་སློབ་ཀུན་གྱིས་བསྟོད་པའི་མཐེ་བོང་བསྒྲེངས་ཡུལ་དུ་གྱུར། རྗེས་སུ་མཱ་པུའུ་ཧོང་དང་བཅིངས་འགྲོལ་དམག་གཡུལ་ལན་མང་འགྱེད་མཐར་མཱ་པུའུ་ཧོང་ཕམ་ཉེས་བྱུང་། ཁོང་ཡང་སྐུ་ཞབས་དབྱང་ཧི་ཐིན་་གྱི་རེ་བ་ལྟར་ལས་བྱེད་པའི་གྲས་སུ་ཞུགས། སྤྱི་ལོ་1951ལོའི་ཟླ་9པར་ཀྲུང་དབྱང་ནུབ་བྱང་ཅུའུ་ཡི་འཐབ་ཕྱོགས་གཅིག་གྱུར་པུའུ་ཡི་འགོ་འདྲེན་བང་ཧན་གྱིས་ཞིང་ཆེན་གསུམ་གྱི་མཐའ་མཚམས་ས་ཁུལ་གྱི་ས་སྐྱོང་དང་བླ་མ། དཔོན་པོ་སུམ་ཅུ་བཞི་ཅུ་ལྷག་བླ་བྲང་བཀྲ་ཤིས་འཁྱིལ་ལ་འཚོགས་སྐབས་ནས་བོད་རང་སྐྱོང་ལྗོངས་ཤར་མ་འཛུགས་གྲབས་ཀྱི་བགྲོ་གླེང་ཚོགས་འདུ་བསྡུས་ཏེ་འཚོགས་འདུའི་འགོ་མཇུག་བར་གསུམ་གྱི་ལོ་ཙཱ་བའི་འགན་བཞེས།
འགྲོ་དོན་འཕྲིན་ལས་བོད་ཁམས་ཡོངས་ལ་སྤེལ།
སྤྱི་ལོ་1954ལོར་ལན་གྲུ་ནས་བསྐྱོན་པའི་འདྲ་པར།
སྤྱི་ལོ་1958ལོའི་ཟླ་3པའི་ཚེས་མགོར་ཁོང་ཀན་སུའུ་ཞིང་ཆེན་འཐབ་ཕྱོགས་གཅིག་གྱུར་པུའུ་ཡིས་ཀན་ལྷོ་ཟིང་འཁྲུགས་ཞི་འཇགས་ལས་བྱེད་ཙུའུ་ལ་མངགས་ཏེ་གཙོས་ནས་བསྡད། ཟླ་5པར་བླ་བྲང་དགོན་པའི་ལས་བྱེད་ཙུའུ་ལ་མངགས། སྐབས་དེར་བླ་བྲང་ན་ལས་བྱེད་ཙུའུ་གསུམ་ཡོད་དེ། གཅིག་ནི་བླ་གྲྭ་དག་ཐེར་བྱེད་པའི་ལས་བྱེད་ཙུའུ་དང་། གཉིས་ནི་གཞུང་བཞེས་ལས་བྱེད་ཙུའུ། གསུམ་ནི་ཀུན་མཁྱེན་བླ་བྲང་གི་ལས་བྱེད་ཙུའུ་བཅས་ཡིན་ཞིང་། ཁོང་ནི་ཀུན་མཁྱེན་བླ་བྲང་གི་ལས་བྱེད་ཙུའུ་ཡི་འགོ་འདྲེན་གཞོན་པ་ཡིན། ཏག་ཏག་སྐབས་དེར་ཀུན་མཁྱེན་རིན་པོ་ཆེའི་སྐུ་འཁོར་ཐམས་ཅད་བརྗེས་ཟིན། སྐབས་དེར་ཁོང་གིས་ཀུན་མཁྱེན་རིན་པོ་ཆེའི་གསོལ་གཟིམ་དང་། ཕེབས་བཞུགས། ཞལ་ཟས་འཕྲོད་བསྟེན། སྐུ་གཟུགས་བདེ་ཐང་ལ་རྒྱུན་དུ་ཐུགས་སྐྱོང་གནང་བཞིན་ཡོད།
གུང་ཐང་བསྟན་པའི་དབང་ཕྱུག་དང་ལྷན་དུ་ཕེབས་བཞིན་པ།
ཟིང་འཁྲུགས་ཆེན་མོའི་སྐབས་སུ་ཁོང་གིས་དབུས་སྲིད་གཞུང་ལ་ཕུལ་བའི་རེ་ཞུ་ཡི་གེ་དོན་ཚན་ཆེན་མོ་བཞི་ཅན་གྱི་དོན་ཚན་གཉིས་པ་དེ་གཙུག་ལག་ཁང་དང་ནང་ཆེན། གྲྭ་ཤག་རྣམས་ཀྱི་ཤུལ་དུ་བསྟན་བཅོས་མང་པོ་དང་གླེགས་ཐུམ། གསེར་དངུལ་ཟངས་གསུམ་གྱི་སྐུ་བརྙན་དམག་མི་དང་ལས་བྱེད་པས་གང་འདོད་འཁྱེར་བཞིན་ཡོད་པ་རྣམས་ལ་བདག་དམ་བྱེད་རྒྱུའི་རེ་ཞུ་ཕུལ། ཉིན་ཉི་ཤུའི་རྗེས་སུ་དབུས་འཐབ་ཕྱོགས་གཅིག་གྱུར་པུའུ་དང་དབུས་སྤྱི་བདེ་པུའུ་གཉིས་ཀྱིས་མཉམ་འབྲེལ་སྒོས་ཡིག་ཆ་ཐོན་ནས་བདག་དམ་བྱེད་དགོས་པའི་ལན་བཏབ། དེ་འཕྲལ་ཁོང་གིས་དགེ་བཤེས་བགྲེས་གཞོན་སུམ་ཅུ་ལྷག་དང་གྲྭ་བཙུན་ན་གཞོན་ལྔ་བཅུ་ལྷག་ལ་བཀོད་སྒྲིག་གནང་ནས་ནང་ཆེན་དང་གྲྭ་ཤག དགེ་བཤེས་རྒན་བགྲེས་རྣམས་ཀྱིས་གླེགས་བམ་དག་སྒྲིག་བྱེད་པ། གྲྭ་བཙུན་གཞོན་གསར་རྣམས་ཀྱིས་གླེགས་བམ་བསྡུ་རུབ་བྱེད་པར་བཀོད་སྒྲིག་གནང་ཤིང་། བསྡུ་ཡུལ་གཙོ་བོ་ནི་གྲྭ་ཚང་སོ་སོའི་འདུ་ཁང་དཔེ་མཛོད་ཁང་། གཙུག་ལག་ཁང་། ནང་ཆེན་སོ་སོའི་ཚོམས་ཆེན། བླ་སྤྲུལ་སོ་སོའི་དཔེ་མཛོད་ཁང་། གྲྭ་ཤག་སོ་སོའི་དཔེ་སྒྲོམ་བཅས་ཀྱི་དཔེ་ཆ་གཅིག་ཀྱང་མ་ལུས་པར་ཕྱོགས་གཅིག་ཏུ་བསྒྲིགས་ནས་ཁྱོན་དུས་ཡུན་ཟླ་ངོ་བཞི་ལྔ་ཙམ་གྱི་རིང་ལ་ཆོས་སྡེ་ཆེན་མོ་དེར་བཞུགས་པའི་རྒྱལ་བའི་བཀའ་དང་བསྟན་བཅོས། རིག་གནས་སྤྱི་དང་བྱེ་བྲག་ཀུན་གྱི་གསུང་རབ་གླེགས་བམ་དུས་འཁོར་འདུ་ཁང་དུ་ཞུས་ནས་བླ་བྲང་དགོན་པའི་དཔེ་ཆ་སྤྱིའི་དཀར་ཆག་སྟོད་སྨད་གཉིས་སུ་ཕྱེས་ནས་ས་ནས་ཡར་མི་ལོན་པ་དེ་བསྒྲིགས་སོ༎ ཁོང་གིས་བསྟན་བཅོས་རྣམས་ཕྱོགས་གཅིག་ཏུ་བསྒྲིགས་པར་རྡོ་སྦིས་དགེ་བཤེས་ཤེས་རབ་རྒྱ་མཚོ་མཆོག་དང་ཀུན་མཁྱེན་རིན་པོ་ཆེ། དུང་དཀར་བློ་བཟང་འཕྲིན་ལས། བསེ་ཚང་བློ་བཟང་དཔལ་ལྡན། རྗེ་དམུ་དགེ་བསམ་གཏན་རྒྱ་མཚོ། རྗེ་འཇམ་དབྱངས་རྒྱ་མཚོ། ཨ་ལགས་དོར་ཞི་རིན་པོ་ཆེ་སོགས་སྐྱེས་ཆེན་དམ་པ་མང་པོས་བཀས་གཟེངས་བསྟོད་དང་ཕྱག་བྲིས་གནང་ནས་ཁོང་གི་ཕྱག་རྗེས་ལ་རྗེས་སུ་ཡི་རངས་ཞུས་ཡོད།
བསེ་ཚང་བློ་བཟང་དཔལ་ལྡན་དང་ལྷན་དུ་བསྐྱོད་པའི་པར།
གཞན་ད་དུང་སྐབས་དེའི་བླ་བྲང་བཀྲ་ཤིས་འཁྱིལ་གྱི་པར་ཤིང་ཆེན་མོ་དང་། ཚོགས་ཆེན་སླ་ང་། སྨན་པ་གྲྭ་ཚང་གི་འདུ་ཁང་དང་། རྟེན་དང་བརྟེན་པ། ཁྲོ་བོའི་བཀའ་འགྱུར་གསེར་བྲིས་མ་སོགས་སྲུང་སྐྱོབ་མཛད་ནས་ཐལ་བའི་རྡུལ་དུ་བརླག་མ་བཅུག་གོ །
སྤྱི་ལོ་1960ལོར་ཀན་སུའུ་ཞིང་ཆེན་དང་འཐབ་ཕྱོགས་གཅིག་གྱུར་པུའུ་གཉིས་ཀྱིས་ཁོང་ཀན་སུའུ་ཞིང་ཆེན་མི་རིགས་དོན་གཅོད་ཨུ་ཡོན་ལྷན་ཁང་གི་འགོ་འདྲེན་གཞོན་པར་བསྐོས། ཁོང་ལས་ཁུངས་དེར་སྤོས་མ་ཐག་དེར་བོད་སོག་སྐད་ཡིག་རྩོམ་བསྒྱུར་ཁང་གསར་དུ་བཙུགས་ཤིང་ལས་ཁུངས་དེའི་འགོ་འདྲེན་གྱི་འགན་བཞེས། སྐབས་དེའི་ཡོན་ཏན་པ་ཆེན་མོ་ཨ་ལགས་གླིང་ཚང་དང་ཨ་མཆོག་མཚན་ཉིད་དགོན་པའི་ཨ་ཁུ་འཇམ་དབྱངས་རྣམ་གཉིས་བོད་ཡིག་གི་ཞུས་ཆེན་དུ་གདན་དྲངས། བོད་ཡིག་རྩོམ་སྒྱུར་རྣམ་པ་གསུམ་དུ་ལེགས་པར་བསྒྲུབས་པ་ལས། གཅིག་ནི་ཀན་སུའུ་ཞིང་ཆེན་གྱི་བོད་ཡིག་དུས་དེབ་ཐོག་མ《འབྲོག་ཁུལ་གྱི་འཚོ་བ།》ཟླ་རེར་ཐེངས་རེར་སྤེལ་བ་དང་། གཉིས་ནི་ཀན་སུའུ་ཞིང་ཆེན་གྱི་བོད་སྐད་ཀྱི་རྒྱང་སྒྲོག་ཐོག་མ། གསུམ་ནི་ཀན་སུའུ་ཞིང་ཆེན་གྱི་དམངས་ཆེན་དང་སྲིད་གྲོས་ཚོགས་འདུའི་དགོངས་དོན་སོགས་བོད་སྐད་དུ་ལོ་ཙཱ་བྱས་ནས་རིག་གནས་གསར་བརྗེ་ཆེན་མོའི་ལས་མ་བསླེབ་བར་རྒྱུན་མ་ཆད་པར་བསྒྲུབས།
རྗེས་རབས་གསལ་བའི་མཛད་རྗེས་བླ་ན་མཐོ།
བོད་ཀྱི་རི་མོ་བ་སྟག་ལྷ་ཚེ་བརྟན་གྱི་ལས་ཤག་ནས་གཙོ་སྒྲུབ་བྱས་པའི་ཀན་སུའུ་ཞིང་ཆེན་གྱི་སྐབས་དང་པོའི་ཐང་ག་སྒྱུ་རྩལ་རྒྱས་འགྲེམ་སྟེང་དུ་ཤིས་ཚིག་ཕྱག་བསྟར་གནང་བཞིན་པ།
སྤྱི་ལོ་1973ལོ་ནས་བཟུང་ཀན་སུའུ་མི་རིགས་དཔེ་སྐྲུན་ཁང་གི་འགོ་འདྲེན་སྐུ་གཞོན་གྱི་འགན་བཞེས་ནས་སྔོན་གྱི་བསྟན་བཅོས་དཀོན་གྲས《མདོ་སྨད་ཆོས་འབྱུང་།》《ཐུའུ་བཀྭན་གྲུབ་མཐའ།》《རིགས་ལམ་འཕྲུལ་ལྡེ།》《བརྡ་སྤྲོད་བློ་གསལ་དགའ་སྟོན།》《ཚངས་སྲས་བཞད་པའི་སྒྲ་དབྱངས།》《ཐོན་མི་ཞལ་ལུང་།》《བརྡ་སྤྲོད་བློ་གསལ་དགའ་སྟོན།》《གསེར་ཏོག་སུམ་རྟགས།》གཞན་ད་དུང་སྒྲུང་དཔེ་དུ་མ་པར་དུ་བསྐྲུན།
ཀུན་མཁྱེན་འཇམ་དབྱངས་བཞད་པ་དང་ལྷན་དུ་བགྲོ་གླེང་གནང་བཞིན་པ།
སྤྱི་ལོ་1983ལོར་ཁོང་གིས་ནུབ་བྱང་མི་རིགས་སློབ་གྲྭ་ཆེན་མོའི་འགོ་འདྲེན་སྐུ་གཞོན་གྱི་འགན་བཞེས། སྐབས་དེར་ཁོང་གིས་སྲིད་འབྱོར་དང་དགེ་རྒན་ཆ་རྐྱེན་ལ་གཞིག་ནས་ཞིབ་འཇུག་སློབ་མའི་ཁ་གྲངས་ཇེ་མང་དུ་གཏོང་བའི་ཐབས་ལ་འབད་ཅིང་། རྗེས་ནས་དབུས་སྲིད་གཞུང་སློབ་གསོ་པུའུ་ལ་ཡར་ཞུ་ཞུས་པ་ན། དབུས་སློབ་གསོ་པུའུ་ནས་ངེས་པར་དུ་ཞིབ་འཇུག་སློབ་མར་སྤྲོད་སྐབས་ཕྱི་ཡིག་ལ་དབྱིན་ཡིག་དང་ཉི་ཧོང་སྐད་ཡིག་འཇོག་དགོས་པའི་བཀའ་འཁྲོལ། ཁོང་གིས་སྐབས་དེའི་ཡར་སྔོན་ལ་བོད་རིགས་འདུས་སྡོད་བྱས་པའི་ལྗོངས་དང་ཞིང་ཆེན་ལྔ་གང་དུའང་དབྱིན་ཡིག་དང་ཉི་ཧོང་སྐད་ཡིག་སོགས་བསླབ་སྦྱངས་བྱེད་པའི་ལམ་སྲོལ་འཐུས་ཚང་ཞིག་ཡེ་ནས་མེད་པར། བོད་མི་རིགས་ཀྱི་ལོ་ངོ་སྟོང་ཕྲག་གཅིག་ཡར་སྔོན་ནས་བཟུང་ཕྱི་ཡིག་ལ་ལེགས་སྦྱར་སྐད་ཡིག་སྦྱོང་བཞིན་པའི་གནས་ཚུལ་རྣམས་ནན་ཞུས་གསལ་པོར་མཛད། སློབ་གསོ་པུའུ་ནས་ཁོང་གི་རེ་ཞུས་དང་དུ་བླངས་ནས་བོད་རིགས་རབ་འབྱམས་ཞིབ་འཇུག་སློབ་མའི་བསླབ་གནས་སུ་རྒྱུགས་སྤྲོད་ཚེ་ཕྱི་ཡིག་ལ་ལེགས་སྦྱར་སྒྲ་རིག་པར་བཅོས། དེ་ནས་ལོ་དེར་བོད་ཡིག་གི་ཞིབ་འཇུག་སློབ་མ་བཅོ་ལྔ་བསྡུས་ཤིང་། དེ་དག་ནི་དེང་རབས་བོད་ཀྱི་སློབ་གསོའི་ལས་གནས་སུ་རྐང་འཛིན་དཔུང་སྡེ་རུ་གྱུར་བའི་ཁ་སྒང་བཀྲ་ཤིས་ཚེ་རིང་། གོ་ཤུལ་གྲགས་པ་འབྱུང་གནས། ཀླུ་ཚང་རྡོ་རྗེ་རིན་ཆེན། བན་གོ ལྷ་མཆོག་རྒྱལ་སོགས་དང་། དེའི་འཕྲོར་སློབ་མ་ཆབ་འགག་རྟ་མགྲིན་སོགས་བསྡུས་ནས་ནུབ་བྱང་མི་རིགས་སློབ་གྲྭ་ཆེན་མོར་བོད་ཀྱི་རིག་གནས་ཀྱི་རྐང་ཚུགས་པར་བྱས། ཁོང་གིས་སྤྱི་ལོ་1985ལོའི་ཟླ་དང་པོར་རྒན་དམ་པ་མཁས་པའི་དབང་པོ་ཨ་ལགས་ཚེ་ཏན་ཞབས་དྲུང་མཆོག་ལ་ཁྱེད་ལ་རྒྱལ་སྲིད་སྤྱི་ཁྱབ་པུའུ་ཡི་རིག་རྩལ་ཨུ་ཡོན་ལྷན་ཚོགས་ཀྱི་ཨུ་ཡོན་པའི་ཆོ་ལོ་མངའ་སྟབས། ང་ཚོའི་སློབ་གྲྭར་འབུམ་རམས་པའི་སློབ་མ་བསྡུ་བ་ཁྱོད་ཀྱི་མཚན་ཐོག་ནས་ཕུལ་ན། གོང་རིམ་གྱིས་ཆོག་མཆན་གནང་ངེས་རེད་ཅེས་ཞུས་པར། ཨ་ལགས་ཚེ་ཏན་ཞབས་དྲུང་ཚང་གིས། དེ་ནི་སྙིང་སྟོབས་དང་ལྡན་པའི་འཆར་གཞི་ཞིག་རེད། ང་རང་དེ་ལ་ཤིན་ཏུ་འཐད་པ་ཡིན་པར་གསུངས་འབྱོན། དེ་ནས་སླར་ཡང་ཁྱེད་ཀྱིས་གཟིགས་ན་འབུམ་རམས་པའི་བསླབ་ཚན་གང་བྱས་ན་འགྲིག་གམ་ཞེས་པར་ཁོང་གིས་ངས་བལྟས་ན་བོད་གངས་ཅན་གྱི་སྒྲ་རིག་པ་འོ་ད་ཧ་ཅང་གཙིགས་སུ་འཛིན་དགོས། དེང་སང་ཆོས་སྡེ་རྣམས་སུའང་སྒྲ་སྦྱོང་བའི་བརྩོན་འགྲུས་ཇེ་ཞན་དུ་སོང་བས། དེང་དུས་ཀྱི་སློབ་གྲྭ་འདི་འདྲ་ནས་སྒྲ་ཆེད་གཉེར་དུ་སྦྱངས་ན། བོད་ཀྱི་རིག་གནས་དར་སྤེལ་གཏོང་བ་ལ་ཕན་ཐོགས་ཆེན་པོ་ཡོད་པ་རེད། དེང་སང་སློབ་གྲྭ་ལ་ལར་སྒྲ་རིག་པ་སྦྱངས་དགོས་པའི་གཏམ་ཙམ་ཡང་མེད་པར་མ་ཟད། དགེ་རྒན་སྐོར་ཞིག་གིས་སྒྲ་དེ་རྒྱ་གར་བའི་སྦྱངས་བྱ་ཞིག་རེད། དེང་སང་བོད་ལ་དེ་དག་དགོས་པ་མེད་བསམ་བཞིན་འདུག ངས་བལྟས་ན་དེ་ལྟར་བཤད་པ་མི་འགྲིག རྒྱུ་མཚན་གང་ཞེ་ན། སློབ་དཔོན་ཐོན་མིས་བོད་ཡིག་ཐོག་མར་བཟོ་དུས། ལེགས་སྦྱར་གྱི་སྒྲའི་དབྱངས་གསལ་ལ་སྒོ་བསྟུན་ནས་བོད་ཀྱི་དབྱངས་གསར་བཟོ་མཛད་པ་རེད། ལེགས་སྦྱར་གྱི་སྒྲ་དང་བོད་ཀྱི་སུམ་རྟགས་གཉིས་ལ་འབྲེལ་བ་དམ་པོ་ཡོད། སྒྲ་ཅུང་ཙམ་ཡང་མ་སྦྱངས་པར་སུམ་རྟགས་ལ་མཁས་ཟེར་བ་ནི་ཕྱོགས་གཅིག་མཐོང་བ་དང་ཕྱོགས་གཞན་ཞིག་མ་མཐོང་བའི་གཡག་ཞར་གྱིས་རྩྭ་ཟ་བ་ལྟ་བུ་རེད་སོགས་གསུངས་གསེར་ནག་གི་ཐིགས་པ་འདྲ་བ་མང་པོ་འབྱོན། དེ་ནས་ཁོང་གིས་གོང་རིམ་ལ་འབུམ་རམས་པའི་སློབ་མ་བསྡུ་རྒྱུའི་རེ་ཞུ་ཡི་གེ་བྲིས་ཚར་ནས་ཡར་སྤྲོད་ལ་ཉེ་སྐབས། མཁས་དབང་ཚེ་ཏན་ཞབས་དྲུང་མཆོག་བླ་བྲང་བཀྲ་ཤིས་ནས་དགོངས་པ་ཆོས་དབྱིངས་སུ་འཐིམས་པས། སློབ་གྲྭའི་བོད་ཡིག་གི་འབུམ་རམས་པའི་སློབ་མ་བསྡུ་བའི་འཆར་གཞི་དེ་ཕྱི་བཤོལ་མི་བྱེད་ག་མེད་དུ་གྱུར།
སྤྱི་ལོ་1986ལོར་བོད་སྐད་ཡིག་གི་གྲངས་རིག་ཆེད་སྦྱོང་འཛིན་གྲྭ་ཐོག་མར་བསྡུས་ཤིང་། དེའི་ཕྱི་ལོར་བོད་སྐད་ཡིག་གི་དངོས་ལུགས་འཛིན་གྲྭ་ཐོག་མར་བཙུགས་ནས་མི་རིགས་རང་གི་སྐད་དང་ཡི་གེ་བཀོལ་སྤྱོད་དང་ཆེད་གཉེར་ཐད་ལ་བྱ་བ་མང་པོ་བསྒྲུབས།
སྤྱི་ལོ་1987ལོའི་ཟླ་11པར་ཨ་པ་ཨ་བློ་དང་ལྷན་དུ་བླ་བྲང་བོད་མིའི་སློབ་ཆུང་བཙུགས་ནས་ལོ་འཁོར་དྲུག་ཅུ་ལོན་པའི་དགའ་སྟོན་ལ་རོལ་བཞིན་པ།
དེ་ལྟར་ཁོང་གིས་ནུབ་བྱང་མི་རིགས་སློབ་ཆེན་གྱི་འགོ་འདྲེན་སྐུ་གཞོན་གྱི་འགན་བཞེས་སྐབས་སློབ་གྲྭའི་ཞིབ་འཇུག་སློབ་མ་གཉའ་གོང་དཀོན་མཆོག་ཚེ་བརྟན་དང་དགེ་རྒན་ཁྲི་བསམ་གཏན། དགེ་རྒན་ཡུས་ཧོང་ཀྲུ་སོགས་ཀྱིས་ཀན་སུའུ་ཞིང་ཆེན་རྩིས་འཕྲུལ་ལྟེ་གནས་ཀྱི་རྩིས་འཁོར་ལག་རྩལ་པ་དང་བསྡོངས་ནས་བོད་ཡིག་དབྱངས་གསལ་འཕུལ་རྟེན་མགོ་འདོགས་སོགས་ཨང་ཀིར་བསྒྱུར་ནས་བོད་ཡིག་སྤྱོད་ཆོག་པའི་རྩིས་འཁོར་མཉེན་ཆས་ཤིག་བསྐྲུན་པ་དེར་ཁོང་གིས་རྒྱབ་སྐྱོར་གང་ལེགས་གནང་ནས་ཆེད་དོན་ཚོགས་འདུ་བསྡུས། རྗེས་སུ་རྩིས་འཁོར་མཉེན་ཆས་འདིར་ཀན་སུའུ་ཞིང་ཆེན་ཚན་རིག་གསར་སྐྲུན་རྣམ་གྲངས་གལ་ཆེན་གྱི་གོ་གནས་འཐོབ་པ་དང་། བོད་ཡིག་རྩིས་འཁོར་འཕྲུལ་ཆས་གྱི་ཆེད་ལས་ཞིབ་འཇུག་སློབ་མ་མང་པོ་བསྡུས་ནས་རྒྱལ་ཁབ་ཀྱི་ཚན་རིག་ཡར་ཐོན་བྱ་དགའ་ཨང་གཉིས་པ་གནང་།
ཕྱིས་སུ་ཁོང་དང་དཔའ་རིས་སངས་རྒྱས་རྣམ་གཉིས་ཀྱི་ཐུགས་བཀོད་ལ་བརྟེན་ནས་ཨ་ལགས་དོར་ཞི་རིན་པོ་ཆེ་དང་ཨ་ཁུ་བསམ་འགྲུབ་རྒྱ་མཚོ། རྗེ་དམུ་དགེ་བསམ་གཏན་རྒྱ་མཚོ། ཆུ་སྐྱེས་དགེ་འདུ་བསམ་གཏན་བཅས་སློབ་གྲྭར་ཞུས། གཞན་ཡང་རྗེ་ཤར་གདོང་རིན་པོ་ཆེ་ཚང་དང་རྔ་བའི་ཤེས་རབ་རྣམས་ཞུས་ནས་འཆད་ཁྲིད་གང་མང་གནང་ནས་སློབ་མ་རྣམས་ཀྱི་ནང་བསམ་བློ་དང་ཀུན་སྤྱོད་ཀྱི་ཐད་བསླབ་བྱ་གང་མང་གནང་མྱོང་། ནུབ་བྱང་མི་རིགས་སློབ་གྲྭ་ཆེན་མོའི་རིག་གཞུང་དུས་དེབ་གསར་དུ་བཏོན་པ་དང་དགེ་རྒན་དང་སློབ་མ་རྣམས་ཀྱི་རྩོམ་བཟང་པོ་འགོད་པའི་རྩོམ་སྟེགས་ཤིག་བསྐྲུན། དེང་སྐབས་རིག་གཞུང་དུས་དེབ་དེ་རྒྱལ་ཁབ་ཕྱི་ནང་གཉིས་ལ་བཀྲམ་ཆོག་པར་མ་ཟད། རྒྱལ་ཡོངས་ཕུལ་བྱུང་རིག་གཞུང་དུས་དེབ་དང་རྒྱལ་ཡོངས་ཀྱི་སློབ་གྲྭ་ཆེན་མོའི་རིགས་ཀྱི་ཕུལ་བྱུང་དུས་དེབ། རྒྱལ་ཡོངས་ཀྱི་ཆེས་ལེགས་པའི་དུས་དེབ་ཀྱི་ཆོ་ལོ་མང་པོ་བསྩལ་ཡོད་དོ། །
རྩོམ་པ་པོ་དང་ལྷན་དུ་བསྐྱོན་པའི་པར།


text:
གཡུང་དྲུང་བོན་གྱི་སྐོར་བགྲོ་གླེང་སྐབས་བཅུ་བདུན་པ།
17th Seminar on Yungdrung Bon
(23th – 25th May 2018)
ཚོགས་ཡུལ། གཡུང་དྲུང་བོན་གྱི་དཔེ་མཛོད་ཁང་།
Venue:- Tibetan Yungdrung Bon Library
ཉིན་དང་པོའི་མཛད་རིམ་རེའུ་མིག
རྩོམ་ཡིག་འདིའི་འཕྲོ་ཀློག » »
1,265 total views, no views today
༧དབུས་གཡུང་དྲུང་བོན་འཛིན་སྐྱོང་ལྷན་ཚོགས་ཀྱིས་སྟངས་འཛིན་འོག་༧གཡུང་དྲུང་བོན་གྱི་གདན་ས་ཆེན་མོ་༧དཔལ་གཤེན་བསྟན་སྨན་རིའི་གླིང་གི་དཔེ་མཛོད་ཁང་གིས་གོ་སྒྲིག་བྱེད་བཞིན་པའི་གཡུང་དྲུང་བོན་གྱི་སྐོར་བགྲོ་གླེང་ཐེངས་བཅུ་བདུན་པ་འཚོག་གཏན་ཁེལ་བ། རྩོམ་ཡིག་འདིའི་འཕྲོ་ཀློག » »
1,258 total views, no views today
མཁྱེན་གསལ་བཞིན་ཕྱི་ལོ་ ༢༠༡༨ ཕྱི་ཟླ་ ༡ པོའི་ཚེས་༡ སྟེ་གཟའ་སྐར་འཕྲོད་སྦྱོར་ཀུན་ནས་བཟང་བའི་ཉིན་མཆོག་གསུམ་ཡེ་ཤེས་ཀྱི་སྤྱན་དང་ལྡན་པའི་བོན་སྐྱོང་སྡེ་དྲུག་གཙོས་པའི་ རྩོམ་ཡིག་འདིའི་འཕྲོ་ཀློག » »
714 total views, no views today
མཁྱེན་གསལ་བཞིན་ཕྱི་ལོ་༢༠༡༨ ཕྱི་ཟླ ༩ ཕྱི་ཚེས་ ༣ དང་ ༤ བོད་ཟླ་བདུན་པའི་ཚེས་ ༢༣ དང་ ༢༤ བཅས་ཉིན་གཉིས་རིང་འདི་ག་གཡུང་དྲུང་བོན་གྱི་༸གདན་ས་ཆེན་མོ་དཔལ་ རྩོམ་ཡིག་འདིའི་འཕྲོ་ཀློག » »
508 total views, no views today
བླ་མེད་རྫོགས་པ་ཆེན་པོའི་ལྟ་སྒོམ་སྤྱོད་པ་འབྲས་བུ་དང་བཅས་པ་བསྟན་པའི་གཞུང་ལ་བཀའ་རྒྱ་ཆེ་བ་བསམ་གྱིས་མི་ཁྱབ་ཀྱང་། ད་ལྟ་རང་རེའི་དངོས་སུ་མཇལ་དུ་ཡོད་པའི་གཡུང་དྲུང་བོན་གྱི་ལུགས་ཀྱི་བླ་མེད་རྫོགས་པ་ཆེན་པོའི་གཞུང་ཆེན་སྡེ་བཞི་བྱ་བ་གང་ལ་ངོས་འཛིན་པ་ཡིན་ནམ་ཞེ་ན། ཡེ་ཉིད་ཀྱི་སྟོན་པ་ཀུན་ཏུ་བཟང་པོ་ནས་བཟུང་རྒྱལ་བ་དགོངས་བརྒྱུད་དགུ་དང་། འཇའ་ལུས་འཕོ་ཆེན་ཉེར་བཞི། ཉམས་རྒྱུད་ཀྱི་དཔོན་གསས་རིག་འཛིན་ནས་རིམ་གྱིས་བརྒྱུད་པའི་རྫོགས་པ་ཆེན་པོ་ཞང་ཞུང་སྙན་རྒྱུད་བཀའ་རྒྱུད་སྐོར་བཞི་ཞེས་ཕྱི་ལྟ་བ་སྤྱི་གཅོད་ཀྱི་གཞུང་དང་། ནང་མན་ངག་དམར་ཁྲིད་ཀྱི་གཞུང་། གསང་བ་རིག་པ་གཅེར་མཐོང་གི་གཞུང་། ཡང་གསང་གནས་ལུགས་ཕུགས་ཆོད་ཀྱི་གཞུང་དུ་གྲགས་པའི་སྙན་རྒྱུད་སྐོར་བཞི་རུ་གྲགས་པའི་གཞུང་དང་། རྩོམ་ཡིག་འདིའི་འཕྲོ་ཀློག » »
1,682 total views, 1 views today
ཕན་བདེའི་འབྱུང་གནས་སངས་རྒྱས་གཡུང་དྲུང་བོན་གྱི་རྒྱལ་བསྟན་རིན་པོ་ཆེ་སྤྱི་དང་བྱེ་བྲག་ཏུ་རང་རེའི་ཞྭ་དཀར་བསྟན་པའི་གཙུག་རྒྱན་༧སྐྱབས་རྗེ་མཁན་སློབ་རྣམ་གཉིས་གཙོས་པའི་རིས་མེད་ཀྱི་སྐྱེས་ཆེན་རྣམ་པའི་སྐུ་ཚེ་བསྐལ་བརྒྱར་བརྟན་ཆེད་དང་། ཡངས་པའི་ཁམས་སུ་སྐྱེ་འགྲོ་ཀུན་གྱི་ལས་ངན་པའི་སྡིག་སྒྲིབ་དག་ཅིང་རྐྱེན་ངན་པའི་བར་ཆད་ཞི་སྟེ་མཐར་བདེ་སྐྱིད་ཀྱི་དཔལ་ལ་རོལ་བའི་ཆེད་དུ། རྩོམ་ཡིག་འདིའི་འཕྲོ་ཀློག » »
723 total views, no views today
ཕྱི་ཚེས་༢༤ཉིན་རིས་མེད་ཀྱི་མདོ་སྔགས་སེམས་གསུམ་གྱི་ལྟ་གྲུབ་བགྲོ་གླེང་ཚོགས་ཆེན་ཐེངས་དང་པོའི་ཉིན་གཉིས་པའི་བགྲོ་གླེང་མུ་མཐུད་དུ་གདན་ས་སྨན་རིའི་གླིང་གི་གཡུང་དྲུང་བོན་གྱི་དཔེ་མཛོད་ཁང་གི་གྲོས་ཚོགས་ཚོམས་ཆེན་དུ་ཚོགས་ཡོད་པ་དང་།
སྔ་དྲོ་ཆུ་ཚོད་༨།༤༥སྟེང་དེ་རིང་གི་ཚོགས་འདུའི་མདོ་འཛིན་པ་མཁན་པོ་ཚུལ་ཁྲིམས་བཟང་པོ་མཆོག་གི་མདོ་འཛིན་འོག་ཉིན་གཉིས་པའི་བགྲོ་གླེང་དབུ་འཛུགས་གནང་ཡོད་པ་དང་། ཉིན་འདིའི་ཚོགས་ཐུན་དང་པོའི་ཚོགས་འདུའི་གཙོ་སྐྱོང་བ་དགེ་བཤེས་བློ་བཟང་དབང་གྲགས་ལགས་ནས་རྒྱལ་བ་ཇོ་ནང་པའི་མཁན་པོ་ཀུན་དགའ་འཚམས་ཆུང་གི་ལོ་རྒྱུས་མདོར་བསྡུས་ཤིག་ཞུས་རྗེས། རྩོམ་ཡིག་འདིའི་འཕྲོ་ཀློག » »
1,788 total views, 1 views today
ཕྱི་ལོ་༢༠༡༨ཕྱི་ཟླ་༤ཚེས་༢༣ཉིན་རྒྱ་གར་ས་གནས་རིས་མེད་མཐུན་ཚོགས་རྒྱུན་ལས་སྐབས་དང་པོ་དང་། གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གཉིས་ཀྱིས་མཉམ་འབྲེལ་སྒོས་གོ་སྒྲིག་གནང་བའི་༼རིས་མེད་ཀྱི་མདོ་སྔགས་སེམས་གསུམ་གྱི་ལྟ་གྲུབ་བགྲོ་གླེང་ཚོགས་ཆེན་ཐེངས་དང་པོ༽སྨན་རིའི་གླིང་འདིར་འཚོགས་ཡོད་པ་རེད། དེ་ཡང་འཛམ་གླིང་འདི་ནི་ཆོས་ལུགས་སྣ་ཚོགས་ཀྱི་ལྟ་བའི་ཤན་ཤུགས་ཐེབས་པའི་མི་རིགས་འདྲ་མིན་གྱི་གཞིས་ཁྱིམ་ཆེན་མོ་ཞིག་དང་། ལྟ་གྲུབ་འདྲ་མིན་དེའི་སྟེང་ནས་སེམས་ཅན་ཞི་བདེར་སྙེགས་པའི་ལམ་ཁ་མ་ནོར་བ་ཞིག་ཡིན་ཕྱིན། དེ་དག་ཞི་བདེའི་ལམ་ཁར་སྙེགས་པའི་ཐབས་ལམ་ནི་ཆོས་ལུགས་རིས་མེད་ཀྱི་ལྟ་གྲུབ་ཁོ་ནར་འཁུམས་པའི་ཀུན་སློང་རྨང་གཞིར་བཏིང་ནས་རྒྱ་གར་ས་གནས་རིས་མེད་མཐུན་ཚོགས་རྒྱུན་ལས་སྐབས་དང་པོ་དང་། གཡུང་དྲུང་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་གཉིས་ནས་མཉམ་འབྲེལ་སྒོས་ཚོགས་འདུ་སྐོང་འཚོགས་གནང་ཡོད་པ་དང་། དེ་ཡང་གོང་ཚེས་ཞོགས་པའི་ཕྱག་ཚོད་༧་དང་སྐར་མ་༣༠་སྟེང་ཐེངས་འདིའི་བགྲོ་གླེང་ཚོགས་མགོན་དུ་བཀའ་དྲིན་ཆིབས་བསྒྱུར་བསྐྱང་གནང་བའི་༧སྐྱབས་རྗེ་རྒྱལ་བ་སྨན་རིའི་ཁྲི་འཛིན་སོ་བཞི་པ་ལུང་རྟོགས་ཟླ་བ་དར་རྒྱས་རིན་པོ་ཆེ་གཡུང་དྲུང་བོན་གྱི་དཔེ་མཛོད་ཁང་གི་ཚོགས་རའི་ཚོམས་ཆེན་དུ་གདན་ཞུས་གྲུབ་རྗེས། རྩོམ་ཡིག་འདིའི་འཕྲོ་ཀློག » »
4,489 total views, no views today
འཛམ་གླིང་བོན་གྱི་གཙུག་རྒྱན་ཞྭ་དཀར་བསྟན་པའི་མངའ་བདག་༧སྐྱབས་རྗེ་རྒྱལ་བ་སྨན་རི་བའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་དཔལ་བཟང་པ་རིན་པོ་ཆེ་མཆོག་རྒྱལ་བ་གཤེན་གྱི་འབྱུང་ལྡན་༣༠༠བོད་ས་མོ་སྦྲུལ་གྱི་ལོ་སྟེ་སྤྱི་ལོ་༡༩༢༩ཧོར་ཟླ་ལྔ་བའི་ཚེས་བཅོ་ལྔ་ཉིན་སྐུ་མཆོག་བལྟམས་པ་ནས་བཟུང་དགུང་གྲངས་༨༩ལ་ཕེབས་པའི་བར་དུ་བོན་གཞིས་བྱེས་གཉིས་དང་འཛམ་གླིང་ཤར་ནུབ་ཀྱི་ཡུལ་གྲུ་ཀུན་ཏུ་རྒྱ་ཆེའི་མཛད་འཕྲིན་བསྐྱངས་པ་དང་། བོད་ཀྱི་གཞོན་སྐྱེས་ཀུན་ལ་གནའ་དེང་རིག་པའི་ཤེས་ཡོན་བསྩལ་ཞིང་། དེ་བཞིན་རབ་འབྱམས་པའི་མཚན་རྟགས་བཞེས་པའི་དགེ་བཤེས་བརྒྱ་ཕྲག་ལྷག་བོད་གཞིས་བྱེས་གཉིས་ཀྱི་དགོན་པའི་མཁན་པོ་དང་དཔོན་སློབ་ཤར་ནུབ་ཀྱི་རྒྱལ་ཁབ་རྣམས་བོན་ཚོགས་ཀྱི་དབུ་ཁྲིད་དང་། གཙུག་ལག་སློབ་གཉེར་ཁང་གི་སློབ་དཔོན་བཅས་སུ་མངགས་གཏོང་མཛད་ཡོད་པ་དང་། དཔལ་གཤེན་བསྟན་སྨན་རིའི་གླིང་དུ་ཡང་བུ་སློབ་སྟོང་ཕྲག་མང་པོ་གསོ་སྐྱོང་མཛད་གནང་ཡོད་པ་སོགས་བཀའ་དྲིན་གཞལ་དུ་མེད། དེ་ལྟ་སྟོང་གསུམ་འདུལ་བའི་སྟོན་པ་ལྟ་བུའི་མཛད་འཕྲིན་བསྐྱངས་ནས་༢༠༡༧དགུང་གྲངས་གྱ་དགུ་བཞེས་ཐོག་བོད་རབ་བྱུང་བཅུ་བདུན་པའི་མེ་བྱ་ལོའི་ཧོར་ཟླ་བདུན་པའི་ཚེས་ཉེར་བཞི་ཉིན་ཏེ། སྤྱི་ལོ་༢༠༡༧་༩་༡༤ཉིན་གྱི་ཕྱི་དྲོ་ཆུ་ཚོད་༦དང་སྐར་མ་༢༥ཐོག་གདན་ས་གཤེན་བསྟན་སྨན་རིའི་གླིང་གི་བླ་བྲང་དུ་ཐུགས་དམ་གཡོ་བ་མེད་པའི་ངང་ནས་དགོངས་པ་བོན་དབྱིངས་སུ་གཤེགས་གནང་མཛད་ཡོད། རྩོམ་ཡིག་འདིའི་འཕྲོ་ཀློག » »
1,686 total views, no views today
གཤེན་གྱི་འབྱུང་ལྡན་སུམ་བརྒྱ་དང་གཅིག་བོད་རྒྱལ་ལོ་སུམ་སྟོང་གཅིག་བརྒྱ་ལྔ་བཅུ་ང་ལྔ་(༣༡༥༥)བོད་ས་ཁྱི་ལོའི་ཟླ་བ་གཉིས་པའི་ཚེས་པ་བཅུ་བདུན་ཉིན་ཏེ། རྩོམ་ཡིག་འདིའི་འཕྲོ་ཀློག » »
1,374 total views, 1 views today


text:
དུས་རབས་གསར་པའི་བོད་ལྗོངས་ཀྱི་རྩོམ་པ་པོའི་མིག་དཔེ། བཀྲ་ཤིས་དཔལ་ལྡན།
སྤེལ་དུས 2018-04-04
ཡོང་ཁུངས། ངེད་དྲ་བ།
རྩོམ་པ་པོ། རྣམ་དཀར་ལྷ་མོ།
བཀྲ་ཤིས་དཔལ་ལྡན་ལགས།
དུས་རབས་ཉི་ཤུ་པའི་ལོ་རབས་བརྒྱད་ཅུ་པ་ནི་བོད་ཀྱི་དཔལ་འབྱོར་དང་རྩོམ་རིག་སོགས་ཕྱོགས་གང་ཅིའི་ཐད་ནས་བར་བརྒལ་ལམ་རྟོགས་སད་ཀྱི་བར་མཚམས་ཆེན་མོ་ཞིག་ཏུ་བརྩི་བཞིན་ཡོད་ལ། ལྷག་པར་དུ་ལོ་རབས་བརྒྱད་ཅུ་སྐབས་ཀྱི་བོད་ཀྱི་རྩོམ་རིག་ད་ལྟའི་བར་དུ་བརྒལ་མི་ཐུབ་པའི་མཐོ་རླབས་ཤིིག་འཕྱུར་ཡོད་པ་ཀུན་གྱི་ཤེས་གསལ་ལྟར་ལགས། ལོ་རབས་བརྒྱད་ཅུ་པའི་བོད་ཀྱི་སྤྱི་ཚོགས་ལ་མཚོན་ན་རྗེས་ལུས་ཀྱི་རྣམ་པ་དེ་ལས་རྟོགས་སད་བྱུང་ནས་ལས་རིགས་སོ་སོ་ནས་འཕེལ་རྒྱས་ཀྱི་ལམ་སྣ་དྲངས་ཤིང་། ལྷག་པར་དུ་དཔལ་དོན་གྲུབ་རྒྱལ་གྱིས་སྣེ་དྲངས་པའི་རྩོམ་རིག་གསར་པའི་དཔུང་ཁག་ཅིག་ཆར་རྗེས་ཀྱི་ཤ་མོ་བརྡོལ་བ་བཞིན་བོད་སྤྱི་ཚོགས་ཀྱི་གྲུ་ཟུར་ཡོངས་ལ་ཁྱབ། བཀྲ་ཤིས་དཔལ་ལྡན་ལ་མཚོན་ན་རྩོམ་རིག་གསར་པའི་དཔུང་ཁག་དེའི་ཁྲོད་ནས་དབུས་གཙང་ཕྱོགས་ཀྱི་ཚབ་མཚོན་མི་སྣའི་གྲས་ཤིག་ཡིན་ལ། སྔ་གཞུག་ཏུ་སྒྲུང་གཏམ་དང་འབོལ་རྩོམ། ལྷུག་རྩོམ་སོགས་གྲངས་འབོར་མི་ཉུང་བ་ཞིག་བརྩམས་འདུག་ལ་ད་ལྟའང་ད་དུང་རྩོམ་མུས་སུ་མཆིས་པ་དང་། བོད་ཀྱི་རྩོམ་རིག་གར་སྟེགས་སུ་བརྗོད་བྱ་དང་རྗོད་བྱེད་གང་ཅིའི་ཐད་ནས་ཕུལ་དུ་བྱུང་བའི་བརྩམས་ཆོས་མང་པོ་ཀློག་པ་པོ་དག་གི་མིག་གི་དགའ་སྟོན་དུ་བཀྲམས་མྱོང་།
བཀྲ་ཤིས་དཔལ་ལྡན་དང་བོད་ལྗོངས་སློབ་ཆེན་གྱི་ཞིབ་འཇུག་སློབ་མའི་མཉམ་པར།
བཀྲ་ཤིས་དཔལ་ལྡན་ནི་སྤྱི་ལོ་1962ལོར་བོད་ལྗོངས་རིན་སྤུངས་རྫོང་རམ་པ་སྡེ་པའི་རོང་ཁྱིམ་ཕལ་བ་ཞིག་ཏུ་སྐྱེས་ཤིང་། ཞིང་གྲོང་གི་བྱིས་པ་གཞན་དང་འདྲ་བར་བྱིས་དུས་ཀྱི་ལོ་ཟླ་ཞིང་ཁ་དང་བ་ཕྱུགས་ཀྱི་རྗེས་ནས་བསྐྱལ་ཞིང་། ཁོང་ཉིད་འཁྲུངས་པའི་ལོ་རབས་དེ་ལ་མཚོན་ན་སྤྱི་ཡོངས་ནས་ཚ་ཚ་འུར་འུར་གྱི་དུས་བབས་ཤིག་ཡིན་ལ། ཞིང་གྲོང་གི་བྱིས་པ་ཞིག་ལ་མཚོན་ན་སློབ་གཉེར་བྱེད་པའི་སྐལ་བ་དེ་བས་ཤིན་ཏུ་དཀོན། ཡིན་ཡང་ཁྱིམ་ཕ་མས་དཀའ་སྡུག་གི་ལོ་ཟླའི་ནང་བུ་ཕྲུག་སློབ་གྲྭར་བསྐྱལ་ཞིང་། སྐབས་དེ་དུས་ལ་མཚོན་ན་སློབ་ཆུང་གི་ཆ་རྐྱེན་ཤིན་ཏུ་ཞན་ལ། ད་ལྟ་དང་མི་འདྲ་བར་ལོ་རིམ་གྱི་དབྱེ་བ་གསལ་པོར་བཀར་མེད། ཐ་ན་སློབ་དེབ་ཀྱང་ཆ་ཚང་ཞིག་མེད་ཅེས་ཁོང་ཉིད་ཀྱིས་གསུངས། ལྷག་པར་དུ་བོད་ཡིག་སློབ་ཁྲིད་ནི་དེ་བས་སྐྱ་ཟད་སྔོ་སྡུག་གི་དུས་ལ་འཁེལ་ཡོད། དེ་ལྟར་སློབ་ཆུང་གི་མིང་ཙམ་གྱི་ཐོག་ནས་ལོ་ངོ་དུ་མར་སློབ་སྦྱོང་བྱས་ཤིང་། 1974ལོ་སྟེ་རང་ལོ་བཅུ་གསུམ་ཐོག རིན་སྤུངས་རྫོང་གི་སློབ་འབྲིང་གསར་འཛུགས་ཀྱི་སྐབས་དང་བསྟུན་ནས་ཁོང་ཉིད་སློབ་འབྲིང་འགྲིམ་པའི་སྐལ་བ་ལྡན་མོད། 1976ལོའི་ཟླ་9པར་སློབ་འབྲིང་གི་སློབ་གཉེར་བར་བཅད་དེ། གཞི་རིམ་དུ་དམངས་བཙུགས་སློབ་གྲྭའི་དགེ་རྒན་བྱེད་དུ་སོང་། 1986ལོའི་བར་སྟེ་ལོ་ངོ་བཅུ་ཡི་རིང་ལ་རང་ཉིད་ཀྱི་བསླབ་པ་ཀུན་བུམ་པ་གང་བྱོའི་ཚུལ་དུ་འདོད་ལྡན་སློབ་བུ་དག་ལ་སྦྲང་རྩིའི་བཅུད་བཞིན་གནང་ཞིང་། ལོ་འཁོར་བཅུ་ཡི་རྗེས་ནས་ལས་གནས་སྤོར་ནས་ད་ལྟའི་བར་དུ་གསར་འགོད་པ་དང་རྩོམ་སྒྲིག་པའི་ལས་ཀ་གཉེར།
བཀྲ་ཤིས་དཔལ་ལྡན་ལགས་ཀྱིས་དམངས་ཁྲོད་སྒྱུ་རྩལ་པར་བཅར་འདྲི་བྱེད་བཞིན་པ།
དུས་རབས་གོང་མའི་ལོ་རབས་བརྒྱད་ཅུ་པ་ནས་འགོ་བཙུགས་ཏེ་རྩོམ་རིག་བརྩམས་ཆོས་སྤེལ་འགོ་ཚུགས་ཏེ་སྔ་རྗེས་སུ་《བགྲེས་སོང་ཚེ་རིང་ལ་གོ་འཛོལ་བྱུང་བ།》དང་། 《ཕྱི་ཉིན་གྱི་གནམ་གཤིས་དེ་རིང་ལས་ལེགས་པ་ཡོང་ངེས།》《རྒྱུད་སྐུད་སྟེང་གི་རྣམ་ཤེས།》(རྗེས་སུ་དེང་རབས་ལྷ་མོའི་འཁྲབ་གཞུང་རྡོ་གཞོང་ལའི་དཔྱིད་ཀ་ཞེས་པར་བསྒྱུར་བཟོ་བྱས་ནས་འཁྲབ་གཞུང་《རི་མགོ་མཐོན་པོའི་ཉི་མ།》 《བྲག་ཆ།》)ལ་སོགས་པའི་སྒྲུང་གཏམ་ཐུང་འབྲིང་བཞི་བཅུ་ལྷག་ཙམ་བྲིས་ནས་བོད་རིགས་ཀློག་པ་པོའི་ཁྲོད་དུ་བག་ཆགས་གཏིང་ཟབ་བཞག 1992ལོར་བོད་ཀྱི་ཁྱིམ་ཚང་ཀུན་གྱིས་ཤེས་པའི་སྒྲུང་གཏམ་རིང་གྲས་《ཕལ་པའི་ཁྱིམ་ཚང་གི་སྐྱིད་སྡུག》དཔེ་སྐྲུན་བྱས་པ་དང་། སྔ་ཕྱིར་བོད་རང་སྐྱོང་ལྗོངས་ཀྱི་“ཇོ་མོ་གླང་མའི་རྩོམ་རིག་སྒྱུ་རྩལ་བྱ་དགའ།”དང་། ཀྲུང་གོའི་གྲངས་ཉུང་མི་རིགས་རྩོམ་རིག་བྱ་དགའ་སྟེ་“རྟ་མཆོག་བྱ་དགའ།”རྒྱལ་ཡོངས་རྩོམ་རིག་བྱ་དགའ་སྟེ་“ཀྲོང་ཀྲུང་ཝུན་རྩོམ་རིག་བྱ་དགའ།” ཞིང་ལྗོངས་ལྔའི་དུས་རབས་གསར་པའི་རྩོམ་རིག་གསར་རྩོམ་བྱ་དགའ་སྟེ་གངས་རྒྱན་བུམ་པའི་བྱ་དགའ་སོགས་ཐོབ།བརྩམས་ཆོས་ལ་ལ་རྒྱ་ཡིག་དང་། དབྱིན་ཡིག་ལ་བསྒྱུར་ཡོད་པ་དང་། 《རི་མགོ་མཐོན་པོའི་ཉི་མ།》ཞིང་ལྗོངས་ལྔའི་མཐོ་འབྲིང་བོད་ཡིག་བསླབ་གཞིའི་ནང་བདམས་ཡོད། གཞན་ཡང་སྒྲུང་ཐུང་བདམས་སྒྲིག་《ཕྱི་ཉིན་གྱི་གནམ་གཤིས་དེ་རིང་ལས་ལེགས་པ་ཡོང་ངེས།》(1991ལོ)དང་། སྒྲུང་འབྲིང་བདམས་སྒྲིག་《རྒྱུད་སྐུད་སྟེང་གི་རྣམ་ཤེས།》(1995ལོ།)ལྷུག་རྩོམ་ཕྱོགས་བསྒྲིགས་《ས་སྲོས་ཀྱི་འཆར་སྒོ།》(2010ལོ།)དོན་བརྗོད་ལྷུག་རྩོམ་རིང་གྲས་《དགུན་གཞུང་རིང་མོ།》(2014ལོ།)སོགས་དཔེ་སྐྲུན་བྱས། བོད་ཀྱི་དུས་སྐབས་གསར་པའི་རྩོམ་རིག་དར་མ་ཐག་པའི་དུས་སྐབས་སུ་ཁོང་གིས་ད་དུང་རྩོམ་རིག་ཞིབ་འཇུག་ཐད་ལའང་དཔྱད་རྩོམ་ཁ་ཤས་བྲིས་པས་བག་ཆགས་ཟབ་མོ་བྱུང་ཞིང་།དོན་གྲུབ་རྒྱལ་གྱི་བརྩམས་ཆོས་ལ་རྒྱུད་རིམ་ལྡན་པའི་ཞིབ་འཇུག་གི་དཔྱད་རྩོམ་ཐོག་མ་ཡིན་པའི་《དོན་གྲུབ་རྒྱལ་གྱི་བརྩམས་འབྲས་དང་དེས་བོད་ཡིག་གི་དུས་སྐབས་གསར་པའི་རྩོམ་རིག་ལ་ཐེབས་པའི་ཤུགས་རྐྱེན་སྐོར།》ཞེས་པ་དང་། 《དུས་སྐབས་གསར་པའི་བོད་ཡིག་བརྩམས་སྒྲུང་ལ་རགས་ཙམ་དཔྱད་པ།》ལྟ་བུ་ནི་ད་ལྟའང་ཀློག་པ་པོའི་སེམས་ན་གསལ་པོར་གནས་ཡོད། ཉེ་ཆར་ད་དུང་ཞིབ་འཇུག་སློབ་མ་དང་མཉམ་དུ་ལེགས་འགྲུབ་བྱས་པའི་ཕྱི་རྒྱལ་གྱི་ལེགས་བཤད་གྲགས་ཅན་བསྒྱུར་རྩོམ་《འཇིག་རྟེན་ལུགས་ཀྱི་བསྟན་བཅོས།》ཞེས་པ་མི་འགྱངས་པར་བོད་ལྗོངས་མི་དམངས་དཔེ་སྐྲུན་ཁང་ནས་དཔེ་སྐྲུན་བྱེད་གྲབས་ཡོད་པ་རེད། དེ་ཡང་ད་ལྟ་སྔར་བཞིན་རྩོམ་རིག་གསར་རྩོམ་གྱི་བྱ་བའི་རྒྱུན་སྐྱོང་བཞིན་ཡོད་དེ།
བཀྲ་ཤིས་དཔལ་ལྡན་ལགས་ཀྱི་བརྩམས་ཆོས་ཁག་གཅིག
ཁོང་གིས་བོད་ལྗོངས་ཉིན་རེའི་ཚགས་པར་ཁང་གི་སྤྱི་ཁྱབ་རྩོམ་སྒྲིག་པ་གཞོན་པ་དང་། མཐོ་རིམ་རྩོམ་སྒྲིག་པ། བོད་ལྗོངས་རྩོམ་པ་པོའི་མཐུན་ཚོགས་ཀྱི་ཀྲུའུ་ཞི། བོད་ལྗོངས་ལོ་ཙཱ་བའི་མཐུན་ཚོགས་ཀྱི་ཚོགས་གཙོ་གཞོན་པ། རྒྱལ་ཡོངས་ཐ་སྙད་བཀས་བཅད་མཁས་དབང་ཚོགས་ཆུང་གི་ཁོངས་མི་སོགས་ཀྱི་འགན་གཅིག་ལྕོགས་སུ་བཞེས་ཡོད།
བྱང་ཐང་ནས་འབྲོག་མི་ཞིག་ལ་བཅར་འདྲི་བྱེད་བཞིན་པ།
རྩོམ་པ་པོ་བཀྲ་ཤིས་དཔལ་ལྡན་གྱིས་ཆེས་ཐོག་མའི་བརྩམས་ཆོས་སམ་ཀློག་པ་པོ་དག་གི་སྤྱན་སྔར་ཐོག་མར་དྲངས་པའི་《བགྲེས་སོང་ཚེ་རིང་ལ་གོ་འཛོལ་བྱུང་བ།》ནས་འགོ་བརྩམས་ཏེ། རྩོམ་རིག་གསར་རྩོམ་གྱི་ལམ་ལ་ཆས་ཤིང་། ཁོ་ར་ཁོར་ཡུག་གི་འཚོ་བའི་རྒྱབ་ལྗོངས་དང་དུས་རབས་ཀྱི་རྒྱབ་ལྗོངས་གཞིར་བཟུང་ནས་སྔ་གཞུག་ཕུལ་ཏུ་བྱུང་བའི་བརྩམས་ཆོས་གང་མང་བཀྲམ་མྱོང་ལ། ད་ལྟ་ཀློག་པ་པོ་དག་ལ་ཆེས་ཆ་རྒྱུས་ཡོད་པ་ནི་ཁོའི་ཚབ་མཚོན་བརྩམས་ཆོས་《ཕལ་བའི་ཁྱིམ་ཚང་གི་སྐྱིད་སྡུག》དང་《རྒྱུད་སྐུད་སྟེང་གི་རྣམ་ཤེས།》། 《དགུན་གཞུང་རིང་མོ།》སོགས་ཡིན་ལ། རྗོད་བྱེད་ཚིག་གོ་བདེ་ཞིང་སྲོལ་རྒྱུན་གྱི་གཏམ་དཔེ་མང་དུ་བཀོལ་ནས་རྩམ་དྲི་དང་མར་དྲི་ཐུལ་ཞིང་། རྩོམ་པ་པོ་རང་ཉིད་ཆེས་ཆ་རྒྱུས་ཡོད་པའི་ཞིང་འབྲོག་གི་འཚོ་བ་དག་ཤར་མར་བྲིས་ཡོད་ལ། ཁོ་བོའི་བརྩམས་ཆོས་དག་བརྒྱུད་དེ་སྐབས་དེའི་སྤྱི་ཚོགས་འཚོ་བ་ཅི་འདྲ་ཡིན་པ་དང་སྐབས་དེའི་དབུས་གཙང་ཕྱོགས་ཀྱི་སྤྱི་ཚོགས་ཀྱི་རྣམ་པ་ཅི་འདྲ་ཡིན་པ་སོགས། རྩོམ་པ་པོས་བརྩམས་ཆོས་དུ་མ་ལས་ངང་ངམ་ཤུགས་ཀྱིས་མཚོན་ཡོད། ཁོང་གི་སྒྲུང་གཏམ་དང་ལྷུག་རྩོམ། འབོལ་རྩོམ་དག་ཀྱང་སྤྱི་ཚོགས་འཚོ་བའི་ས་ཞིང་གཤིན་པོར་རྐང་བཙུགས་ཏེ་བྱུང་བའི་སྒྱུ་རྩལ་གྱི་འབྲས་བཟང་ཁུར་དུ་དུད་པ་ཞིག་ཡིན་ལ། དབུས་གཙང་གི་ས་ཁུལ་བྱེ་བྲག་པའི་གནའ་དེང་གི་གཏམ་རྒྱུད་བརྗོད་པར་བརྟེན་ནས་བོད་ཀྱི་སྤྱི་ཚོགས་གསར་རྙིང་གི་འཚོ་བར་ཞིབ་བསྡུར་བྱས་ཤིང་། བསམ་བློ་དང་ལམ་ལུགས་གསར་རྙིང་གང་ལ་ཡང་ཕྱོགས་ཞེན་དུ་མ་སོང་བར། དངོས་གཙོ་སྨྲ་བའི་ལམ་ནས་མཚོན་པར་བགྱིས་ཡོད། ཁོང་གིས་རང་ལོ་བཅོ་ལྔའི་སྟེང་དམངས་བཙུགས་དགེ་རྒན་གྱི་འགན་བཞེས་པ་ནས་བཟུང་། གསར་རྩོམ་གྱི་ཆར་ཆུ་མི་འདོད་ཐན་པས་སྐམ་མ་མྱོང་། ད་ལྟའི་བར་བརྩམས་ཆོས་བདུན་ཅུ་ལྷག་ཀློག་པ་པོ་དག་གི་མིག་མཐོང་ལག་ཟིན་ཏུ་གྱུར་ཡོད་ལ། ད་སྔའི་བར་ཁོང་གི་བརྩམས་ཆོས་གང་མང་ལ་དཔྱད་པ་གཏོང་མཁན་ཆར་རྗེས་ཀྱི་ཤ་མོ་བཞིན་བརྡོལ་ཡོད་ལ། ད་ལྟའི་དུས་སུའང་ཁོང་གི་རྩོམ་པའི་འདེགས་འཇོག་བཞག་མེད་པར་མུ་མཐུད་དུ་གསར་རྩོམ་བྱེད་བཞིན་པའི་སྒང་ཡིན་པས། ང་ཚོས་མཉམ་དུ་ཁོང་ཉིད་ཀྱི་དེ་ལས་ལྷག་པའི་བརྩམས་ཆོས་དུ་མ་ལ་ཆར་འདོད་བྱིའུ་ཚུལ་དུ་སྒུག་པར་བྱའོ། །
མི་སྣ་གྲགས་ཅན་བློ་དགའ་དང་མཁས་དབང་ནོར་བྲང་ཨོ་རྒྱན་བཅས་ཀྱི་ལྷག་དུ་གསུང་གླེང་གནང་བཞིན་པ།


text:
ནང་དོན་མདོར་བསྡུས།
གློག་བརྙན་དེ་ནི་དབྱིན་ཇིའི་ཝའེ་ཐི་དིས་ཞེས་པའི་བྱ་གསོ་རྭ་བའི་ནང་གི་བྲན་གཡོག་ཚོས་འཚོ་བ་དེ་བསྟན་པ་བྱས་ཡོད། བྱ་གསོ་ར་བའི་བདག་མོ་ལྩམ་མོ་ཐི་ཝིས་དིས་ནི་ཧམ་སེམས་ཆེན་པོ་ཞིག་ཡིན་ཏེ། ཉིན་ལྟར་བྱ་མོ་ལས་སྒོ་ང་མང་ཙམ་ལོན་ཐབས་ཀྱི་བསམ་བློ་རྐྱང་རྐྱང་བཏང་། སྐུ་ཞབས་ཐི་ཝིས་དིས་ཉིན་ལྟར་ཁྱི་གཉིས་ཁྲིད་ནས་སྒོ་རར་སྐོར་ཏེ་བྱ་མོ་རྣམས་ཀྱི་བཟའ་སྡོད་སྤྱོད་གསུམ་ལ་བལྟ་དཔྱོད་བྱས། གལ་སྲིད་བྱ་མོ་ཚོས་སྒོ་ང་བཏང་མེད་ན་དེར་ཆགས་སྒོ་ནི་འབྱུང་བ་ཤག་ཤག་རེད། ཡིན་ནའང་བྱ་མོ་ཅིན་དིས་ནི་སྤྱང་གྲུང་ཅན་ཞིག་དང་དཔའ་ངར་ལྡན་པ་ཞིག་རེད། ཁོ་མོས་གནས་བབས་དེར་མགོ་མ་སྒུར་བར་དུས་གང་རུང་ཞིག་ལ་བྱ་མོའི་ཚོགས་འཁྲིད་ནས་བྲོས་ཐབས་བྱས། བྱ་མོ་དེ་ཚོ་ནི་ཆེས་མཐོ་བའི་ལྕགས་རའི་ནང་དུ་བཅུག་ཡོད་པ་རེད། ཁོ་ཚོས་ཉིན་ལྟར་སེམས་ཁྲལ་བྱ་རྒྱུ་ནི་སང་ཉིན་སོ་སོ་གསོན་ཨེ་ཐུབ་བམ་བསམ་ནས་བསྡད་དགོས། ཁོ་ཚོའི་རེ་བ་ཆེས་ཆེ་ཤོས་ནི་ནམ་ཞིག་ལ་ལྕགས་ར་ནས་ཕྱི་ཐོན་ཐུབ་ནས་ཕྱི་རོལ་གྱི་འཇིག་རྟེན་ལ་བལྟ་རྒྱུ་དེ་རེད། བྲོས་ཐབས་ཀྱི་བྱ་འགུལ་རེ་རེ་བཞིན་སྟོང་པར་གྱུར་རྗེས་ཁོ་ཚོའི་འགོ་གཙོ་མི་སྣས་ད་དུང་རྒྱུན་འཁྱོངས་ཀྱིས་དཀའ་ཚེགས་དེ་ལས་བགྲོལ་ཐུབ་པ་བྱ་དགོས་ཟེར་ནས་ཐབས་ཤེས་འཚོལ་བར་བྱས། ས་ཆ་དེ་ནི་སྤྱིར་བཏང་གི་བཙོན་ས་ཞིག་མ་ཡིན་ལ་ཁོ་ཚོ་ཡང་སྤྱི་བཏང་གི་བཙོན་པ་ཞིག་ཀྱང་ག་ལ་ཡིན། ཁོ་ཚོ་ནི་ཝའེ་ཐི་དིས་བྱ་གསོ་ར་བའི་བྱ་མོ་རྣམས་པ་རེད། སུ་ཡིས་སྒོ་ང་བཏང་ན་དེ་ནི་མི་རྣམས་ཀྱི་སྒྲོག་རྩེ་སྟེང་གི་བཟའ་རྒྱུར་འགྱུར་འགྲོ་བ་རེད། མི་རྣམས་ཀྱི་བཟའ་མར་འགྱུར་བ་དེ་ལྟ་བུའི་ལས་དབང་ལ་ཁ་ལོ་བསྒྱུར་ཆེད་ཁོ་ཚོའི་འགོ་གཙོ་ཅིན་ཅེའེ་དང་རོགས་ཟླ་ཚང་མས་ལྕགས་ར་དེ་ལས་བརྒལ་ཏེ་རང་དབང་གི་འཚོ་བ་འཚོལ་དུ་འགྲོ་རྒྱུའི་བློ་ཐག་བཅད། འདོད་རྔམ་ཆེ་བའི་ལྩམ་མོ་ཐི་ཝིས་དིས་བྱ་ཤའི་བག་ལེབ་བཟོ་སའི་འཕྲུལ་འཁོར་ཞིག་བཙུགས་བཞིན་ཡོད་པ་དེས་དངུལ་མང་པོ་ཞིག་བསགས་དགོས་བསམ། བྱ་མོ་ཚོ་ངེས་པར་དུ་འཕྲུལ་འཁོར་དེ་བཙུགས་མ་ཚར་གོང་དུ་བྲོས་ཐུབ་པ་བྱ་དགོས་ཏེ་དེ་ལྟར་མ་བྱུང་ཚེ་ཁོ་ཚོ་ཚང་མ་མཉམ་དུ་བྱ་ཤའི་བག་ལེབ་ཏུ་འགྱུར་སྲིད་པས་ཁོ་ཚོར་ཡོད་པའི་དུས་ཚོད་ནི་ཇེ་འཐུང་ནས་ཇེ་འཐུང་དུ་ཕྱིན། སྐབས་དེར་བྱ་ཕོ་ལོ་ཅིས་གནམ་ནས་ལྷུང་བས་ཁོང་གི་རོགས་རམ་འོག་བྱ་ཚོགས་ཀྱིས་བྲོས་བྱོལ་དུ་འགྲོ་བའི་འཆར་གཞི་བཟོས། བྱ་ཕོ་དེས་ཉིན་ལྟར་ཁོ་ཚོར་འཕུར་སྟངས་ཀྱི་ཤེས་བྱ་བསླབ་པ་བྱས། འཕུར་འགོ་དངོས་སུ་བརྩམས་པའི་ཉིན་དེར་བྱ་གསོ་ར་བ་ནི་ལོ་སར་པ་ཤར་བ་ལྟ་བུའི་འཁྲུག་པོ་བྱུང་། ཡིན་ནའང་། བྱ་ཕོ་ལོ་ཅིས་ཀྱིས་བྱ་དེ་རྒན་པོས་ཁོ་ལ་སྤྲད་པའི་དབྱིན་ཇིའི་རྒྱལ་རྒྱུད་མཁའ་དམག་གི་དྲན་རྟགས་དེ་དང་རྒྱ་ཁྱབ་བརྡ་སྦྱོར་རལ་འཕྲོ་དེ་གཉིས་བཞག་ནས་ཕྱིན་ཚར། རྒྱ་ཁྱབ་བརྡ་སྦྱོར་དེ་ཡིས་ཁོང་ཚོར་བློ་སྐྱེད་ཐེབས་ནས་འཕུར་བྱེད་གནམ་གྲུ་དེ་བཟོ་འགོ་བརྩམས། དེ་བཟོས་ཚར་ནས་ཁོང་ཚོ་བྲོས་བྱོལ་དུ་འགྲོ་ལ་ཉེ་དུས་བདག་པོས་མཐོང་དེ་ཁོང་ཚོ་དང་འཐབ་རྩོད་བྱས་པ་དང་། སྐབས་དེར་བྱ་ཕོ་ལོ་ཅིས་ལོག་སླེབས་ནས་ཁོ་ཚོ་ལ་རོགས་པ་བྱས་ཏེ་མཐར་ཉེན་ཁ་ལས་གྲོལ་ཏེ་ཁོང་ཚོས་ཡུན་རིང་དུ་རེ་བ་བཅངས་པའི་རྩྭ་ཐང་དུ་འབྱོར་བ་དང་ཞི་བདེའི་འཚོ་བར་རོལ་བ་བཅས་གསལ་ལོ།
མདོར་ན་འགུལ་བརྙན་དེ་ནི་བྱ་མོའི་ཚོགས་འཇིགས་སྐྲག་གི་འཚོ་བ་ལས་ཐར་ཆེད་རང་གི་བློ་རིག་བེད་སྤྱད་ནས་ར་བ་ཕྱི་ཡི་ཞི་བདེ་དང་རང་དབང་ལ་བརྩོན་པ་ཞིག་བསྟན་ཡོད། །
《བྱ་ཕྲུག་མགྱོགས་པོ་བྲོས》 ཞེས་པའི་འགུལ་བརྙན་དེ་ནི་༢༠༠༠ལོའི་སྤྱི་ཟླ༦པར་ཨ་མི་རི་ཁ་དང་ཡོ་རོབ་ཏུ་བསྟན་རྗེས་ཧ་ཅང་དར་གསོ་ཆེན་པོ་བྱུང་། གློག་བརྙན་དེའི་འཁྲབ་ཁྲིད་པ་ནི་འགུལ་བརྙན་སྒྲིག་བཟོ་ཀུང་སི་ཨ་ཏི་མམ་ཀུང་སིའི་འཁྲབ་ཁྲིད་པ་མྱིད་ཁི• ཕའ་ཁི(Peter Lord)ཞེས་པ་དེ་ཡིན་ཞིང་ཁོང་ལ“འདམ་བཟོའི་འགུལ་རིས་ཀྱི་གློག་བརྙན་མི་སྣ”ཞེས་འབོད། ཁོང་ནི་རང་སོའི་ལྟ་བ་མང་ལ་ཤེས་རྒྱ་ཡངས་པའི་མི་ཞིག་ཡིན། ཁོང་ཆུང་དུས་ནས་འགུལ་རིས་ལ་དགའ་པོ་ཡོད་དེ། དགུང་ལོ་གཉིས་ཀྱི་སྐབས་རྩི་གསར་དུ་གསོས་པའི་ཐབ་ཚང་གི་གྱང་ངོས་སུ་རྒྱུན་རིང་ལ་ནོག་ཏུ་མི་འགྲོ་བའི་ལྕགས་སྨྱུག་གིས་གསོན་ཉམས་ལྡན་པའི་མེ་འཁོར་གྱི་རི་མོ་གང་བྲིས་པ་དང་དགུང་ལོ་བཅུ་གསུམ་ལ་སླེབས་དུས་སུ་ཁོང་ཚང་གི་སྒོ་རའི་ནང་འགུལ་བརྙན་བཟོ་འགོ་བརྩམས། ཁོང་གིས་དངུལ་བསགས་ནས་ཧའོ་རྨིད་བརྒྱད་ཀྱི་བརྙན་ཆས་ཤིག་ཉོ་འདོད་བྱུང་བས་དབྱར་ཁའི་དུས་ཚོད་གང་པོར་བྱ་ཤར་ཐོམ་བཟོ་བྱེད་སའི་བཟོ་གྲྭ་ཤིག་གི་ནང་དཀའ་ངལ་ལ་འབད། ཉིན་ལྟར་བྱ་རོ་སྟོང་ཕྲག་མང་པོ་འཕྲུལ་འཁོར་ནང་ནས་ཡར་འདོན་མར་འདོན་བྱས་པ་མཐོང་བ་དེས་ཁོང་གིས་རྗེས་སུ《བྱ་ཕྲུག་མགྱོགས་པོ་བྲོས》 ཞེས་པའི་འགུལ་་བརྙན་དེ་སྒྲིག་བཟོ་བྱ་བར་བློ་སྒོ་སྐྱེས།
(རྩོམ་སྒྲིག་པ།ཀརྨ་རྣམ་རྒྱལ།)


text:
TED(ནིtechnology, entertainment, designཡི་ཨིན་ཡིག་གི་སྐུང་ཡིག་སྟེ། ལག་རྩལ། རྩེད་འཇོ། ཇུས་འགོད་ཀྱི་དོན་ཡིན།)ནི་ཨ་རིའི་ཁེ་ཕན་མི་གཉེར་བའི་སྒེར་གྱི་ལས་ཁུངས་ཤིག་ཡིན་ལ། རྩ་འཛུགས་འདི་གའིTEDཚོགས་ཆེན་ལས་ཁུངས་ཀྱི་མིང་དུ་ཐོགས་པ་རེད། འདུ་ཚོགས་འདིའི་དགོངས་དོན་ནི“བསམ་བློའི་མཐུ་ཡིས་འཇིག་རྟེན་བསྒྱུར”བྱ་བ་དེ་ག་ཡིན། TEDནི1984ལོར་ཚུགས།འཛུགས་མཁན(Richard Saul Wurman)ཡིན། 2002ལོ་ནས་བཟུང་། Chris AndersonགྱིསTEDགྱི་གཙོ་འགན་བཞེས་ཏེ། མྱུ་གུ་ཐེབས་རྩ་ཚོགས་པ(The Sapling Foundation)བཙུགས་པ་མ་ཟད། TEDཚོགས་ཆེན་ཡང་བསྐོངས།ལོ་རེའི་ཟླ3པར།TEDཚོགས་ཆེན་གྱིས་ཨ་རི་ནས་ཚན་རིག་དང་ལག་རྩལ། རྩོམ་རིག རོལ་དབྱངས་སོགས་ཀྱི་ཁྱབ་ཁོངས་ཀྱི་སྐྱེས་ཆེན་གང་མང་ཞིག་གདན་ཞུ་བགྱིས་ཏེ། ཁོང་ཚོའི་ལག་རྩལ་དང་སྤྱི་ཚོགས། མིའི་བསམ་གཞིགས་དང་འཚོལ་ཞིབ་སྐོར་གྱི་ལྟ་དགོངས་ཚན་ཁ་མ་ཉམས་དག་ཀུན་གྱི་བདུད་རྩིར་འཇོ་བར་བྱེད། TEDགཏམ་བཤད་ཀྱི་ཁྱད་ཆོས་ནི། ལྟ་བ་དམིགས་སུ་ཐོན་པ། ཁ་རི་ཐུག་གིས་བརྗོད་བྱར་འཇུག་པ། རྣམ་གྲངས་མང་བ། དགོངས་ཚུལ་གསར་པ་ཡིན་པ་བཅས་སོ། །
ལོ་རྒྱུས།
TEDནི1984ལོར(Richard Saul Wurman)གྱིས་གསར་དུ་བཙུགས། 1990ལོ་ནས་བཟུང་ཨ་རིའི་ཁ་ལེ་ཧྥོར་ཉི་ཡའི་གྲོང་ཁྱེར་མོན་ཐི་རེར་ལོ་རེར་ཐེངས་རེ་བསྡུས་ཤིང་། དེང་སང་འཛམ་གླིང་གི་གྲོང་ཁྱེར་གཞན་ནས་ཀྱང་ལོ་ཕྱེད་ལ་ཐེངས་རེ་སྤེལ་བཞིན་ཡོད།ཁོ་ཅག་གིས་འཛམ་བུའི་གླིང་གི་བསམ་བློའི་དེད་དཔོན་དང་ཕྱག་ལེན་ལ་མཁས་པ་དག་གདན་དྲངས་ཏེ་ཁོང་ཅག་གི་བྱ་གཞག་སྐོར་གསུང་དུ་འཇུག་གི་ཡོད། “TED”སྟེ“ལག་རྩལ”“རྩེད་འཇོ”“ཇུས་འགོད”དེ་ཐ་སྙད་གསུམ་གྱི་མིང་མགོས་གྲུབ་ཅིང་། རྒྱ་ཆེ་བའི་ཁྱབ་ཁོངས་འདི་གསུམ་གྱིས་འུ་ཅག་གི་མ་འོངས་པ་བསྐྲུན་ཅིང་སྐྲུན་བཞིན་ཡོད།
དོན་དངོས་ཐོག་ནས་འདུ་ཚོགས་འདིར་གླེང་བྱའི་ཁྱབ་ཁོངས་ཀྱང་རྒྱ་ཇེ་ཆེ་སྟེ་འདིའི་ཁོངས་སུ་ཕལ་ཆེར་ལྟ་བ་མ་འདུས་པ་མེད་ལ།ཚོགས་ཞུགས་གཟིགས་མཁན་ཡང་ཁེ་ལས་ཀྱིCEOདང་། ཚན་རིག་པ། གསར་གཏོད་པ། དགེ་ལས་པ་སོགས་ཏེ་གཏམ་བཤད་པ་དག་དང་ཨ་མཉམ་ཆ་མཉམ་ལྟ་བུ་ཡོད། ཁུ་ལིན་ཐོན། (Clinton)པེལ་ཀེ་ཚི། (Bill Gates)ཨིན་ཇིའི་སྲོག་ཆགས་རིག་པ་བ་ཇན་གྷོ་ཌོལ (Jane Goodall)ཨ་རིའི་བཟོ་སྐྲུན་འཆར་འགོད་མཁན་པོ(FrankOwenGehry)། གཞས་པ་ཕོལ་སེ་མོན(Paul Simon)། ཝིར་རྗིན་ཚོང་རྟགས་གསར་འཛུགས་མཁན་རི་ཆར་ཌི་བྷི་རན་སོན(Richard Branson)སོགས་དེ་སྔོན་གདན་ཞུའི་སྐུ་མགྲོན་དུ་ཕེབས་མྱོང་།
TEDཡི་གཏམ་བཤད་དམ་འཆད་ཁྲིད་ཆེད་ལས་ཡིན་པ། གཏམ་ཉོག་མེད་པ། ལྟ་བ་གསལ་པ། རྣམ་གྲངས་མང་བ། ལྟ་དགོངས་གསར་པ་བཅས་ཡིན་པའི་མི་ཚད།TEDགཏམ་བཤད་རེའི་དུས་ཚོད་ཀྱང་སྤྱིར་བཏང་བྱས་ན་སྐར་མ18ལས་མི་མང་ངོ་། ། སྐབས་རེར་ཁྱེད་ཀྱིས་གོ་དཀའ་བ་འབྱུང་ནའང་། བསམ་བློའི་བརྗེ་རེས་དང་གཙུབ་བརྡར་ལས་ངེས་པར་སྲིད་པ་ནི།ideas Worth Spreadingསྟེ། བསམ་བློའི་མཐུ་ཡིས་འཇིག་རྟེན་བསྒྱུར་ཅེས་པ་དེའོ།།2006ལོ་ནས་བཟུང་། TEDགཏམ་བཤད་ཀྱི་བརྙན་ཟློས་དག་དྲ་ཐོག་ཏུ་འཇོག་མགོ་བརྩམས་ཤིང་། 2010ལོའི་ཟླ4པར། TEDགཞུང་ཕྱོགས་དྲ་བར་བསྡུས་པའིTEDགཏམ་བཤད་བརྙན་ཟློས་ཀྱི་གྲངས650ལ་སླེབས།
ད་རེས་སློབ་སྐབས་འདིར་བོད་བརྙན་གྱི་ལས་གཞི་དག་ལས་ཆེ་ཤོས་གཅིག་ནི“TEDབོད་འགྱུར་ལས་གཞི”འདི་ཉིད་ཡིན་ཏེ། TEDམུ་འབྲེལ་གྱི་གཏམ་བཤད་ཀྱི་དགེ་མཚན་ཕལ་ཆེར་གོང་གི་ངོ་སྤྲོད་དུ་བཤད་ཟིན་པ་ལྟར་ཡིན་ལ། འདི་བོད་འགྱུར་བྱེད་པའི་རྒྱུ་མཚན་གཙོ་བོ་གཅིག་ནི་རང་རེའི་བོད་སྐད་སྨྲ་བ་རྣམས་དང་འཛམ་གླིང་གི་ཆེད་མཁས་རྣམས་འཕྲད་སའི་སྟེགས་བུ་ཞིག་འདོན་སྤྲོད་བྱ་ཆེད་དང་། འཛམ་གླིང་མཁས་པ་རྣམས་ཀྱི་བློ་གྲོས་ཀྱི་ཉིང་ཁུ་འོ་སྐོལ་ཚོས་ཀྱང་དུས་ཐོག་ཏུ་མྱོང་ཐུབ་པའི་ཕྱིར་དུ་ཡིན།གཉིས་པ་ནི། དེ་སྔོན་ངེད་ཅག་གིས་གློག་བརྙན་བརྙན་ཡིག་ཇི་སྙེད་ཅིག་བསྒྱུར་ཡང་བརྙན་ཟློས་ཀྱི་བོངས་ཚད་ཆེ་དྲགས་པས་ཡར་དྲ་བར་བཞག་ནས་ཀུན་གྱི་གཟིགས་མོར་འགྲེམ་དཀའ་བས། བོངས་ཆུང་ལ་ཀུན་གྱི་བློ་སྒོ་འབྱེད་ཐུབ་པ། དྲ་བར་འཇོག་སླ་བའི་བརྙན་ཟློས་ཤིག་འཇོག་ཐུབ་ན་ཅི་མ་རུང་སྙམ་ནས་ཚོགས་མི་དག་གིས་གྲོས་བྱས་མཐར། TEDབོད་འགྱུར་བྱ་རྒྱུར་འཆམ་སྟེ་ཐག་གིས་བཅད་པ་ཡིན།དེ་སྔོན་དྲ་བ་ལསTEDབོད་འགྱུར་ལས་གཞི་ཞེས་བརྩམས་ཆོས་གཅིག་བསྒྱུར་པ་མཐོང་ནའང་། ཕལ་ཆེར་མི་ཚེགས་ལས་ཚེགས་ཀྱིས་མ་ལྕོགས་པར་བསྐྱུར་བཞག་པ་འདྲ། དེ་བས་ཁོ་བོ་ཅག་གིས་བོད་འགྱུར་ལས་གཞི་འདི་རང་རེའི་ད་ལྟའི་སྤྱི་ཚོགས་དང་ཁོར་ཡུག་ལ་མཁོ་ཆེ་བར་མཐོང་ནས། ལས་གཞིར་ཚན་ཁག་ཆེད་བཙུགས་ཀྱིས་བསྒྱུར་མགོ་བརྩམས་པ་ཡིན་ལ། TEDལས་གཏམ་བཤད་ཧྲག་འདེམས་བྱས་ཐོགལས་མི་རེས་གཟའ་འཁོར་གཉིས་རེར་བརྩམས་ཆོས་གཅིག་རེ་བསྒྱུར་རྒྱུ་བྱས་ཡོད།


text:
རྒོལ་གཏམ་གཅིག་དང་། གསལ་འདེབས་གཅིག
(ཁ་བྱང་གི་འགྲེལ། རྒོལ་གཏམ་འདི་རྒྱ་ལ་ཡིན། གསལ་འདེབས་དེ་བོད་ལ་ཡིན།)
བོད་ཀྱི་སྲིད་སྐྱོང་འབུམ་རམས་པ་བློ་བཟང་སེངྒེ་མཆོག་གིས་དབུ་འཁྲིད་པའི་ད་ལྟའི་བཀའ་ཤག་གིས་གོང་འོག་གནས་སྟངས་ལ་དཔག་པའི་སྤྱི་ཚོགས་ཡར་རྒྱས་སྲ་བརྟན་དང་། གངས་སྐྱིད་ལས་ཁུངས་ཁག་གསར་སྐྲུན་རྒྱ་སྐྱེད། རྒྱལ་སྤྱིའི་ཐོག་དབུ་ཁྲིད་གཞན་དང་འདྲ་མཉམ་གྱིས་ཆེ་མཐོང་ལྡན་པས་བོད་དོན་ཁྱབ་སྤེལ་སོགས། སྤྱི་ཡོངས་ཀྱི་ཆ་ནས་སྤོབས་པ་དང་བསྔགས་བརྗོད་ཞུ་འོས་ཀྱི་ལས་དོན་བསྒྲུབས་དང་སྒྲུབ་མུས་བསྔགས་པའི་འོས་སུ་མཆིས་ཤིང་། དེ་བཞིན་མ་འོངས་ཕུགས་དམིགས་ཀྱི་འཆར་འགོད་སླད། ལྔ་དང་ལྔ་བཅུ་ཞེས་པའི་ཚོགས་ཆེན་དེ་རིགས་ཀྱང་དགོས་ངེས་སུ་མཐོང་།
འོན་ཀྱང་། ལྔ་དང་ལྔ་བཅུའི་ཚོགས་འདུའི་སྐུ་མགྲོན་དུ་བོད་རྒྱ་ཁོངས་ཡིན་པ་དང་། ༧གོང་ས་མཆོག་རྒྱ་ནག་པ་རེད་ཟེར་མཁན་གྱི་རྒྱ་མི་ཞིག་སྐུ་མགྲོན་དུ་བོས་འདུག་པ་ནི། ལོ་རྒྱུས་ལ་རྩིས་མེད་ཁྱད་གསོད་དང་། བོད་ཀྱི་ངོ་ཚ་ཆེན་པོ་ཞིག་མ་རེད་དམ། མི་སྣ་དེ་ལྟ་བུ་ཞིག་སྐུ་མགྲོན་དུ་འབོད་དགོས་པའི་འོས་སྦྱོར་དང་ངོ་སྤྲོད་དེ་སུ་ཞིག་གིས་བྱས་པ་ཡིན་ནམ། སྐུ་མགྲོན་དེ་དག་གི་རྒྱབ་ལྗོངས་ལ་གཞུང་དང་གོ་སྒྲིག་ཚོགས་ཆུང་གིས་དཔྱད་ཞིབ་གནང་ཡོད་དམ། ཁོ་པའི་རྒྱབ་ལྗོངས་མ་ཤེས་ནས་བོས་པ་ཡིན་ན་མ་ཤེས་མ་དཔྱད་པའི་ནོར་འཁྲུལ་ཡིན་ཞིང་། རྒྱབ་ལྗོངས་ཤེས་ནས་མགྲོན་དུ་བོས་པ་ཡིན་ན། དེ་ནི་བོད་ཀྱི་འཐབ་རྩོད་དང་བོད་མི་མང་ལ་མཐོང་ཆུང་ཁྱད་གསོད་བྱས་པའི་ནོར་འཁྲུལ་ཚབས་ཆེན་ཡིན།
དེ་ཡང་སྤྱི་ལོ ༢༠༡༧།ལོའི་སྤྱི་ཟླ་བཅུ་པའི་ཚེས་ལྔ་ནས་ཉིན་གསུམ་རིང་། རྡ་སར་Pavilion གསོལ་མགྲོན་ཁང་དུ་བཙན་བྱོལ་བོད་གཞུང་གིས་བསྐོངས་པའི་ལྔ་དང་ལྔ་བཅུའི་འཆར་སྣང་ལྷན་ཚོགས་ཞེས་པའི་ཚོགས་འདུ་དང་། རྒྱ་རིགས་འབྲེལ་མཐུད་པའི་ཚོགས་འདུ་གཉིས་ཀའི་སྐུ་མགྲོན་དུ་བོས་པའི་རྒྱ་མི་ཤཱ་མིང་Xia Ming ཟེར་བས་༸གོང་ས་མཆོག་ནི། ཀྲུང་གོ་བ་ཞི་བདེའི་གཟེངས་རྟགས་ཐོབ་མཁན་ཞིག་ཡིན་ཚུལ་དེ་སྔོན་འཁྱོག་བཤད་བྱས་མྱོང་ཡོད་པ་མ་ཟད། སྐབས་དེར་ཡང་སྤྱི་ཚེས་ ༡༡ ཉིན་དབུ་མའི་ལས་འགུལ་ཁང་སོགས། བོད་ཀྱི་གཞུང་འབྲེལ་མ་ཡིན་པའི་ཚོགས་པ་ཁག་ཅིག་གིས་གོ་སྒྲིག་བྱས་ཏེ། ཁོ་པས་རྡ་སར་མང་ཚོགས་ལ་དབུ་མའི་ལམ་གྱིས་རྒྱ་རིགས་མི་མང་ཁྲོད་བཞག་པའི་ཤུགས་རྐྱེན་ཅེས་པའི་ཐོག་གཏམ་བཤད་སྐབས། དེའི་སྐོར་དྲི་བ་བཏོན་པའི་ལན་དུ་༸གོང་ས་མཆོག་རྒྱ་ནག་ཏུ་ཕེབས་མྱོང་བ་དང་། རྒྱ་ནག་མི་མང་འཐུས་མི་ཚོགས་ཆེན་གྱི་ཚོགས་གཞོན་གྱི་མཚན་གནས་བཞེས་མྱོང་བ་རྒྱུ་མཚན་དུ་བགྲངས་ནས། དེ་སྔོན་རྒྱལ་བ་རིན་པོ་ཆེ་ཀྲུང་གོ་བ་རེད་ལབ་པ་དེ་ཁོ་ལ་བདེན་པ་ཡོད་ཚུལ་ཡང་བསྐྱར་ཨུ་ཚུགས་ཀྱིས་ཧམ་བཤད་བྱས་ཡོད་པ་དང་། ད་ལྟ་རྒྱ་བོད་བར་མ་འགྲིག་པ་དེ་གུང་ཁྲན་ཏང་གི་སྲིད་ཇུས་མ་འགྲིག་པས་རེད་ཟེར་བ། ད་དུང་ཁོ་པས་ལོ་རྒྱུས་ནང་བོད་རྒྱ་མི་རིགས་གཉིས་ཡུན་རིང་མཉམ་གནས་ཐུབ་སར་མ་འོངས་པར་གནས་མི་ཐུབ་པ་གང་ཡང་ཡོད་པ་མ་རེད་ཅེས་བཤད་ཡོད། དེ་ལྟར་བོད་མི་རྣམས་རྒྱ་ནག་པ་དང་། བོད་དེ་རྒྱ་ནག་གི་ཆ་ཤས་རེད་ཟེར་བའི་ཧམ་སེམས་མུ་མཐུད་བཟུང་སྟེ། བོད་ཟ་སེམས་ཀྱི་ཧམ་གཏམ་དེ་ལྟར་བཤད་ཀྱང་ད་དུང་བོད་མི་ཚོས་མགོ་བོ་དཀྱོག་དཀྱོག་བྱས་ནས་ཉན་ཡོད།
ང་གངས་ཅན་པའི་བུ་རྒྱུད་ཅིག་ཡིན་པའི་ངོས་ནས་འདིའི་ཐད་གནད་དོན་གཉིས་གསལ་པོ་མ་བཟོ་ཀ་མེད་དུ་གྱུར། དང་པོ། རྒྱ་རྒན་ཤཱ་ལ་ངོ་རྒོལ་གྱི་ཐོག་ནས་གསལ་བརྗོད་བྱ་རྒྱུར། འོ་ན་དབུ་འཁྲིད་གང་ཞིག་རྒྱ་ནག་ཏུ་སོང་བ་ཙམ་གྱིས་རྒྱ་ནག་པ་ཆགས་ཀྱི་ཡོད་ན། ཨ་རིའི་སྲིད་འཛིན་རིམ་པ་ཡང་རྒྱ་ནག་ཏུ་བསྐྱོད་ཡོད་པས། ཁྱོད་ཀྱིས་ཨ་རིའི་ད་ལྟའི་སྲིད་འཛིན་ཌོ་ནལ་ཊོམ་ཡང་རྒྱ་ནག་པ་རེད་ལབ་ཀྱི་ཡོད་དམ།
མ་གཞི་ནས་དེ་སྔོན་སྤྱི་ལོ ༡༩༥༤ ལོར་༧གོང་ས་མཆོག་རྒྱ་ནག་ཏུ་གཟིགས་སྐོར་དང་། སྐབས་དེར་རྒྱ་ནག་མི་མང་འཐུས་མི་ཚོགས་ཆེན་གྱི་ཚོགས་གཞོན་གྱི་མཚན་གནས་བཞེས་དགོས་བྱུང་བ་ནི། མེ་མདའི་སོ་ཁ་ནས་སྤྱི་ལོ ༡༩༥༡ ལོར་གྲོས་མཐུན་དོན་ཚན་བཅུ་བདུན་ཟེར་བ་བཙན་འོག་ཏུ་བཞག་བཅུག་རྗེས། སྤྱི་ལོ ༡༩༥༤ ལོར་གོང་ས་མཆོག་རྒྱ་ནག་ཏུ་མ་ཕེབས་ཀ་མེད་འོག་ཕེབས་དགོས་བྱུང་བ་དང་། གནས་བབས་དེའི་འོག་ནས་མི་མང་འཐུས་ཚོགས་ཀྱི་ཚོགས་གཞོན་གྱི་མཚན་གནས་དེ་བཞེས་དགོས་ཐུག་པ་ཞིག་ལས། རང་འདོད་རང་དབང་གིས་བཞེས་པ་ཞིག་གཏན་ནས་མིན་པ་ལོ་རྒྱུས་ཀྱི་བདེན་དཔང་གསལ་པོ་ཡོད་པས། ཁྱོད་ཀྱི་འཁྱོག་བརྗོད་འདིར་ངོས་ལེན་གཏན་ནས་མེད་པའི་རྒོལ་གཏམ་ནན་པོ་སྤེལ་རྒྱུ་ཡིན།
སྤྱིར་བཙན་རྒྱལ་རིང་ལུགས་པས་མི་སེར་སྤེལ་ཡུལ་གྱི་མཐོ་རིམ་མི་སྣར་གོ་གནས་སྤྲོད་པ་ནི། བདག་དབང་ཐ་དད་ཡིན་པའི་བདེན་དོན་ལོ་རྒྱུས་དང་། བཙན་འཛུལ་གྱི་ནག་ཉེས་སྦས་ཐབས་ཙམ་ལས། རྒྱལ་ཁབ་གཅིག་གྱུར་དང་རང་མོས་ཀྱི་ངོ་བོ་མཚོན་ནུས་ཅི་ཡང་མེད། དཔེར་ན། སྔར་དབྱིན་ཇི་བཙན་རྒྱལ་རིང་ལུགས་པས་རྒྱ་གར་བཙན་བཟུང་སྐབས། རྒྱ་གར་རྒྱལ་ཕྲན་ཁག་གི་རྒྱལ་པོ་སོགས། རྒྱ་གར་མཐོ་རིམ་མི་སྣ་དུ་མར་རྫོང་དཔོན་ལས་རོགས་དང་། གྲོས་ཚོགས་འཐུས་མི་སོགས་ཀྱི་གོ་གནས་སྤྲོད་ལེན་བྱས་ཡོད་ཀྱང་། རྒྱ་གར་བ་ནི་ནམ་ཡང་དབྱིན་ཇི་བ་མིན་པ་བཞིན། རྒྱ་ནག་གི་བཙན་འཛུལ་འོག་ནས་བོད་པ་སུ་ཞིག་ལ་གོ་གནས་ཅི་ཞིག་སྤྲོད་ལེན་བྱས་ཀྱང་། དེས་བོད་པ་རྒྱ་ནག་པ་ཡིན་པ་དང་། བོད་རྒྱ་ནག་གི་ཁོངས་གཏོགས་ཡིན་པ་བསྒྲུབ་མི་ཐུབ་པའི་གནས་ལུགས་དེ་ཤེས་དགོས། རྒྱ་རྒན་ཤཱ་མིང་ལ་ཐག་རིང་འཛམ་གླིང་སྤྱི་ཡོངས་མཐོང་ཐུབ་པའི་མཐོང་རྒྱ་མེད་ཀྱང་། མིག་ཤེལ་དྲེགས་པ་ཅན་དེ་འཕྱི་བརྡར་ཡག་པོ་ཞིག་བརྒྱབ་སྟེ། ཐག་ཉེ་སའི་གླིང་ཆེན་ཨེ་ཤ་ཡའི་ཁུལ་གྱི་རྒྱ་གར་ལོ་རྒྱུས་ཙམ་ལ་ཐེངས་གཅིག་ལྟོས་དང་། དེ་ནས་ཁྱོད་རང་ལོ་རྒྱུས་ལ་བལྟ་རྒྱ་ཆུང་བའམ། ཡང་ན་དྲང་བདེན་སྨྲ་བའི་བློ་སྟོབས་མེད་པའི་ཁྱོད་རང་གི་ངོ་ཚ་དེ་ར་སྤྲོད་གསལ་པོ་ཞིག་ཡོང་ངེས་རེད།
གཉིས་པ། གུས་བརྩི་དང་བཅས་ཏེ། བཙན་བྱོལ་བོད་གཞུང་དང་འབྲེལ་ཡོད་ཤ་ཁྲག་གཅིག་པའི་བོད་པ་ཚོར་གསལ་འདེབས་ཞུ་རྒྱུར།
དུས་རབས་ཉེར་གཅིག་པར་སླེབས་ཀྱང་རྒྱ་རྒན་ཚོས་ངེད་ཅག་བོད་མིའི་མགོ་བོར་ད་དུང་ཡང་འདི་ལྟར་ཧམ་བཤད་འཁྱོག་བརྗོད་བྱས་པ་ནི། ཁོ་པ་ཚོས་ངེད་ཅག་བོད་མི་རྣམས་ད་དུང་ཡང་ཀླ་ཀློ་དང་རྗེས་ལུས་སུ་བརྩི་བའི་མཐོང་ཆུང་ཁྱད་གསོད་ཅིག་ཡིན་ཆོག་ཀྱང་། ང་ཚོའི་གཞུང་དང་། ཚོགས་པ་ཁག་གིས་ཁོ་པ་ལྟ་བུར་གདན་ཞུ་འགྲོ་གྲོན་བཏང་ཞིང་། མགོ་བོ་ཅོག་ཅོག་གིས་ཁོ་པའི་འཁྱོག་བཤད་ཀྱི་ཧམ་གཏམ་ཉན་པ་ནི། “མགོ་རུལ་པ་སྣ་བས་མི་ཚོར།” “བུ་གླེན་པའི་ཕ་ཡི་མགོ་བོ་བཅོམ། “ཟེར་བ་ལྟར། ཡབ་མེས་ཀྱི་བདེན་དོན་ལོ་རྒྱུས་དགྲ་བོས་འཁྱོག་བཤད་བྱེད་པ་ལ་ང་ཚོས་གོ་སྒྲིག་མཐུན་འགྱུར་དང་། ཧམ་གཏམ་དང་ལེན་བྱས་པ་ནི། ཅི་འདྲའི་ཞབས་འདྲེན་ཤིག་མ་རེད་དམ།
བོད་དོན་རྒྱབ་སྐྱོར་བའི་ཞལ་འདེབས་དང་། བོད་མིའི་དང་བླང་དཔྱ་དངུལ་དང་། ཞལ་འདེབས་ཕུལ་བ་རྣམས་འདི་ལྟར་དགྲ་བོའི་སྣེ་ལེན་མཐུན་འགྱུར་ལ་བཀོལ་ན་དེ་ནི། “ཕ་བཟང་པོའི་དངུལ་ཁུག་དེ།། བུ་ངན་པས་ཇག་ཁུག་བྱེད།།” ཅེས་པའི་གཏམ་དཔེ་ལྟར། ནང་ཕུ་ནུས་རྔུལ་ནག་གིས་བསག་ནས་ཕུལ་བའི་རྒྱུ་ནོར་དེ་ཕྱི་དགྲ་བོ་མགྲོན་བསུ་ལ་བཀོལ་བ་ནི། ངོ་མ་ཇི་འདྲའི་སྙིང་ན་བ་དང་། ངོ་ཚ་དགོས་པ་ཞིག་མ་རེད་དམ།
མ་གཞི་ནི། བོད་རྒྱ་ནག་གི་ཆ་ཤས་རེད་ཟེར་བ་དང་། བོད་མི་རྣམས་རྒྱ་ནག་པ་རེད་ཟེར་ནས་ཧམ་བཤད་འཁྱོག་བརྗོད་བྱེད་མཁན་དེ་ནི། བོད་ཀྱི་རྩ་དོན་དང་བདེན་དོན་ཏན་ནས་ཁས་མི་ལེན་མཁན་ཞིག་ཡིན་པ་དང་། མདོར་ན་དེ་ནི་རྒྱ་ནག་གཞུང་གི་འཁྱོག་བཤད་དང་ངོ་བོ་གཅིག་པ་གཅིག་རྐྱང་ཡིན་པས། དེ་ལྟར་བོད་ཀྱི་བདེན་དོན་ལོ་རྒྱུས་ངོས་ལེན་མི་བྱེད་པ་མ་ཟད། ལོ་རྒྱུས་འཁྱོགས་བཤད་ཀྱིས་བོད་རྒྱ་ནག་གི་ཆ་ཤས་རེད་ལབ་མཁན་ཞིག་གིས་འགྲོ་བ་མིའི་ཐོབ་ཐང་དང་དབུ་མའི་ལམ་སོགས་ལ་རྒྱབ་སྐྱོར་ཇི་འདྲ་ཡོད་ཟེར་ཡང་། དོན་དུ་དེ་རིགས་བོད་ཀྱི་བདེན་པའི་དགྲ་བོ་དང་། ལོ་རྒྱུས་ཀྱི་དགྲ་བོ་ཡིན་པས། དེ་དག་བོད་དོན་རྒྱབ་སྐྱོར་བ་ཞིག་ཏུ་ཇི་ལྟར་ངོས་འཛིན་ཐུབ་བམ། ཁས་ལེན་གཏན་ནས་ཐུབ་ཐབས་མེད།
འོ་ན་དབུ་མའི་ལམ་གྱི་རྒྱབ་སྐྱོར་བ་རྣམས་དང་། བོད་དོན་རྒྱབ་སྐྱོར་བ་ཟེར་བ་ལ་ས་མཚམས་དང་ཆ་རྐྱེན་ཅི་ཡང་མི་དགོས་པར། དབུ་མའི་ལམ་གྱི་རྒྱབ་སྐྱོར་བ་ཡིན་ཟེར་བ་དང་། བོད་དོན་རྒྱབ་སྐྱོར་བ་ཡིན་ལབ་རོགས་བྱས་ན། བོད་རྒྱ་ཁོངས་སུ་འགྲེལ་ཀྱང་འགྲིག་གི་ཡོད་དམ། དེ་ལྟར་ན་ངོ་མ་ང་ཚོ་འུ་ཐུག་པ་དང་། ཧ་ཅང་མགོ་སླ་དྲགས་པ་མ་རེེད་དམ།
བོད་དོན་རྒྱབ་སྐྱོར་བ་དང་། དབུ་མའི་ལམ་གྱི་རྒྱབ་སྐྱོར་བ་རྣམས་ཀྱིས་མ་འོངས་བོད་རང་བཙན་སླར་གསོ་ལ་རྒྱབ་སྐྱོར་མ་བྱེད་ཀྱང་། འདས་པའི་བོད་རང་བཙན་གྱི་བདེན་དོན་ལོ་རྒྱུས་དེ་ཁས་ལེན་མཁན་ཞིག་ནི་ངེས་པར་ཡིན་དགོས་སྙམ། གང་ལགས་ཞེ་ན། བོད་ཀྱི་བདེན་པ་ནི་ལོ་རྒྱུས་ཀྱི་བདེན་པ་དེ་ཡིན་ལ། བོད་ཀྱི་རྩ་དོན་ཡང་བོད་ཀྱི་བདེན་དོན་ལོ་རྒྱུས་ཉག་གཅིག་དེ་ཡིན་པས། བོད་དོན་རྒྱབ་སྐྱོར་བའི་མ་མཐའི་ཆ་རྐྱེན་ནི། བོད་ཀྱི་བདེན་པ་ཁས་ལེན་མཁན་ཞིག་ཡིན་དགོས་ཤིང་། ང་ཚོར་ཡང་དེ་ལྟའི་མ་མཐའི་ཚད་གཞི་ཙམ་ཡང་མེད་ན། བོད་དོན་རྒྱབ་སྐྱོར་བའི་ཞབས་སྟེགས་དེ་འཁྱམ་པོ་སྣེ་ལེན་བྱ་ཡུལ་ཙམ་གྱི་རིན་ཐང་ལས་མེད་པར་འགྱུར་ངེས་ལ། དེ་བས་ཀྱང་དགྲ་བོའི་དགོས་མཁོ་སྒྲུབ་མཁན་གྱི་ལས་སྒྲུབ་སྟེགས་བུར་འགྱུར་སྲིད་པས། གཟབ་གྲུང་དང་རྩ་འཛིན་ཡོད་པའི་འགན་འཁུར་འཁྱེར་ཐུབ་དགོས།
དབུ་མའི་ལམ་ལ་རྒྱབ་སྐྱོར་བ་རྒྱ་རིགས་ཧ་ཅང་མང་པོ་ཡོད་ཟེར་བའི་གྲས་སུ་བོད་རང་བཙན་གྱི་བདེན་པ་ཁས་མི་ལེན་པ་མ་ཟད། བོད་རྒྱ་ཁོངས་ཡིན་པ་ཧམ་བཤད་འཁྱོགས་བརྗོད་བྱེད་མཁན་རྒྱ་མི་ཤྭ་མིང་ལྟ་བུ་བགྲང་གི་ཡོད་ན། གྲངས་འདྲེན་དང་འབོད་ཚིགས་དེ་རིགས་ལ་རིན་ཐང་ཅི་ཡང་མེད་པ་མ་ཟད། དེ་ནི་ངོ་མ་ཡབ་མེས་ཀྱི་ལོ་རྒྱུས་དམར་གསོད་བྱེད་མཁན་གྱི་ལག་དམར་བ་ལ་མགོན་སྐྱབས་འཚོལ་བ་དང་། རང་གིས་རང་ཉིད་ལ་མཐོང་ཆུང་དང་དམའ་འབེབས་བྱེད་པ་ཁོ་ན་རེད།
སྤྱིར་རྒྱ་བོད་འབྲེལ་མཐུད་པ་ཁག་གི་གཙོས། འབྲེལ་ཡོད་ལས་བྱེད་ཚོས་རྒྱུན་ལྡན་ཚོགས་འདུ་དང་། གསོལ་ཚིགས། གོང་ས་མཆོག་མཇལ་འཕྲད་བཅས་ལ་བོས་པའི་རྒྱ་མི་དབུ་མའི་ལམ་གྱི་རྒྱབ་སྐྱོར་བ་ཟེར་བ་དག་ལས་མང་པོ་ཞིག་འདི་འདྲ་རྐྱང་རྐྱང་ཡིན་པའི་དོགས་གཞི་ཆེ་ཞིང་། གལ་སྲིད་དེ་ལྟར་ཡིན་ན། དེ་ནི་བོད་ཀྱི་དབུ་འཁྲིད་དང་བོད་ཀྱི་རྩ་དོན་ལ་འགན་མ་འཁུར་བའི་དབུ་སྐོར་དང་། ནག་ཉེས་ཧ་ཅང་ཆེན་པོ་ཡིན་པས། གང་ཟག་དེ་རིགས་ལ་ཧ་ཅང་དོགས་ཟོན་དང་དཔྱད་ཞིབ་ཀྱིས་མ་འོངས་ལོ་རྒྱུས་ནང་དཀར་ནག་དབྱེ་བཀྲོལ་གྱི་བྱུང་བ་ངེས་པར་འགོད་དགོས།
སྤྱིར་བཙན་བྱོལ་བོད་མིའི་རྒྱ་བོད་གནད་དོན་ཐད་ཀྱི་མིང་ཚིགས་བཀོལ་སྟངས་ལ་མཚོན་ན་ཡང། ཉེ་བའི་ལོ་ངོ་བཅུ་ཕྲག་གཅིག་ལྷག་ནས་བཟུང་མགོ་སླ་རུ་དང་མདོག་སྐྱོ་རུ་སོང་སྟེ། དགྲ་བོ་རྒྱ་ནག་ཟེར་བ་ཇེ་ཉུང་དང་། བོད་རང་དབང་རང་བཙན་ཟེར་བ་ཇེ་ཉུང་། རྒྱ་ནག་གིས་བཙན་འཛུལ་ཟེར་བ་ཇེ་ཉུང་། གུང་ཁྲན་ཏང་ཟེར་བ་ཇེ་མང་། རྒྱ་ནག་མི་མང་སྤྱི་མཐུན་རྒྱལ་ཁབ་དང་ཀྲུང་གོ་ཟེར་བ་ཇེ་མང་། རྒྱ་ནག་གི་སྲིད་ཇུས་ཟེར་བ་ཇེ་མང་གི་འཁྲིད་སྟོན་འོག རྒྱ་ནག་གིས་བོད་དུ་བཙན་འཛུལ་བྱས་པའི་ངོ་བོ་ཙམ་ཡང་སྟོན་མི་ནུས་ཤིང་། རང་དབང་རང་བཙན་སླར་གསོའི་སེམས་འདུན་ཙམ་ཡང་སྨྲ་མི་ནུས་པ་མ་ཟད། དེ་དག་རྩོད་མཁན་གླེང་བྱེད་མཁན་རྣམས་ལ་ཉེ་བའི་ལོ་ཤས་རིང་། མ་ཉེས་ཁ་གཡོགས་ཀྱིས་ནག་པོ་བཟོ་ཐབས་སྣ་ཚོགས་བྱས་པ་ནི། རྒྱ་ལ་དགོས་ཀྱང་བོད་ལ་མི་འགྲིག་ཅིང་། ལྷག་པར་ལས་འབྲས་དང་། ལོ་རྒྱུས་ལ་འདི་དག་ནམ་ཡང་ལ་དག་ཐབས་མེད་པ་ཤེས་དགོས།
རྒྱ་ནག་གི་དམངས་གཙོ་དོན་གཉེར་བ་དང་བོད་དོན་རྒྱབ་སྐྱོར་བ་ཡིན་ཟེར་བ་ཤཱ་མིང་ལྟ་བུ་ཁག་ཅིག་གིས་བོད་རྒྱ་བར་གྱི་དཀའ་རྙོག་དེ་ཉིད། གུང་ཁྲན་ཏང་གི་སྲིད་ཇུས་མ་འགྲིག་པ་ཙམ་གྱི་ངོ་བོར་ཁ་བསྒྱུར་བྱས་ཏེ། རྒྱ་ནག་གིས་བོད་དུ་བཙན་འཛུལ་བྱས་པ་དང་། ལོ་རྒྱུས་ཐོག་བོད་རང་བཙན་ཡིན་པའི་དོན་དངོས་དེ་སྦས་འགེབས་དང་། ནག་གསུབ་གཏོང་ཐབས་བྱེད་བཞིན་ཡོད་པའི་ངན་ཇུས་ལ་བཙན་བྱོལ་བོད་མིའི་མཐོ་རིམ་མི་སྣ་ཚོས་གདོང་ལེན་ཁ་གཏད་མི་བྱེད་པ་མ་ཟད། དེ་དག་གིས་རྗེས་སུ་འབྲངས་ནས་དེ་དག་ལ་མཐུན་རྐྱེན་སྦྱོར་བ་དང་། དེ་དག་གི་འབོད་ཚིགས་རྗེས་ཟློས་བྱེད་པ་ནི། བྱང་ཨ་ཆེན་ཐང་ལ་མི་ཟད་བརྒྱབས། ལྷོ་རྐོ་རྡུང་རྒས་པོ་ཁྲི་ལ་འཁོད་ཅེས་པའི་གཏམ་དཔེ་ལྟར། ད་ལྟ་བོད་འདི་མི་ཤི་ཁྱི་ལུས་སུ་གྱུར་པའི་རོ་མདོག་ལོས་ཡིན་བསམ་པའི་ཡིད་ཧ་ཅང་སྐྱོ།
ད་ལྟ་འདི་ལྟར་བཙན་བྱོལ་བོད་མི་མང་པོའི་ཁོག་ཏུ་རྒྱ་ནག་གི་སེམས་པ་དང་རྒྱ་ནག་གི་སྲིད་ཇུས་སིམ་འཛུལ་བྱེད་བཞིན་པའི་ཤུགས་རྐྱེན་ཇེ་གསལ་ཡིན་ཡང་། མང་ཚོགས་ཁྲོད་ད་དུང་ཡང་དེ་དག་ལ་དོགས་ཟོན་ཙམ་ཡང་མེད་པ་ནི། དེ་བས་ཀྱང་བོད་དོན་འཐབ་རྩོད་ལ་འགོག་རྐྱེན་འཕར་མ་ཞིག་ལོས་ཡིན།
སྤྱི་ལོ་ ༡༩༥༩ ལོར་ང་ཚོ་བཙན་བྱོལ་དུ་ཡོང་བ་རྒྱ་ནག་གིས་བོད་དུ་བཙན་འཛུལ་ལ་ངོས་ལེན་མེད་ནས་དེར་ངོ་རྒོལ་དང་། སོ་སོའི་རྒྱལ་ཁབ་སླར་གསོ་ཆེད་དུ་ཡོང་བ་ཞིག་ལས། རྒྱ་ནག་གི་སྲིད་ཇུས་ཙམ་ལ་ངོས་ལེན་མེད་ནས་ཡོང་བ་མིན་པ་དེ་ང་ཚོས་ད་ལྟ་སྦས་ཐུབ་ཀྱང་། ལོ་རྒྱུས་ཀྱིས་བརྗེད་མི་ཐུབ་ལ། བརྒྱུད་རིམ་དེ་ནས་བོད་ཕྱི་ནང་ཡ་བྲལ་དུ་གྱུར་པའི་མི་ལོ་དྲུག་ཅུ་ལྷག་གི་རིང་བོད་མི་དུ་མའི་དཀའ་སྡུག་ཇེ་མྱང་དང་། གཅེས་སྲོག་ཤོར་བའི་ལོ་རྒྱུས་ཀྱིས་ང་ཚོས་འགན་འཁུར་ལས་གཡོ་ཟུར་བྱས་པའི་ནག་ཉེས་ཐར་པ་གཏང་མི་སྲིད་ཅིང་། ངས་འདིར་གླེང་བ་ཡང་། གནད་དོན་འདི་ཉིད་ལོ་རྒྱུས་ཀྱི་ཟིན་ཐོ་རུ་བཀོད་པ་ཡིན།
མདོར་ན། བོད་རྒྱ་བར་གྱི་འཐབ་རྩོད་དེ་དམར་ཤོག་དང་དམངས་གཙོ་བར་གྱི་ཆབ་སྲིད་ལམ་ལུགས་ཀྱི་རྩོད་རྙོག་ཅིག་མིན་ལ། གུང་ཁྲན་ཏང་སྟེ་ཆབ་སྲིད་ཚོགས་པ་ཅིག་ལ་མ་འགྲིག་པ་མིན་ཅིང་། དེ་བཞིན་སྲིད་ཇུས་དང་ཁེ་ཕན་ཉི་ཚེ་བ་ཙམ་གྱི་རྩོད་གླེང་ཡང་མིན་པར། དེ་ནི་ལོ་རྒྱུས་ཀྱི་བདག་དབང་དང་བཙན་འཛུལ་གྱི་རྩོད་རྙོག་ཅིག་ཡིན་པས། གལ་སྲིད་ང་ཚོས་གུང་ཁྲན་ཏང་མ་འགྲིག་པ་དང་། རྒྱ་ནག་གིས་སྲིད་ཇུས་ལེགས་སུ་གཏང་མིན་ཙམ་ལ་ཁ་བཏག་ནས་བོད་རྒྱ་ཁོངས་སུ་བསྡད་རྒྱུར་འབད་པ་ནི། དོན་དུ་རྒྱ་ནག་གིས་ཁྲིམས་འགལ་དང་བཙན་འཛུལ་གྱི་གནད་དོན་དེ་ང་ཚོས་ཁྲིམས་མཐུན་དང་འོས་བབས་ཅན་དུ་བཟོས་པ་ཡིན།
རྒྱ་ནག་གི་སྲིད་ཇུས་ཙམ་ཞིག་མ་འགྲིག་པ་མ་གཏོགས། རྒྱ་ནག་གིས་བོད་དབང་སྒྱུར་བྱེད་པ་ངོས་ལེན་གྱིས་རྒྱ་བོད་མཉམ་གནས་ཐུབ་ཀྱི་ཡོད་ན། སྤྱི་ལོ ༡༩༥༩ ལོར་བཙན་བྱོལ་དུ་ཡོང་ནས་ད་བར་དེ་ལྟར་མི་ལོ་དྲུག་ཅུ་ལྷག་གི་དཀའ་སྡུག་དང་བློས་གཏོང་དེ་དག་ཅིའི་ཕྱིར་དུ་མྱང་བ་རེད་དམ།
དེ་འདྲའི་དུས་ཡུན་རིང་པོར་བློས་གཏོང་དང་འབད་པ་བྱས་ནས་མཐར་སྲིད་ཇུས་འགྲིག་མིན་ཙམ་ལ་ཁ་བཏགས་ནས། དགྲ་བོ་ལ་ངོ་སྲུང་བསྟུན་མཁས་བྱེད་དེ། འཐབ་རྩོད་དང་ལོ་རྒྱུས་ཡོད་ཚད་འདི་ལྟར་བསྐྱུར་ཏེ། རྒྱ་ནག་གི་ཁྲིམས་འོག་ཏུ་ཕར་འཛུལ་བཞག་ན། ཁ་ཡིས་ཕམ་ཁ་ཁས་མ་བླངས་ཀྱང་། དོན་དུ་མགོ་བོ་སྒུར་བའི་ཕམ་ཁ་རང་གིས་ཉོས་པ་མ་ཡིན་ནམ།
ཁ་ཞེ་གཉིས་མེད་ཀྱིས་བོད་རང་བཙན་ལ་ཡིད་ཆེས་དང་འབད་པ་བྱེད་མཁན་ཞིག་གི་ངོས་ནས་དབུ་མའི་ལམ་ལ་ཁས་ལེན་ཞུ་མི་ཐུབ་ཀྱང་། དེ་ཉིད་བོད་ཀྱི་དོན་དུ་འཛིན་པའི་ལས་དོན་ཞིག་ལ་ངོས་འཛིན་གུས་བཀུར་ཡོད་མཁན་ཞིག་དང་། ལྷག་པར་བཙན་བྱོལ་བོད་གཞུང་དེ་ང་ཚོ་ཐུན་མོང་གི་བླ་ན་མེད་པའི་སྲིད་གཞུང་གཅིག་པུ་དེ་ཡིན་པའི་གཅེས་ཞེན་གཞུང་བཀུར་ངོ་ལྐོགས་མེད་པ་ཞིག་ཡིན་པས། དེ་རིང་ཡང་ངོ་ལྐོགས་མེད་པར། མི་ངོ་མ་དང་མིང་ངོ་མའི་ཐོག་ནས་རྩ་དོན་ལ་གནད་འགག་ཆེ་བའི་དྲི་བ་འདི་དག་དངངས་ཚབས་དང་། བློ་ཕམ་གྱི་ཞེན་སྐུལ་དུ་བོད་རྒྱ་ཆེའི་མང་ཚོགས་དང་། རང་གི་རྡ་སའི་སྲིད་གཞུང་ལ་དྲྭ་ལམ་བརྒྱུད་ནས་འབུལ་གྱི་ཡོད།
རྒྱལ་གཅེས་དྲང་ཚུགས་ཀྱི་སེམས་གཏམ་ལ་སྔར་ལྟར་ད་དུང་ཡང་ངའི་མགོ་བོར་མ་ཉེས་ཁ་གཡོགས་དང་། ཁ་རྡུང་ཅི་ཞིག་གཏང་རུང་། འགྱོད་སེམས་དང་བསྡོམས་སེམས་མེད་ཅིང་། དེ་བས་བདག་གི་རྒྱལ་ཞེན་གྱི་སྨྲ་བ་ནམ་ཡང་འགོག་མི་ཐུབ་པའི་གསལ་བརྗོད་བཅས། ནིའུ་ཡོག་ནས་སྤོ་ཆུང་ཚང་དོན་གྲུབ་ལྷ་དར་གྱིས་སྤྱི་ལོ ༢༠༡༧། ༡༠།༡༥ཉིན་བྲིས་ཤིང་། དེང་སྐབས་དྲྭ་ལམ་ཁག་ནས་རྒྱ་ནག་གི་སྲིད་འཛིན་ལ་ངོ་རྒོལ་ཙམ་ཡང་མི་རུང་བ་སོགས། མགོ་འདོགས་བསྟུན་མཁན་གྱི་མཐོ་རླབས་འཕྱུར་བཞིན་པར་བརྟེན། བཙན་བྱོལ་བོད་གཞུང་གི་གྲོས་ཚོགས་དབུ་འཛུགས་ཉེ་བའི་མཚམས་འདིར་དགོས་པའི་དབང་གིས་སྤྱི་ལོ ༢༠༡༨།༩།༡༧ ཉིན་དངོས་སུ་སྤེལ་བའོ།། །།


text:
དཔལ་རང་གྲོལ་ལམ་ཀུན་ཁྱབ་ནས།
གཞུང་བརྒྱའི་དཀའ་གནད་བཀྲོལ་བ་ལ། །
མཁས་པའི་ཡང་རྩེ་ངེས་ལེགས་རྗེ། །
དབོན་པོ་ཀརྨ་ངེས་ལེགས་བསྟན་འཛིན་ནི་རབ་བྱུང་བཅུ་གཉིས་པའི་ཤིང་བྱ་སྤྱི་ལོ་༡༧༠༥ལོར་ཨ་ལོ་གྲོང་དུ་ཡབ་ངག་དབང་ཚེ་རིང་དང་ཡུམ་གད་ཐོག་བཟའ་ཁྲ་འགུ་མ་གཉིས་ཀྱི་སྲས་སུ་སྐུ་འཁྲུངས།སི་ཏུ་པཎ་ཆེན་ལས་ལོ་དྲུག་གིས་གཞོན། ཨ་ལོ་ཀུན་མཁྱེན་དང་འཇམ་མགོན་བླ་མ་སི་ཏུ་ཆོས་འབྱུང་། ཀཿཐོག་རིག་འཛིན་ཆེན་མོ་སོགས་དགེ་བའི་བཤེས་གཉེན་དུ་མ་བསྟེན་ཏེ་འཇམ་མགོན་བླ་མའི་སློབ་མའི་ཚོགས་ལས་ཕྱི་ནང་རིག་པའི་གནས་ཀུན་ལ་གསན་བསམ་མཐར་ཕྱིན་པར་མཛད་ཅིང་ཕ་རྗེས་བུས་བསྙེགས་པའི་ཐུགས་སྲས་དམ་པ་གསུམ་བྱུང་བའི་ཡ་གྱལ་དུ་གྱུར། འཇམ་མགོན་བླ་མ་དབུས་ཕེབས་ཐེངས་གཉིས་ཀྱི་ཚེ་གཞིས་བཞུགས་ཀྱིས་བསྟན་དགོན་བསྐྱངས། ལྕགས་བྱ་༡༧༢༩ལོར་རྗེ་ཉིད་ཀྱིས་གསོལ་བ་བཏབ་པ་བཞིན་འཇམ་མགོན་བླ་མས་ཕྱག་ཆེན་སྨོན་ལམ་གྱི་འགྲེལ་པ་བརྩམས། ལྕགས་ཁྱི་༡༧༣༠ལོར་རྗེ་ཉིད་ལ་ཐུགས་དམ་གྱི་རྟེན་འཇམ་མགོན་བླ་མས་རྒྱན་དྲུག་མཆོག་གཉིས་ཀྱི་ཞལ་ཐང་ཚོན་མདངས་དང་བཅས་བྲིས་ཤིང་གནང་། ཆུ་བྱི་༡༧༣༢ལོར་རྒྱལ་བའི་དབང་པོ་ཞྭ་དམར་ནག་རྒྱ་ནག་ཏུ་ཕེབས་ལམ་ཆེ་གེ་ནོར་གྱི་མཚོ་ཁར་བཞུགས་སྒར་གྲ་སྒྲིག་ཞུས་ནས་དམར་ནག་ཅོད་པཎ་འཆང་བ་ཟུང་གི་དྲུང་དུ་གཅུང་བསམ་གཏན་དང་ལྷན་དུ་བསྙེན་རྫོགས་བསྒྲུབས། ལོ་འདིར་རྩིས་གཞུང་ཉེར་མཁོ་བུམ་བཟང་ལྗགས་བརྩམས་མཛད།
ལྕགས་སྤྲེལ་༡༧༤༠ལོའི་ཆུ་སྟོད་ཟླ་བའི་ཚེས་གཅིག་ལ་དཔལ་སྤུངས་སུ་ཚེས་བཅུའི་སྒྲུབ་ཆེན་ཐེངས་གཉིས་པ་ཚུགས་ཤིང་ཚེས་བཅུར་ཚེས་བཅུའི་གར་འཆམས་རྒྱས་པར་བགྱིས། སྡེ་དགེ་རྒྱལ་པོ་དཔོན་གཡོག་མ་ཡུམ་སྲས་སོགས་མཇལ་མི་མང་ཞིང་ལུགས་ལེགས་འཇམ་བྱུང་། ཚེས་བཅུ་དགུར་འཇམ་མགོན་བླ་མས་མཁན་སློབ་སྦྲགས་མ་དང་རྗེ་ཉིད་ཀྱིས་གསང་སྟོན་མཛད་དེ་དཔལ་སྤུངས་དང་དཔལ་ཡུལ་གྱི་གྲྭ་པ་བརྒྱ་དང་ལྔ་བསྙེན་རྫོགས་བསྒྲུབས། ཚེས་ཉི་ཤུ་ལ་གྲྭ་པ་བརྒྱ་དང་བཅུ་དགུ་ལ་བསྙེན་རྫོགས་དང་བརྒྱད་ཅུའི་སྐོར་ལ་དགེ་ཚུལ་གནང་། ཚེས་ཉེར་གཅིག་ཉིན་ཡང་རག་ཆབ་པའི་གྲྭ་པ་བརྒྱ་སྐོར་ལ་བསྙེན་རྫོགས་བསྒྲུབས་ཏེ་འཇམ་མགོན་བླ་མས་ལྷ་རྗེ་རྣམས་ལ་ལྡུམ་ཁྲིད་དང་སྦྲགས་དཔོན་སློབ་ཡོངས་སྨན་བཏུར་ཕེབས། ཤིང་བྱི་༡༧༤༤ལོའི་ཟླ་བཅུ་པའི་ནང་དུ་རྡོ་སྟོད་དུ་གདུལ་བྱར་ཕེབས། ས་སྦྲུལ་༡༧༤༩་ལོར་དབུས་ནས་ཞྭ་དམར་མཆོག་སྤྲུལ་དང་འཇམ་མགོན་བླ་མ་སྐུ་འཁོར་གྱི་ཞབས་ཟུང་གསེར་གྱི་འཁོར་ལོ་ཁམས་སུ་བསྒྱུར་བའི་ཕེབས་བསུར་ཕྱིན། རྗེ་ཉིད་དང་འབེ་ལོ་ཚེ་དབང་ཀུན་ཁྱབ་ཟུང་གིས་མཆོག་སྤྲུལ་ལ་ཞབས་བརྟན་ཕུལ། ལྕགས་རྟ་༡༧༥༠ལོར་འཇམ་མགོན་བླ་མས་མཁན་སློབ་སྦྲགས་མ་དང་རྗེ་ཉིད་གསང་སྟོན་གྱིས་འབེ་ལོ་ཚེ་དབང་ཀུན་ཁྱབ་གཙོས་དཔལ་སྤུངས་དང་། དཔལ་ཡུལ། ཀཿཐོག །རག་ཆབ། ཁྲོ་ཤུལ་བ་སོགས་ཀྱི་གྲྭ་ཉིས་བརྒྱ་ལྷག་བསྙེན་རྫོགས་བསྒྲུབས། རྗེ་ཉིད་ལ་སྦྱོར་དྲུག་གི་ཁྲིད་དང་དུས་འཁོར་མཆོག་དབང་། དབེན་གསུམ་ཁྲིད་སོགས་གནང་ཤིང་། ཡང་འབེ་ལོ་ཆེན་པོ་སོགས་དང་ལྷན་སྤྱན་སྔའི་རླུང་སེམས་གཉིས་མེད་ཀྱི་ཁྲིད་སོགས་གནང་། སྐབས་འདིར་མ་ཡུམ་དྲུང་ཞི་བར་གཤེགས། འཇམ་མགོན་བླ་མ་དང་ཞྭ་དམར་མཆོག་སྤྲུལ་སོགས་ཀྱིས་ཕག་མོའི་ལྷོ་སྒོ་དབང་བསྐུར་དང་། རྗེ་ཉིད་ཀྱིས་ཀུན་རིག་གི་ལྷོ་སྒོའི་དབང་བསྐུར། གནས་སྒོ་བས་ཀུན་རིག་དང་། སྤྲུལ་སྐུ་བསོད་ནམས་ཀྱིས་ཞི་ཁྲོའི་ཆོ་ག་མཛད། བཞི་སྡེས་ཀུན་རིག་དང་། བཅུ་སྡེས་འོད་དཔག་མེད་ཀྱི་གཟུངས། ཡང་བཅུ་སྡེས་དོན་ཞགས་གཟུངས་རིང་། ཡང་བཞི་སྡེས་གླང་པོ་ཆེ་རབ་འབོག་གི་རྒྱུད་བཀླགས་པ་རྣམས་ཞེ་དགུའི་བར་དུ་མཛད། ལྷ་ཐོག་སྒྲུབ་ཆེན་དཔལ་གྲུབ་དང་དཔའ་བོ་རྟ་མགྲིན་མགོན་པོ་ཟུང་གིས་སྐུ་སྤུར་ཉ་ལྷུང་དུ་བསྲེགས་སྦྱོང་ཞུས། ཤིང་ཁྱི་༡༧༥༤ལོར་རྫ་རྒྱུད་ཚབ་ཚ་དགོན་དུ་སྤྲུལ་སྐུ་ཁྲི་འདོན་ལ་ཕེབས། མེ་བྱི་༡༧༥༦ལོའི་ཟླ་དགུ་པའི་ཚེས་བཅུ་གསུམ་ཉིན་སླར་ཡང་རྡོ་སྟོད་དུ་གདུལ་བྱར་ཕེབས། ས་སྟག་༡༧༥༨པའི་ནང་དུ་གཏེར་སྲས་ཆོས་སྐྱོང་དཔལ་ལྡན་དཔལ་སྤུངས་སུ་ཕེབས་ཏེ་སྐུ་མདུན་ནས་ཞྭ་དམར་མཆོག་སྤྲུལ་དང་འཇམ་མགོན་བླ་མ་ཟུང་གི་ལྷན་དུ་བདེ་ཆེན་གླིང་པའི་ཚེ་སྒྲུབ་རྡོ་རྗེ་རྒྱ་མདུད་དང་འཆི་མེད་དཔལ་སྟེར་གྱི་ཚེ་སྒྲུབ་མཛད་པའི་ཚེ་རྫས་འབུལ་བ་དང་སྦྲགས་འཆི་མེད་དཔལ་སྟེར་གྱི་དབང་ཆེན་སོགས་ཞུས། སྐབས་དེར་སྡེ་དགེ་ཁུ་དབོན་ལྕམ་དྲལ་དཔལ་སྤུངས་སུ་ཕེབས་པར་འཇམ་མགོན་བླ་མས་ཚེ་དཀར་རྟ་མགྲིན་གྱི་དབང་དང་། ཞྭ་དམར་པས་ཚེ་དབང་ཕྱག་རྡོར། རྗེ་ཉིད་ཀྱིས་ཚེ་དབང་སོགས་གནང་ཤིང་སྲས་ཀྱིས་མང་ཇ་དང་། ཊཾ་འགྱེད། སྙན་ཤལ། ལྕམ་དྲལ་གྱིས་ཚེ་སྒྲུབ་ཀྱི་རྟེན་གསེར་སྲང་ལྔ་སོགས་ཕུལ། དེ་ནས་ཞྭ་དམར་མཆོག་སྤྲུལ་དང་འཇམ་མགོན་བླ་མའི་ལྷན་དུ་དམ་པ་གནས་ནང་དང་འཇང་རི་སྨུག་པོར་ཕེབས་ཏེ་ཁྲ་འབུ་ཕུན་ཚོགས་བསྟན་འཕེལ་གླིང་གི་ཚོགས་མང་ལ་བདེ་མཆོག་གི་དབང་དང་མགོན་པོའི་དཀྱིལ་འཁོར་དབང་སོགས་གནང་། འཇམ་མགོན་བླ་མས་གྲྭ་པ་དགུ་བཅུ་ལ་བསྙེན་རྫོགས་བསྒྲུབས། ས་ཡོས་༡༧༥༩ལོར་འཇང་ནས་ཕྱིར་ཕེབས་སྐབས་ཟླ་བ་བརྒྱད་པའི་ཚེས་བཅུ་གཅིག་ལ་དགོངས་པ་ཞི་དབྱིངས་སུ་གཟིམས། ཧོར་ཟླ་དགུ་པའི་ཚེས་བཅོ་བརྒྱད་ཉིན་སྐུ་གདུང་དཔལ་སྤུངས་སུ་ཕེབས་གྲུབ་ནས་གདུང་ཁང་དུ་བཞུགས་སུ་གསོལ་ཏེ་གདུང་མཆོད་ཟབ་རྒྱས་ཕུལ། སྨིན་དྲུག་ཅན་གྱི་ཚེས་གཅིག་ཉིན་ཐོ་རེངས་སྟག་གི་དུས་སུ་འཇམ་མགོན་བླ་མ་དང་ཞྭ་དམར་མཆོག་སྤྲུལ་ཟུང་གིས་ཕག་མོའི་སྦྱིན་སྲེག །ཨ་འགེམ་བླ་མ་ནས་ཞི་ཁྲོ། འདམ་ཐོག་དབུ་སེས་ཀུན་རིག་གི་སྦྱིན་སྲེག་སོགས་ཀྱིས་སྐུ་གདུང་རིན་པོ་ཆེ་ཞུགས་འབུལ་དང་བཅས་ཡུལ་དགོན་ཡོངས་ཀྱིས་དགོངས་རྫོགས་རྒྱ་ཆེན་བསྒྲུབས།
རྗེ་འདིའི་གསུང་རྩོམ་གྱི་སྐོར་ལ། རིན་ཆེན་དབང་རིལ་ཤེལ་གྱི་མཆོད་རྟེན་དང་རིན་ཆེན་རྟ་རི་མ་བཅས་ཀྱི་སྦྱོར་སྡེ་བགྱིས་ཚུལ་གཞན་ཕན་ཟླ་འོད་གཞོན་ནུའི་འཁྲི་ཤིང་། དཔལ་ལྡན་རྒྱུད་བཞི་སོགས་གསོ་བ་རིག་པའི་བཀའ་བསྟན་མན་ངག་ཀུན་གྱི་གནད་བསྡུས་ཕན་བདེའི་བསིལ་ཟེར་འཕྲོ་བའི་ཟླ་བ་གསར་པ།(སྨན་བསྡུས་ཨེ།) གསོ་བ་རིག་པའི་མན་ངག་མཐའ་དག་གི་སྙིང་པོ་ཕྱོགས་གཅིག་ཏུ་བསྡུས་པ་མན་ངག་ཡོན་ཏན་རྒྱུད་དང་ཕྱི་མ་འཕྲིན་ལས་རྒྱུད་ཀྱི་ལྷན་ཐབས་ཚུལ་དུ་བཀོད་པ་ཕན་བདེ་ནོར་བུའི་བང་མཛོད།(སྨན་བསྡུས་ཝཾ) སྨན་ནག་བདུད་རྩིའི་འཕྲུལ་འཁོར་གྱི་མན་ངག་རྒྱས་པར་བཀྲོལ་བ།འབྲི་གུང་གཅེས་བསྡུས་ཀྱི་བླ་མའི་ཞལ་རྒྱུན་ཟབ་གནད་འགྲོལ་བའི་ཟིན་བྲིས། རྩིས་གཞུང་ཉེར་མཁོ་བུམ་བཟང་། མངོན་པ་མཛོད་ཀྱི་འགྲེལ་པ།གཞི་གསུམ་གསལ་བྱེད་གུར་ཀུམ་ཆུན་པོ། སྡོམ་གསུམ་འགྲེལ་པ་ཉེར་མཁོ་བུམ་བཟང་། སྨིན་གླིང་ལོ་ཆེན་གྱིས་མཛད་པའི་སྡོམ་གསུམ་རྣམ་ངེས་ཀྱི་འགྲེལ་པ་སོགས་བཞུགས། རྗེས་འཛིན་གྱི་སློབ་ཚོགས་མང་དུ་བསྐྱངས་བའི་ཁྲོད་དུ་གཙོ་བོ་ཞྭ་དམར་ཆོས་གྲུབ་རྒྱ་མཚོ། འབེ་ལོ་ཙཱ་པ་ཚེ་དབང་ཀུན་ཁྱབ། གྲུབ་ཐོབ་རྟ་མགྲིན་མགོན་པོ། ཡིད་ལྷུང་འཚོ་བྱེད་སྨར་ཁམས་ཚུལ་ཁྲིམས་འོད་གསལ། ཀཿཐོག་དྲི་མེད་ཞིང་སྐྱོང་མགོན་པོ། ཀཿཐོག་དགེ་རྩེ་པཎ་ཆེན་ཚེ་དབང་མཆོག་གྲུབ་སོགས་ཡིན་ནོ། །


text:
དཀོན་མཆོག་བསྟན་འཛིན།
སྤེལ་དུས 2018-08-14
ཡོང་ཁུངས། གངས་ལྗོངས་ཉི་གཞོན།
རྩོམ་པ་པོ། ཚེ་རིང་གིས་བསྒྲིགས།
ཐོག་མར་ཐོས་བསམ་གྱི་སྒྲོ་འདོགས་བཅད་པ།
དེ་ཡང་བོད་ཀྱི་རིག་གནས་སྤྱི་དང་། ཁྱད་པར་དུ་བཟོ་རིག་གི་གཞུང་དང་ལག་ལེན་བཅས་ལ་མཁྱེན་དཔྱོད་ཀྱིས་རྟོགས་པའི་མངའ་བརྙེས་ཤིང་ཟོལ་མེད་ཀྱི་ལྷག་བསམ་དཀར་བའི་མཁས་དབང་དཀོན་མཆོག་བསྟན་འཛིན་ལགས་ནི། 1950ལོར་བོད་ཀྱི་ལོ་རྒྱུས་ཐོག་གི་དཔའ་བོའི་གཟུགས་བརྙན་ལོངས་སུ་སྤྱོད་པའི་ཁམས་དཀར་མཛེས་ཡུལ་གྱི་ལྟེ་བ། རི་རབ་ཀྱི་ལྷོ་ངོས་རྒྱ་མཚོར་ཆགས་པའི་གླིང་ཆེན་ལ་གཡུ་འབྲུག་སྔོན་མོའི་ང་རོ་དྲག་པོའི་སྒྲ་སྐད་བཞིན་དུ་ཁེབས་མྱོང་བའི་དཔའ་རྒོད་མགོན་པོ་རྣམ་རྒྱལ་ལམ་བུ་ལོང་མའི་འཁྲུངས་ཡུལ་ཁམས་ལྕགས་མདུད་འབྲུག་མོ་རྫོང་ངམ་ཉག་རོང་རྫོང་དུ་སྐུ་བལྟམས། ཆུང་བྱིས་པའི་དུས་ནས་བོད་ཀྱི་རིག་གནས་སྤྱི་དང་བྱེ་བྲག་རི་མོ་འབྲི་བ་སོགས་ལ་སྔོན་གོམས་ཀྱིི་བག་ཆགས་ལྷན་སྐྱེས་སུ་མངའ་ཞིང་། སློབ་གྲྭ་ཆེ་ཆུང་རིམ་པ་ནས་སློབ་ཐོན་བརྒྱུད་དེ་སྤྱི་ལོ་1972ལོར་རང་གི་ཕུགས་འདུན་ལྟར་རྒྱལ་ས་པེ་ཅིང་དུ་ཀྲུང་དབྱང་མི་རིགས་སློབ་གྲྭ་ཆེན་མོའི་མཛེས་རྩལ་ཆེད་སྦྱོང་ལ་སློབ་སྦྱོང་བྱེད་པའི་གོ་སྐབས་རྙེད། སྐབས་དེར་མི་སེར་དཀྱུས་མ་ཞིག་གི་བུ་རྒྱུད་ཡིན་པའི་ཁོང་ལ་མཚོན་ན། འདི་ནི་སྐོམ་པ་ཅན་ལ་ཆུ་དང་། ལྟོགས་འདུན་ཅན་ལ་ཟས་ཟེར་བ་ལྟར་བསམ་ཡུལ་ལས་འདས་པའི་དོན་བཟང་ཞིག་མངོན་དུ་འགྱུར་བ་ཡིན་པས། ཁོང་གིས་དགེ་བའི་བཤེས་གཉེན་ཆེན་མོ་དུ་མའི་མདུན་གྲལ་ནས་དགོང་ཕྱི་ཉལ་དང་ནངས་སྔ་ལངས་ཀྱིས་ངལ་བ་ཁྱད་དུ་བསད་དེ་བརྩོན་འགྲུས་ཀྱི་དཔུང་པ་མཉམ་དུ་བསྡེབས་ཏེ་སྔོན་བྱོན་མཁས་གྲུབ་གསེར་རིའི་ཕྲེང་བ་ལྟ་བུ་རྣམས་ཀྱི་ཤུལ་དུ་བཞག་པའི་རིན་བྲལ་གྱི་ནོར་བུ་སྟེ་ཐུན་མོང་དང་ཐུན་མིན་གྱི་གཞུང་ལུགས་དང་ལོ་ཙཱ་བའི་རིག་གཞུང་སྣ་ཚོགས་ལ་ཐོས་བསམ་གྱི་མཐའ་རྒྱ་བཅད་པར་མཛད།
བར་དུ་གཞན་དོན་གྱི་ལས་ལ་གཞོལ་བ།
དེ་ཡང་གནའ་མི་བོད་ཀྱི་གཏམ་དཔེ་ལས་ཆུ་བོའི་ཕ་རོལ་བརྒལ་རྗེས་ཟམ་པ་བརྗེད་མི་རུང་ཞེས་པ་ལྟར། ཁོ་རང་སྤྱི་ལོ་1975ལོར་ཀྲུང་དབྱང་མི་རིགས་སློབ་གྲྭ་ཆེན་མོ་ནས་སློབ་མཐར་ཕྱིན་རྗེས་ཁམས་འབའ་ཐང་ཡུལ་དུ་ཕེབས་ཏེ། ལྷག་བསམ་རྣམ་དག་གིས་ཉག་ཕྲ་བའི་བོད་ཀྱི་སློབ་གསོ་ལ་སྲི་ཞུ་ཅུང་ཟད་རེ་བསྒྲུབ་པའི་ཕུགས་འདུན་དྭངས་མ་སྙིང་ལ་རུམ་སྟེ་བོད་ཀྱི་སློབ་གསོའི་ལས་རིགས་སུ་ཞུགས་ཏེ་འབའ་པ་དགེ་ཐོན་སློབ་གྲྭའི་དགེ་རྒན་ཞིག་ཏུ་གྱུར། ཁོང་ཉིད་ལས་སྨོན་བཟང་པོའི་མཚམས་སྦྱར་བའི་རྟེན་འབྲེལ་ལ་བརྟེན་ནས་ཀུན་སྤྱོད་གཙང་ལ་གཤིས་རྒྱུད་འཇམ་པ་དང་། རྒན་ལ་བཀུར་ཞིང་བྱིས་པར་སྐྱོང་བ། སྙིང་སྟོབས་ཆེ་ལ་བརྩོན་འགྲུས་ལྡན་པ། རིགས་ལ་དུངས་ཤིང་ལྷག་བསམ་ཅན་གྱི་སློབ་བུ་མང་པོ་བསྐྱངས། དེ་ནས་དཀར་མཛེས་ཁུལ་གྱི་འདས་མ་ད་གསུམ་ལ་ཐུགས་འདང་བཞེས་སྟེ་སྔོན་རྗེས་སུ་དཀར་མཛེས་ཁུལ་རིག་སློབ་ཁང་། གངས་ཅན་རིག་པའི་འབྱུང་གནས་སི་ཁྲོན་ཞིང་ཆེན་བོད་ཡིག་སློབ་གྲྭ། དཀར་མཛེས་ཁུལ་རྩོམ་སྒྱུར་ཁང་སོགས་སུ་རིམ་པར་དགེ་རྒན་དང་། སློབ་གཙོ་གཞོན་པ། ཅུས་ཀྲང་། དཀར་མཛེས་ཁུལ་སྲིད་གྲོས་ཀྱི་ཀྲུའུ་ཞི་གཞོན་པ་སོགས་ཀྱི་འགན་བཞེས་ཤིང། སྔོ་ལྗང་ཅན་གྱི་ཁམས་པ་དང་ཐང་བླ་ཚེ་དབང་རིག་གནས་སྒྱུ་རྩལ་ཚོགས་པ། དཀར་མཛེས་ཁུལ་གྱི་ལག་ཤེས་ཚོགས་པ། ཁམས་པའི་རྒྱལ་སྤྱིའི་སྐྱེ་དངོས་ཡུལ་སྐོར་བགྲོ་གླེང་ཚོགས་འདུ་སོགས་རྩ་འཛུགས་དང་སྣེ་ཁྲིད་བྱས་ཏེ་སྔར་མེད་གསར་བྱུང་གི་བྱས་རྗེས་རླབས་པོ་ཆེ་བཞག ད་དུང་ཀྲུང་གོའི་ཚན་རིག་ཁང་དང་། ཀྲུང་གོའི་བོད་རིག་པའི་ཞིབ་འཇུག་ལྟེ་གནས་བཀའ་བསྟན་དཔེ་བསྡུར་ཁང་། སི་ཁྲོན་བོད་རིག་པའི་མཐུན་ཚོགས། སི་ཁྲོན་སྤྱི་ཚོགས་ཚན་རིག་གླིང་གི་ཞིབ་འཇུག་པ་སོགས་རྒྱལ་ཕྱི་ནང་གི་སློབ་ཆེན་དང་ཞིབ་འཇུག་ཁང་། ཚོགས་པ་བཅས་བཞི་བཅུ་ལྷག་གི་ཤེས་ལྡན་མི་སྣའི་འགན་བཞེས། གཞན་ཡང་ཁོང་ཉིད་ལ་མངའ་བའི་ཤེས་རབ་ཀྱི་ཉིང་བཅུད་ཆུད་ཟོས་སུ་མ་བཏང་སྟེ། ལས་མང་ལག་ཉུང་གི་འོག་ཏུ་བོད་ཀྱི་བཟོ་རིག་པའི་ཁོངས་གཏོགས་ལ་དུས་བབས་ཀྱི་ཆར་པ་བཞིན་དུ་མཁོ་གལ་ཆེ་བའི་《བཟོ་གནས་སྐྲ་རྩེའི་ཆུ་ཐིགས།》དང་། སྡེ་དགེ་པར་ཁང་གི་《བོད་རིས་ཤིང་པར་ཀུན་འདུས།》 བོད་ལུགས་ཀྱི་མཆོད་རྟེན། བོད་ཀྱི་《ལག་ཤེས་ཀུན་འདུས་ཆེན་མོ།》སོགས་དཔེ་ཆ་སུམ་ཅུ་ལྷག་ཅིག་པར་དུ་བསྐྲུན།
ཡང་སྒོས་བོད་བཟོ་མི་རིགས་གཞན་དུ་དར་ཚུལ་དང།བོད་རྒྱ་ལོ་ཙཱའི་ཚད་ཡིག་སྐབས་བསྟུན་དུ་སྤྱོད་ཚུལ།བོད་ཀྱི་རྩོམ་ཡིག་འབྲི་ཚུལ་གྱི་བསམ་ཚུལ་འགའ་ཞེས་པ་སོགས་ཆེད་རྩོམ་དྲུག་ཅུ་ལྷག་བྲིས་ཤིང་རྒྱལ་ཕྱི་ནང་དུ་བཀྲམས་ཏེ། ཐེ་ཚོམ་གར་འཛུགས་མེད་པའི་ལོང་བའི་འཁར་རྒྱུག་འདྲ་བར་ཤེས་རབ་ཀྱི་འོད་ཟེར་གྱིས་སྣེ་ཁྲིད་བྱས་ཤིང་རིག་གཞུང་རྟོག་ཞིབ་དང་སྙན་སྒྲོན་སོགས་ཀྱི་མཛད་པ་རྒྱ་ཆེར་བསྐྱངས། འཆད་རྩོད་རྩོམ་གསུམ་མཁས་པའི་བྱ་བ་རྣམ་གསུམ་ཞེས་པ་ལྟར། ཨ་རིའི་ཨིན་དྷི་ཡ་ན་སློབ་གྲྭ་ཆེན་མོ་དང་། འཇར་མན་བྷང་སློབ་གྲྭ་ཆེན་མོ། པེར་ལིང་སློབ་གྲྭ་ཆེན་མོ། ཕྱི་སོག་ཕྱོགས་བསྡུས་སློབ་གྲྭ་ཆེན་མོ། ཨ་རིའི་ཀོ་ལན་པུས་ཡ་སློབ་གྲྭ་ཆེན་མོ་སོགས་སུ་རིག་གཞུང་གི་འཆད་ཁྲིད་དུ་མ་སྤེལ། ལོ་ངོ་སྟོང་ཕྲག་ལྷག་གི་རིང་མི་རིགས་ཀྱི་འཚོ་བའི་བརྒྱུད་རིམ་དང་ཁ་གྱེས་མ་མྱོང་བའི་སྲོལ་རྒྱུན་གྱི་རིག་གནས་དང་ལག་ཤེས་རྒྱུན་འཛིན་དར་སྤེལ་གྱི་ཐད་ལ་ཐུགས་ཁྲལ་ཤིན་ཏུ་ཆེ་བས་སྔོན་རྗེས་སུ་སི་ཁྲོན་བོད་ཡིག་དཔེ་རྙིང་གི་དཀར་ཆག་དང། སྡེ་དགེ་པར་ཁང་དཀར་ཆག་ཆེན་མོ་སོགས་ཀྱི་གཙོ་སྒྲིག་གཞོན་པ་དང་། སྔ་འགྱུར་བཀའ་མ་ཤིན་ཏུ་རྒྱས་པ་སོགས་རྒྱལ་ཁབ་རིམ་པའི་དཔེ་སྐྲུན་གྱི་འཆར་གཞིའི་གྲས་དུ་མའི་གཙོ་འགན་དང་། ལྗོངས་ཞིང་ལྔའི་སློབ་གྲྭ་ཆུང་འབྲིང་གི་བསླབ་གཞི་སྣ་ཚོགས་དང་། རྒྱ་བོད་དབྱིན་གསུམ་གསར་བྱུང་རྒྱུན་བཀོལ་མིང་མཛོད་སོགས་ཀྱི་ཞུ་ཆེན་པའི་གྲས་སུ་ཞུགས། རྒྱ་བོད་བཀའ་བསྟན་གྱི་ཟེར་སྡེར་དང་གློག་རྡུལ་དཔེ་ཆའི་ལས་ཀ་དང་། ཐེངས་དང་པོའ་ིཀྲུང་གོ་ཐང་གའི་སྒྱུ་རྩལ་དུས་ཆེན་སོགས་ཀྱི་གཙོ་འགན་གཞོན་པ་དང་། ཀྲུང་གོ་བོད་ཀྱི་རིག་གནས་ཀུན་འདུས་ཞལ་ཐང་ཆེན་མོ་དང་། གེ་སར་སྟོང་ཐང་ཆེན་མོ། སློབ་དཔོན་པདྨའི་རྣམ་ཐར་སྟོང་ཐང་ཆེན་མོ་སོགས་གསར་རྩོམ་གྱི་སྤྱིའི་བཀོད་པ་མཁན་པོའམ་སྒྱུ་རྩལ་སྤྱིའི་ལྟ་སྐུལ་པ་སོགས་ཀྱི་འགན་བཞེས་ཏེ་གངས་ཅན་བོད་ཀྱི་རིག་གནས་ཉམས་པ་སོར་ཆུད་དང་། མི་ཉམས་གོང་འཕེལ་གྱི་རླབས་ཆེ་བའི་འཕྲིན་ལས་ཁུར་དུ་བཞེས།
2006ལོར་ལྷོ་ནུབ་མི་རིགས་སློབ་གྲྭ་ཆེན་མོ་རུ་ལས་གནས་སྤོས་ནས་འབུམ་རམས་པའི་སློབ་མའི་འཛུབ་སྟོན་དགེ་རྒན་དང་། མི་རིགས་ཞིབ་འཇུག་གླིང་གི་མཚན་འཛིན་གླིང་གཙོ། བོད་ཀྱི་ལག་ཤེས་ཞིབ་འཇུག་ཁང་གི་གཙོ་འགན་པ། སློབ་གྲྭའི་དངོས་མཛོད་ཁང་གི་འཆར་འགོད་པ། བོད་རྒྱ་ལོ་ཙཱའི་གོ་གནས་ཁང་གི་གཙོ་གཞོན་སོགས་ཀྱི་འགན་ཁུར་ཏེ་ལུས་ངག་ཡིད་གསུམ་དང་ཤ་ཁྲག་རུས་གསུམ་བོད་རིག་པ་དང་ཡང་སྒོས་བཟོ་རིག་པའི་ཞིབ་འཇུག་གི་ཆེད་དུ་འབུལ་བཞིན་པའི་སྒང་ཡིན།
ཕུལ་བྱུང་གི་མཚན་རྟགས་བཞེས་ཤིང་བསུབ་ཏུ་མེད་པའི་མཛད་རྗེས་བཞག་པ།
སྤྱིར་དགེ་རྒན་ཆེན་མོ་ཁོང་ལ་མཚོན་ན།མཚན་སྙན་གྲགས་དང་ཐོབ་གོ་གནས་སོགས་གྱང་ཁའི་རྩྭ་བཞིན་དུ་རྒྱང་དུ་དོར་ཏེ་ལྷག་བསམ་རྣམ་དག་གིས་མི་རིགས་ལ་ཕན་པའི་སྲི་ཞུ་བསྒྲུབས་པ་དེ་ཀུན་གྱིས་མིག་མཐོང་ལག་ཟིན་དུ་གྱུར་ཡོད། ཇི་སྐད་དུ།དམ་པའི་ཡོན་ཏན་སྦས་གྱུར་ཀྱང་།། འཇིག་རྟེན་ཀུན་ལ་ཁྱབ་པར་གསལ།། སྣ་མའི་མེ་ཏོག་ལེགས་བཀབ་ཀྱང་།། དྲི་ཞིམ་ཀུན་ཏུ་ཁྱབ་པར་འགྱུར།། ཞེས་པ་ལྟར་རྣམ་དཔྱོད་ཀྱི་རྩལ་རྫོགས་ཤིང་ཐོས་པས་རང་རྒྱུད་གྲོལ་བའི་གཟུར་གནས་སྐྱེ་བོ་ཁོང་ཉིད་ལ་བསྔགས་པའི་མེ་ཏོག་འཐོར་བ་དང་བསྟོད་པའི་རོལ་མོ་དཀྲོལ་བ་ནི་གཤིས་ལུགས་སུ་གྲུབ་པ་ཡིན་ཏེ། 《བཟོ་གནས་སྐྲ་རྩེའི་ཆུ་ཐིགས།》ལ་རྒྱལ་ཡོངས་ཕུལ་བྱུང་ཅན་གྱི་བྱ་དགའ་ཨང་དང་པོ་དང་། ཇོ་མོ་གླང་མའི་བྱ་དགའ་ཨང་གཉིས་པ་ཐོབ།2003ལོར་སྡེ་དགེ་པར་ཁང་གི་བོད་བརྒྱུད་《ཤིང་བརྐོས་རི་མོ་ཀུན་འདུས།》ལ་རྒྱལ་ཁབ་དཔེ་ཆའི་བྱ་དགའ་ཨང་དང་པོ་དང་། 2004ལོར་《ཀུན་འདུས་ཞལ་ཐང་ཆེན་མོའི་གསལ་བཤད་ཀུན་གསལ་མེ་ལོང་།》 ལ་རྒྱལ་ཁབ་མི་རིགས་དཔེ་ཆ་ཕུལ་བྱུང་ཅན་གྱི་བྱ་དགའ་ཨང་གཉིས་པ་ཐོབ། ད་དུང་དགའ་འོས་པ་ཞིག་ལ་མི་རིགས་གཞན་གྱི་ས་ཁུལ་དུ་བོད་བཟོ་དར་ཚུལ་ཞེས་པའི་རྩོམ་ཡིག་ལ་1997ལོར་རྒྱལ་སྤྱིའི་དུས་རབས་ལས་བརྒལ་བའི་བརྩམས་ཆོས་ཞེས་པའི་དཔང་རྟགས་ཐོབ། ང་ཚོས་སྤོབས་པ་སྐྱེ་འོས་པ་ཞིག་ལ་ཁོང་གིས་ད་དུང་ཕོ་བྲང་པོ་ཏ་ལར་ཕུལ་བྱའི་གནའ་རྫས་དང་། ཁྲུང་ཆིང་ཧྲན་ཤཱ་དངོས་མཛོད་ཆེན་མོར་ཉར་བའི་གནའ་རྫས་སོགས་དམངས་སྒོར་དུང་ཕྱུར་དུ་མའི་རིན་གྱི་བོད་ཀྱི་གནའ་རྫས་མང་པོར་བརྟག་དཔྱད་པའི་འགན་བཞེས། 2001ལོར་བརྩོན་པའི་གྲུབ་འབྲས་སྤྱིའི་སྒོ་ནས་སི་ཁྲོན་ཞིང་ཆེན་ཕུལ་བྱུང་ཅན་གྱི་གསར་གཏོད་མི་སྣའི་བྱ་དགའ་དང་། 2005ལོར་སི་ཁྲོན་ཞིང་ཆེན་གྱི་གྲུབ་འབྲས་འབུར་ཐོན་ཅན་གྱི་ཤེས་ཡོན་པ། 《ཤེས་བྱ་ཀུན་ཁྱབ།》 དཔེ་ཁྲིད་སྤུས་ཀ་ཅན་གྱི་བྱ་དགའ་སོགས་མང་པོ་ཐོབ་པ་དང་། གཞན་རྒྱལ་ཡོངས་ཀྱི་གནའ་རྫས་བརྟག་དཔྱད་པ་མཁས་ཅན་དང་། བོད་རྒྱའི་ཞུ་ཆེན་པ། སི་ཁྲོན་ཞིང་ཆེན་ཕུལ་བྱུང་ཅན་གྱི་མི་སྣ་གྲགས་ཅན་སོགས་ཀྱི་མཚན་སྙན་དང་གཟེངས་རྟགས་མང་པོ་ཐོབ་ཡོད། །